India'in hadiyaakuri 100,000 dose mi mas thereygai jai nimaaleveyne: Maimoona | Jazeera\tމިމަސް ތެރޭ އެއް ލައްކަ ޑޯޒް ޖަހައި ނިންމާލަނީ - Jazeera\nއިންޑިއާއިން ހަދިޔާކުރި 100،000 ޑޯޒް މި މަސް ތެރޭގައި ޖަހައި ނިންމާލެވޭނެ: މައިމޫނާ\nޢަލީ ސަމާހު February 4, 2021 281 views0\nކޮވިޑް ވެކްސިން ޖެހުމަށް، ސިއްހީ ހިދުމަތްތެރިޔަކު ތައްޔާރުވަނީ -- ފޮޓޯ: ރައީސް އޮފީސް\nއިންޑިއާއިން ރާއްޖެ އަށް ހަދިޔާކުރި ކޮވިޝީލްޑްގެ ވެކްސިން މި މަސް ތެރޭގައި ޖަހައި ނިންމާލެވޭނެ ކަމަށް ޑިރެކްޓާ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ވިދާޅުވެއްޖެއެވެ.\nއިންޑިއާއިން ރާއްޖެ ހަދިޔާކުރި 100،000 ޑޯޒްގެ ވެކްސިނެވެ. މި ޑޯޒްތަކުން ވެކްސިން ޖެހޭނީ 50،000 މީހުންނަށެވެ. އެންމެ ފުރަތަމަ އިސްކަމެއް ދެނީ ސިއްހީ ހިދުމަތްތެރިންގެ އިތުރުން ބައްޔަށް ހުށައެޅުމުގެ ނުރައްކާ ބޮޑު މީހުންނަށެވެ.\nސިއްހީ ހިދުމަތްތެރިންނަށް ވެކްސިން ޖަހާއިރު ބަލަން ޖެހޭ މުހިއްމު ކަންތައްތަކެއް ހުރިކަން މައިމޫނާ ފާހަގަކުރެއްވިއެވެ.\nހެލްތް ކެއާ ވޯކަރުންނަކީ ބަލި މީހުންނަށް އެޓެންޑް ކުރަމުން އެ މީހުން ބަލަމުން މަސައްކަތުގައި އުޅޭ މީހުން. މީގެ ސައިޑް އިފެކްޓްސް ވެސް ދިމާވާނެ. އެހެންވީމާ ޑިއުޓީތަކަށާއި، މި ހުރިހާ ކަމަކަށްވެސް ބަލަމުން ވެކްސިންދެމުން މި ގެންދަނީ\nމައިމޫނާ ވިދާޅުވި ގޮތުގައި ފުރަތަމަ އަމާޒުކޮށްފައި އޮތީ ސިއްހީ ހިދުމަތްތެރިންނަށް 10 ދުވަސް ތެރޭގައި ވެކްސިން ޖަހައި ނިންމާލެވޭނެ ކަމަށެވެ. ވެކްސިންގެ އެންމެ ބޮޑު އަމާޒަކީ ކޮވިޑުގެ ނުރައްކާތެރިކަން ކުޑަކުރުން ކަމަށްވާއިރު ސިއްހީ ހިދުމަތްތެރިންނަށް ވެކްސިން ޖަހަމުންދާއިރު ނުރައްކަލަށް ހުށައެޅޭ ހައިރިސްކު ކެޓަގަރީ ގައި ހިމެނޭ އެހެނިހެން ފަރާތްތަކަށްވެސް ވެކްސިން ދިނުން ކުރިޔަށްދާނެކަން ފާހަގަކުރެއްވިއެވެ.\nޑިރެކްޓާ ޖެެނެރަލް އޮފް ޕަބްލިކް ހެލްތް މައިމޫނާ އަބޫބަކުރް\nފޮޓޯ: ހެލްތް މިނިސްޓްރީ\nމާލޭގައި މިއަދު ވަނީ 65 އަހަރުން މަތީގެ މީހުންނަށް ވެކްސިން ދޭން ފަށާފައެވެ.\nވެކްސިން ޖެހުން މާލޭގައި ކުރިޔަށްދާނީ ސޯޝަލް ސެންޓަރުގައެވެ. އަދި ހުޅުމާލޭގައި ވެކްސިން ޖަހަމުން ދާނީ ހުޅުމާލޭ ވެކްސިނޭޝަން ސެންޓަރުގައެވެ.\nމައިމޫނާ ވިދާޅުވި ގޮތުގައި މިހާރު ހުރި ވެކްސިން ޑޯޒް ޖަހައި ނިންމާލެވޭނެ ކަމުގެ ޔަގީންކަން އެބައޮތެވެ.\nލަފާކުރެވޭ ގޮތުގައި މިހާރު ކުރިޔަށް މިގެންދާ އަދަދު މި މަސް ނިމޭއިރު ނިންމާލެވޭނެ. ވަރަށް ބޮޑު ޔަގީންކަމެއްް އެބައޮތް\nކޮމިޓީގައި މައިމޫނާ ވަނީ އެޗްޕީއޭއިން އަޅާފައިވާ ފިޔަވަޅުތަކަށް ބޯލަނބައި ހުރިހާ ފަރާތްތަކުން ވެކްސިން ޖަހަން އިލްތިމާސްކޮށްފައެވެ.\nރާއްޖޭގައި ވެކްސިން ޖަހަން ފަށާފައިވަނީ މި މަހުގެ އެއްވަނަ ދުވަހުއެވެ. ވެކްސިން ޖަހަން ފެށި ދަނޑިވަޅަކީ ކޭސްތައްވެސް އިތުރުވަމުން އަންނަ ދަނޑިވަޅަކަށްވާތީވެ މާލޭގައި އަޅަފައިވާ ފިޔަވަޅުތައް ވަނީ ހަރުކަށި ކޮށްފައެވެ.\nމައިމޫނާ އަބޫބަކުރު، ޑިރެކްޓަރ ޖެނެރަލް އޮފް ޕަބްލިކް ހެލްތު\nމިމަސް ތެރޭ އެއް ލައްކަ ޑޯޒް ޖަހައި ނިންމާލަނީ


China ge kunfunyakah dhin $2.5 billion ge mashroou Nepal in athulaifi\nޗައިނާއަށް ދިން 2.5 ބިލިޔަން ޑޮލަރުގެ މަޝްރޫއު ނޭޕާލުން އަތުލައިފި\nބުދީ ގަންޑަކީ ކޯރު. ހައިޑްރޯއިލެކްޓްރިކް ޕަވަ ޕްލާންޓެއްް އަޅަން ޗައިނާގެ ކުންފުންޏަކާ ހަވާލުކުރީ މިކޯރުގައި. ފޮޓޯ: ހިމާލަޔަން ޓައިމްސް\nނޭޕާލުގައިވާ ފެނުގެ ވަސީލަތް ބޭނުންކޮށްގެން ކަރަންޓް އުފެއްދުމަށް ޗައިނާގެ ކުންފުންޏަކާ ހަވާލުކޮށްފައި އޮތް 2.5 ބިލިޔަން ޑޮލަރުގެ މަޝްރޫއަކުން އެ ކުންފުނި ވަކިކޮށްފިއެވެ.\nނޭޕާލު ސަރުކާރުން ބުނީ މިހައިތަނަށް އިއުލާނު ކުރި އެންމެ ބޮޑު ހައިޑްރޯ ޕަވަޕްލާންޓުގެ މަޝްރޫއުން ޗައިނާގެ ގެޒޫބާ ގްރޫޕް ކޯޕަރޭޝަން ވަކިކުރީ އެކުންފުންޏާ މަޝްރޫއު ހަވާލުކުރުމުގައި މައްސަލަތަކެއް ހުރުމުން ކަމަށެވެ.\n" ބުދީ ގަންޑަކީ ހައިޑްރޯއިލެކްޓްރިކް މަޝްރޫއު ހިންގަން ގެޒޫބާ ގްރޫޕާ ހަވާލުކުރުމުގެ އެއްބަސްވުން ކެބިނެޓުން ކެންސަލްކޮށްފި،" ނޭޕާލުގެ އެނާޖީ މިނިސްޓަރު އަދި އަދި ބޮޑުވަޒީރުގެ ނައިބު ކަމާލް ތާޕާ އިއްޔެގައި ކުރެއްވި ޓްވީޓެެއްގައި ވިދާޅުވެފައި ވެއެވެ.\nކެބިނެޓުގެ ބައްދަލުވުމަކަށް ފަހު ކުރެއްވި އެ ޓްވީޓުގެ އިތުރުން އެކަމާ ބެހޭ ގޮތުން އިތުރު ތަފުސީލެއް އޭނާ ނުދެއްވައެވެ.\nގަނޑުފެނުން މަތި ބެދިފައިވާ ހިމާލަޔާ ފަރުބަދަ ޗޭނުން ދެމިފައިވާ ކޯރުތަކެއް އޮންނާތީ ފެނުން ކަރަންޓް އުފެއްދުމަަށް ބޭނުންވާ ގިނަ ވަސީލަތްތައް ނޭޕާލުގައި ވެއެވެ. ނަމަވެސް ފައިސާއާއި ޓެކްނޮލޮޖީ ނެތުމުޔގެ ސަބަބުން އެ ވަސީލަތްތައް ބޭނުމެެއް ނުކުރެވެއެވެ. އެހެންވެ، އެގައުމުގެ ރައްޔިތުންނަށް އަހަރަކު ބޭނުންވާ 1400 މެގަވޮޓްގެ ކަރަންޓް ހޯދުމަށް ބަރޯސާ ކުރަން ޖެހިފައި ވަނީ އަވަށްޓެރި އިންޑިއާއަށެވެ.\nބުދީ ގަންޑަކީ ނަމަކަށް ކިޔާ ކޯރުގައި ހައިޑްރޯ ޕަވަޕްލާންޓެއް އެޅުމުގެ މަޝްރޫއު ގެޒޫބާ ކުންފުންޏާ ހަވާލުކުރީ މިދިޔަ ޖޫން މަހު، ނޭޕާލުގައި އޭރު އޮތް މާއޮއިސްޓުން އިސްވެ ތިބި ސަރުކާރުންނެވެ. އެ ކަމަށް ފާޑުކީ ފަރާތްތަކުން އޭރުވެސް ބުނަމުން ދިޔައީ ގެޒޫބާއާ މަޝްރޫއު ހަވާލުކުރީ ވާދަވެރި ބިޑިން ޕްރޮސެސްއަކާ ނުލައި ކަަމަށެވެ. އެ މަޝްރޫއު ހުއްޓުވަން ، މާއޮއިސްޓުންގެ ފަހުން އައި ސަރުކާރަށް ލަފާ ދިނީ ނޭޕާލު ޕާލަމެންޓުގެ ޕެނަލަކުންނެވެ.\nމަޝްރޫއު އަތުލި މައްސަލައިގައި ގެޒޫބާއިން އަދި އެއްޗެއް ނުބުނެއެވެ.\nޔަމަނު ހަނގުރާމާގައި ހަމަލާތައް ހުއްޓާލެވުނީ ދެ ތިން މިނެއްޓަށް\nއިނގިރޭސި ބޮޑުވަޒީރުގެ އިތުބާރުގެ މައްސަލަ އަނެއްކާ ހުށަހަޅައިފި\n"ބްރެކްސިޓް" އެނގެނީ ކިހާވަރަކަށް؟


Dhiraagu Male' open gai 198 fethuntherin | Mihaaru\nދިރާގު މާލެ އޯޕަންގައި ބޭނުންކުރާ ސްވިމް ކެޕްތަކާއި ބޮއެ އަދި މެޑަލްތައް ދައްކާލަނީ-- ފޮޓޯ: މިހާރު\n"ދިރާގު މާލެ އޯޕަން" ގައި 198 ފެތުންތެރިން\n08 އޮކްޓޯބަރ 2019 - 12:50 1 comment\nދިރާގާއި ސްވިމް މޯލްޑިވްސް ގުޅިގެން، އަންނަ ހޮނިހިރު ދުވަހު ބާއްވާ "ދިރާގު މާލެ އޯޕަން" ފެތުމުގެ މުބާރާތުގައި 198 ފެތުންތެރިއަކު ބައިވެރިވެފައިވާ ކަމަށް ސްވިމް މޯލްޑިވްސްގެ ރައީސް ހުސައިން ޝަމީމް ވިދާޅުވެއްޖެ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ޝަމީމް ވިދާޅުވީ މި މުބާރާތް ވާނީ އާންމުންނަށް ހުޅުވާލައިގެން ރާއްޖޭގައި ބާއްވާ ފެތުމުގެ އެންމެ ބޮޑު މުބާރާތަށް ކަމަށެވެ. މި މުބާރާތް އާންމުންނަށް ހުޅުވާލީ ރާއްޖެ އަކީ ފެތުންތެރިން އުޅޭ ގައުމަކަށް ހަދައި ފެތުންތެރިން އިތުރު ކުރުމަށް ކަމަށް ޝަމީމް ވިދާޅުވި އެވެ.\nރަސްފަންނު ސަރަހައްދާ ދިމާލުން ކަނޑުގައި ބާއްވާ މި މުބާރާތުގައި އެއް ކިލޯ މީޓަރާއި 500 މީޓަރުގެ ފެތުން ވެސް އޮންނާނެ އެވެ. އަދި 10 އަހަރުން ދަށުގެ އުމުރުފުރާއިން ފެށިގެން 50 އަހަރުން މަތީގެ އުމުރުފުރާތަކުން ފެތުންތެރިން ބައިވެރިވެ އެވެ. މީގެ ތެރޭގައި، ހާއްސަ އެހީހަށް ބޭނުންވާ ތިން ފެތުންތެރިއަކު ވެސް ހިމެނެ އެވެ.\nޝަމީމް ވިދާޅުވީ ކަނޑުގައި ފެތުމުގެ މުބާރާތް ބޭއްވި ނަމަވެސް ފެތުންތެރިންގެ ސަލާމަތީ ކަންތައް ވަރުގަދަވާނެ ކަމަށެވެ. އެގޮތުން ކޮންމެ ފެތުންތެރިއަކަށް ވެސް ބޮއެއް ލިބޭނެ ކަމަށާއި، ވަރުބަލިވުމުން އެ ބޮއެ ބޭނުންކޮށްގެން މަޑުކޮށްލައިގެން ތިބެވޭނެ ކަމަށް ވިދާޅުވި އެވެ. މި މުބާރާތުގައި ބޭނުންކުރާ ބޮއެ ހަދާފައިވަނީ ގައިގައި އައްސައިގެން ފަތަން ފަސޭހަ ވާނެހެންނެވެ.\nމާލެ އޯޕަންގެ ނަމުގައި މި މުބާރާތް މާލޭގައި ފެށި ނަމަވެސް ކުރިއަށް އޮތް ތަނުގައި ރާއްޖޭގެ އެކި ރަށްރަށުގައި ވެސް މި މުބާރާތް ބާއްވާނެ ކަމަށް ޝަމީމް ވިދާޅުވި އެވެ.\n"އަޅުގަނޑުމެން މި މުބާރާތް މާލޭގައި ފެށި ނަމަވެސް ރާއްޖޭގެ އެހެން ހިސާބުތަކުގައި ވެސް މިފަދަ މުބާރާތްތައް ކުރިއަށް ގެންދާނަން. އަދި ހަމަ މި މުބާރާތަށް ކޮލިފައިވާ ގޮތަށް ވެސް ރާއްޖޭގެ އެކި ކަންކޮޅުތަކުގައި މުބާރާތްތައް ކުރިއަށް ގެންދިއުމަށް ވިސްނަމުން މިދަނީ،" ޝަމީމް ވިދާޅުވި އެވެ.\nމާލެ އޯޕަންގައި ކޮންމެ އުމުރުފުރާއަކުން އެއް ވަނަ، ދެވަނަ އަދި ތިން ވަނަ ހޮވާނެ އެވެ. އަދި ހުރިހާ އުމުރުފުރާތައް އެއްކޮށްގެން އެއް ވަނަ، ދެ ވަނަ އަދި ތިން ވަނަ ހޮވުމަށް ވެސް ވަނީ ހަމަޖެހިފަ އެވެ. މި ވަނަތައް ހޮވާނީ އަންހެން ފިރިހެން ވަކިންނެވެ.\nމީގެ އިތުރުން މި މުބާރާތް ނިންމާ ކޮންމެ ފެތުންތެރިއަކަށް ނިންމިކަމުގެ މެޑަލް ވެސް ލިބޭނެ އެވެ.\nއިތުރު ލިޔުންތައް ދިރާގު


އަހަރަކު ތިން ފަހަރު ވެސް ވެކްސިން ޖަހަންޖެހިދާނެ | Sandhaanu\nކޮރޯނާ ވައިރަސްއިން ރައްކާތެރިވާން އަހަރަކު ތިން ފަހަރުވެސް ވެކްސިން ޖަހަން ޖެހިދާނެކަމަށް އެމެރިކާގެ ފައިޒަރ ކުންފުނިން ބުނެފިއެވެ.\nފައިޒަރ ކުންފުނީގެ ޗީފް އެގްޒެކްޓިވް އޮފިސަރ އަލްބަޓް ބޯރިއާ ވިދާޅުވިގޮތުގައި ކޮރޯނާ ވައިރަހުން ރައްކާތެރިވުމަށް ދެޑޯޒު ޖަހައިގެން ތިބޭ މީސް މީހުން ހަ މަހާއި 12 މަހާ ދެމެދުގެ މުއްދަތެއްގެ ތެރޭގައި އިތުރު ޑޯޒެއްވެސް ޖަހަން ޖެހިދާނެއެވެ.\nއޭނާ ވިދާޅުވި ގޮތުގައި ކޮރޯނާ ވައިރަހުން އެންމެ ފުރިހަމައަށް ރައްކާތެރިވާން ވެކްސިންގެ ތިން ވަނަ ޑޯޒެއް ޖެހުމާ ގުޅޭ ގޮތުން މިހާރު ދަނީ ދިރާސާ ކުރަމުންނެވެ. ވެކްސިންގެ ކަންތައް ދިރާސާ ކުރާ މީހުން ބުނާ ގޮތުގައި ތިންވަނަ ޑޯޒެއް ޖެހުމުން އިތުރު ރައްކާތެރިކަމެއް ލިބިގެން ދާނެއެވެ.\nކޮރޯނާއިން ރައްކާތެރިވުމަށް ފައިޒާގެ ދެ ޑޯޒު ޖެހުމުން ވައިރަހުން ރައްކާތެރިކޮށްދެނީ ކިތައް މަސްދުވަހަށްކަން އަދި މިހާތަނަށް ދިރާސާ ކުރާމީހުންނަށް އިތުބާރާއެކު ހޯދިފައެއް ނުވެއެވެ.\nއެމެރިކާގެ ފައިޒަރ ކުންފުންޏާއި ޖަރުމަންވިލާތުގެ ބަޔޯއެންޓެކް ގުޅިގެން އުފައްދާފައިވާ ވެކްސިނަކީ ކޮރޯނާ ވައިރަހުން ދިފާއުވުމަށް މިހާތަނަށް އުފައްދާފައިވާ ވެކްސިންތަކުގެ ތެރެއިން އެންމެ އިތުބާރު ބޮޑު އެންމެ ޝަކުވާ ކުޑަ ވެކްސިންއެވެ.\nދިރާސާތަކުން ދައްކާ ގޮތުގައި ކޮރޯނާ ވައިރަހުގެ އަސަރު ފެނިފައިވާ މީހުންނަށް ފައިޒާ ވެކްސިން ދިނުމުން 97 ޕަސެންޓު އަދި އަދި ބަލީގެ އަލާމާތެއް ނުފެންނަ މީހުންނަށް 92 ޕަސެންޓުގެ ރައްކާތެރިކަން ލިބެއެވެ.


Dhivehi Viyafaarithakah Sovereign Guarantee Dhinumuge Massala Beyrukohlaifi - Vaguthu\nދިވެހި ވިޔަފާރިތަކަށް ސަރުކާރުން ސޮވެރިން ގެރެންޓީ ދިނުމަށް ގޮވާލައި ހުށަހެޅި މައްސަލަ ރައްޔިތުންގެ މަޖިލީހަށް ބޭރުކޮށްލައިފިއެވެ.\nޑީއާރުޕީގެ ލީޑަރު އަދި ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި މައްސަލަ ބަލައިގަންނަން ފެންނަ ކަމަށް ވޯޓު ދެއްވީ 11 މެންބަރުންނެވެ. ނުފެންނަ ކަމަށް 15 މެންބަރުން ވޯޓު ދެއްވިއެވެ. ވަކި ގޮތަކަށް ވޯޓު ދޭން ބޭނުން ނުވާ ހަތަރު މެންބަރަކު ތިއްބެވިއެވެ.\nޖާބިރު ހުށަހެޅުއްވި މައްސަލަ ބޭރުކޮށްލިއިރު، އޭގައި ވަނީ ރާއްޖޭގެ ބޮޑެތި ވިޔަފާރި ކުންފުނިތަކަށް ފަސޭހައިން ސޮވެރިން ގެރެންޓީ ދިނުމަށް ރައްޔިތުންގެ މަޖިލީހުން ސަރުކާރަށް ބާރު އެޅުމަށް ގޮވާލައިފައެވެ.\nއިގްތިސާދަށް މުހިއްމު ދައުރެއް އަދާކޮށްދެމުންދާ ދިވެހި ވިޔަފާރިތައް ހިންގަމުންދާ ބިމުގެ މިލްކުވެރިކަން ދިވެހި ސަރުކާރުގެ އަތުގައި އޮތުމުން، ކޮވިޑް-19 ގެ ހާލަތު ކުރިމަތިވި ވަގުތު ދިވެހި ވިޔަފާރިތައް ބަނގުރޫޓޫވެގެން ދިޔަ ކަމަށް ޖާބިރު ހުށަހެޅުއްވި މައްސަލާގައިވެއެވެ.\nޖާބިރު ސިފަކުރެއްވި ގޮތުގައި އެ ވިޔަފާރިތަކަކީ، ދިވެހި ބޮޑު އާބާދީއަކަށް މުސާރަ ދެމުން ދިޔަ، ދިވެހިންގެ ބަނޑުފުރާނަ މުއްތިކޮށްދެވެން އޮތް ވިޔަފާރިތަކެވެ. އެ ވިޔަފާރިތައް ބަނގުރޫޓު ވުމުން، ދިވެހި ގިނަ ރައްޔިތުންގެ އާމްދަނީއަށް އަސަރު ކުރި ކަމަށް ޖާބިރު ވިދާޅުވިއެވެ.\nއިގްތިސާދީ ގޮތުން ދިމާވެފައިވާ އުނދަގޫ ދަނޑިވަޅުގައި، މީގެ ކުރިން ވެސް ދިވެހި ސަރުކާރުން އަމަލުކޮށްފައިވާ ގޮތުގެ ފަދައިން، ރަހުނުގެ ގޮތުގައި ބޮޑެތި މުދާތައް ބެހެއްޓޭނެ ގާބިލްކަން ހުރި ދިވެހި ވިޔަފާރިތަކަށް ސޮވެރިން ގެރެންޓީ ދިނުމަށް ޖާބިރު ގޮވާލެއްވިއެވެ.


Addu cluster: Thinadhoo in meehaku positive vejje\nއައްޑޫ ކްލަސްޓާ: ތިނަދޫން މީހަކު ޕޮޒިޓިވްވެއްޖެ\nގދ. ތިނަދޫން މީހަކު ކޮވިޑް-19 އަށް ޕޮޒިޓިވް ވެއްޖެ އެވެ.\nޕޮޒިޓިވްވި މީހާ އަކީ އައްޑޫ ކްލަސްޓާގެ މީހަކާއި ޑައިރެކްޓް ކޮންޓެކްޓް ވެފައިވާ މީހެއް ކަމަށް އެޗްޕީއޭ އިން ވަނީ ބުނެފަ އެވެ. އެރަށް އަނެއްކާވެސް މިހާރު ވަނީ މޮނީޓަރިން ހާލަތަށް ގެނެސްފަ އެވެ. އެޗްޕީއޭ އިން ވަކި އެއްޗެއް އަންގަން ދެން އެރަށަށް އަރައި ފޭބުން ވަނީ މަނާ ކޮށްފަ އެވެ.\nމިދިޔަ ބުދަ ދުވަހު ތިނަދޫ އިން މާލެ އައި ދެމީހަކު ކޮވިޑަށް ޕޮޒިޓިވްވުމާއި ގުޅިގެން އެރަށަށް އަރައި ފޭބުން ވަނީ މަނާކޮށްފަ އެވެ. އެ ދެ މީހުންނަށް ބަލި ޖެހިފައިވާކަން އެނގުނީ ތިނަދޫގައި އުޅުމަށްފަހު މާލެ އައި ފަހުންނެވެ. އެ ދެ މީހުންނަކީ އެޗްޕީއޭއިން ދޭ ހާއްސަ ހުއްދައިގެ ދަށުން ތިނަދޫއަށް ދިޔަ ދެ މީހުންނެވެ.\nއައްޑޫ ވެސް މިހާރު އޮތީ މޮނީޓަރިންގ އަށް ލައިފަ އެވެ. އައްޑޫ އެޗްޕީއޭގެ މޮނިޓަރިންއަށް އިއްޔެ ލީ ހިތަދޫއިން ދެ މީހަކު ޕޮޒިޓިވް ވެގެންނެވެ. އެއީ ކަރަންޓީންގައިވެސް ހުރި ދެ މީހުންނެއް ނޫނެވެ. އައްޑޫގެ ރަށްތަކަށް އަރާ ފޭބުން މަނާކޮށް މޮނިޓަރިންއަށް ލީ ކޮންޓެކްޓް ޓްރޭސިންގެ މަސައްކަތް ނިމެންދެނެވެ.\nއައްޑޫ ސިޓީ ގދ. ތިނަދޫ އެޗްޕީއޭ + ކޮވިޑް-19\nތިނަދޫން ފަސް މީހަކު ޕޮޒިޓިވް، ރަށް މޮނިޓަރިންއަށް\nއައްޑޫގެ ބައެއް އަވަށްތަކަށް ލުއިދީފި\nއައްޑޫ ހުޅުމީދޫ ކްލަސްޓާ: އިތުރު މީހަކު ޕްޒިޓިވް


Raffels Maldives Kairy Bandun Jahaalaafai Oi Boat Eh Oyaa Dhanee ރަފެލްސް މޯލްޑިވްސް ކައިރީ ބަންޑުން ޖަހާލާފައި އޮތް ބޯޓެއް އޮޔާ ދަނީ – Huvadhoo News Raffels Maldives Kairy Bandun Jahaalaafai Oi Boat Eh Oyaa Dhanee Huvadhoo News\nރަފެލްސް މޯލްޑިވްސް ކައިރީ ބަންޑުން ޖަހާލާފައި އޮތް ބޯޓެއް އޮޔާ ދަނީ\nގއ ގައި ހިންގާ ރިސޯޓެއް ކަމަށްވާ، ރަފެލްސް މޯލްޑިވްސް މެރަދޫ ކައިރީ ބަންޑުން ޖަހާލާފައި އޮތް ބޯޓެއް އޮޔާ ދަނިކޮށް ނަގާފައިވާ ވީޑިއޯތަކެއް މީސްމީޑިއާގައި ދައުރުވާން ފަށައިފިއެވެ.\nއެވީޑިއޯ ޕޯސްޓް ކުރި މީހާ ބުނާ ގޮތުން ގާތްގަނޑަކަށް 100 ފޫޓު ދިގުމިނުގެ އެބޯޓު އޮޔާ ދަނީ އެބޯޓާ ކައިރީ އޮތް ފަރަކާ ދިމާލަށް ކަމަށާއި، އަދި އެބޯޓު ފަރަށް އަރައިފި ނަމަ ބޮޑެތި ގެއްލުން ތަކެއް ވެެގެންދާނެ ކަމަށެވެ.\nމިކަމާ ގުޅިގެން އެމްއެންޑީއެފްގެ މީޑިއާ އޮފިޝަލް ވިދާޅުވީ، ބޯޓެއް ބަންޑުން ޖަހާފައި އޮތް ބޯޓެއް އޮޔާ ދާ ކަމުގެ މައުލޫމާތު އަދި ލިބިފައި ނުވާ ކަމަށާއި އަދި އެއީ ކޮންދުވަހަކު ހިނގި ހާދިސާއެއް ކަން އެނގިފައި ނުވާ ކަމަށެވެ.\nމިއަދު މިހާތަނަށް އެމްއެންޑީއެފް އަށް ރިޕޯޓުކޮށްފައިވަނީ ކަނޑުމަތީ އެންމެ ހާދިސާއެއް ކަމަށާއި އެއީ އަލްމާ ބޯޓު ދިޔަވާ ކަމުގެ މައުލޫމާތު ކަމަށެވެ. އަދި މީގެ ކުޑައިރުކޮޅެއް ކުރިން އަލްމާ ބޯޓާއި ކޯސްޓް ގާޑުން ގުޅިފައިވާ ކަމަށާއި އެބޯޓުން މައުލޫމާތު ދެއްވި ގޮތުގައި މިހާރު ގއ އަތޮޅަށް ވަންނަމުންދާ ކަމަަށެވެ.\nއަދި ޔަގީން ކަމާ އެކު އަލްމާ ބޯޓަށް ވެގެން އުޅޭގޮތް ބުނަން ނޭނގޭ ކަމަށްވެސް އެމްއެންޑީއެފް މީޑިއާ އޮފިޝަލް ވިދާޅުވިއެވެ.


Huriha Baareh Ekakah Dhinumaku Khudhumukhthaar Kamah Baaru dhinun | Dhiislam\nއިބްނު ނޫހު ޖޫން 14, 2013\n2008 ވަނަ އަހަރުގެ ރިޔާސީ އިންތިޚާބުގެ ފުރަތަމަ ބުރުގައި އެމްޑީޕީގެ ރިއާސީ ކެންޑިޑޭޓް މުޙައްމަދު ނަޝީދަށް ލިބުނީ 44293 ވޯޓެވެ. މިއީ ވޯޓްލީ މީހުންގެ %25.09 އެވެ.\nދެވަނަ ބުރުގައި މައުމޫނާ ވާދަކޮށް ނަޝީދު ވެރިކަމަށް ހޮވުނީ ފުރަތަމަ ބުރުގައި ވާދަކޮށް 29633 ވޯޓު ލިބުނު ޑރ.ޙަސަން ސަޢީދާއި، 27056 ލިނުބު ޤާސިމް އިބްރާހިމާއި، މި އެންމެންގެ ވޯޓު ލިބިގެންނެވެ. އެ ދުވަސްވަރުގައި މައުމޫނާ ދެކޮޅަށް އެންމެ ބޮޑަށް އަޑު އުފުލީ މީހުންނަކީ ރާއްޖޭގެ ދީނީ ގިނަ ޢިލްމުވެރިންނެވެ. އެބޭފުޅުން ކެންޕޭނުގައި އެތައް ރަށަކަށް ދަތުރުކުރައްވައި ނުހަނު ބުރަ މަސައްކަތް ކުރެއްވިއެވެ. ދެން ތިއްބެވި ސިޔާސީ ލީޑަރުންގެ ޖީބުން ނުހަނު ބޮޑު ޚަރަދު ކުރެއްވިއެވެ. މިހުރިހާ ޤުރްބާނެއްވެސް ދިނީ އިޞްލާޙީ ބަދަލަކަށެވެ.\nފުރަތަމަ ބުރުގައި އެންމެ 25 ހާސް މީހުންގެ ވޯޓުލިބުނު ނަޝީދު ދެވަނަ ބުރުގައި ވެރިކަމަށް ގެނައީ އެހެން މީހުންނެވެ. އެއިރު ރާއްޖޭގެ ދީނީ ޢިލްމުވެރިން ތިބީ ނަޝީދުއާ އެއްކޮޅަށެވެ. އަދި މައުމޫނު ފިޔަވައި ދެން ތިބި ހުރިހާ ސިޔާސީ ލީޑަރުންވެސް ތިބީ ނަށީދާ އެއް ކޮޅަށެވެ.\nކޮންމެއަކަސް 2008 ގައި ވެރިކަން ބަދަލު ވުމަށްފަހު ރައްޔިތުން އިންތިޒާރުކުރަމުން ދިޔައީ އިސްލާޙީ ބަދަލުތަކަށެވެ. ނަމަވެސް ފެނިގެން ފިޔައީ މުޅިން އެހެން މަންޒަރެކެވެ. ނަޝީދުއަށް އޭނާގެ ސައިޒު އޮޅުނެވެ. ރައްޔިތުންގެ ތާއީދު އޮތް މިންވަރު މުޅިން ހަނދާން ނެތުނެވެ. އޭނާ ވެރިކަމަށް ގެންނަން ވޯޓު ދިން މީހުންނާއި، ދިވެހި ރައްޔިތުންނަށް ވެފައިވާ ވަޢުދުތައް އެއް ފަރާތް ކުރުމަށް ފަހު ބޭރުގެ އިނގިރޭސިންނާ އެކު ވެފައިވާ ވަޢުދުތައް ފުއްދުމުގެ ޢަމަލީ މަސައްކަތް ފެށިއެވެ. މިގޮތުން އޭނާ އާއެކު ކޯލިޝަން ހެދި އެންމެން ބޭރުކުރިއެވެ. ދެން ފެނިގެން ދިޔައީ މުޅިން އެހެން މަންޒަރެކެވެ.\nމާލޭގައި ބަނގުރާ ވިއްކަން ޚާއްޞަތަނެއް ހެދުމުގެ މަސައްކަތް ފެށުމުން އެކަން ހުއްޓާލުމަށް ދީނީ ޢިލްމުވެރިން ކަމާބެހޭ ފަރާތްތަކާ ވާހަކަދެއްކެވިއެވެ. ރައްޔިތުން ޕެޓިޝަންތައް ހަދައި ސަރުކާރަށް ހުށަހެޅިއެވެ. ނަމަވެސް ވީ އެއްކަމެއްވެސް ނެތެވެ. އެންމެފަހުން ޖެހުނީ މަގުމަޗަށް ރައްޔިތުން ނެރެ ނަޝީދުގެ ސިޔާސަތަށް ތާއީދު ނުކުރާމީހުން ދައްކާށެވެ. ދެން ޖެހުނީ އިޒްރޭލުގެ ފްލައިޓް ރާއްޖެ ގެނައުމުގެ މައްސަލައެވެ. މިކަމުގައިވެސް ޢިލްމުވެރިންނާއި ރައްޔިތުންގެ ބަހަކަށް އޭނާ ތަބައެއް ނުވިއެވެ.\nއެންމެފަހުން ސާކު ސަމިޓާ ގުޅިގެން ރާއްޖޭގައި ބުދު ބެހެއްޓިއެވެ. ރާއްޖޭގެ ޢިލްމުވެރިނާއި، ނަޝީދު ވެރިކަމަށް ގެނައި އެހެން ލީޑަރުންނާއި، ނަޝީދުގެ ސަރުކާރުގެ އިސްލާމިކް މިނިސޓަރުވެސް އެތަކެތި ނެގުމަށް އިލްތިމާސް ކުރުމުންވެސް ނަޝީދުއަކަށް އަޑެއް ނީވުނެވެ. އަދި އޭނާ އެކަން ދެނެހުރިކަމަށްވެސް ނުހެދިއެވެ.\nއަދި މިނޫނަސް ޝަރީޢަތުގެ ޙުކުމްތަކަށް ފުރައްސާރަކުރުމާއި، ދީނާއި ދީނުގެ އަހުލުވެރިން އަގުވައްޓާލަން މަސައްކަތް ކުރުމާއި، އިސްލާމީ އުޞޫލުތަކާއި ދުރު ވިސްނުމަކަށް ރާއްޖެގޭ ކަންކަން ގެންދަން ބޭނުންވާ ކަމަށް ރާއްޖެއިން ބޭރުގެ އެތައް ޤައުމެއްގައި ވާހަކަދައްކާފައި ވެއެވެ. އެންމެ ފަހުން މީނާގެ ނިމުން އައި ފަނޑިޔާރަކު ހައްޔަރު ކުރުމުގެ ސަބަބުން ރައްޔިތުންގެ ތެރެއިން ބަޔަކު ނުކުމެ އެކިޔާ ޑިމޮކްރަސީގެ ހަމަތަކުގެ މަތިން މުޒާހަރާ ކުރަނިކޮށް އިސްތިއުފާ ދީގެންނެވެ.\n2013 ގައި ނަޝީދަށް ވޯޓުލުމުގެ ކުރިން ވިސްނާލަން ޖެހޭ އެންމެ މުހިންމު ނުކުތާ؟\n2008 ވަނަ އަހަރު ނަޝީދު ވެރިކަމަށް ގެނައީ ޢިލްމުވެރިންގެ ތާއީދާ އެކު އެހެން ސިޔާސީ ޕާޓިތަކުގެ ވޯޓުން ކަމުގައި ވީ ހިދުވެސް އެއިން އެއްވެސް މީހެއްގެ ބަސް ނޭހި މީހަކު، 2013 ވަނަ އަހަރު ޢިލްމުވެރިންނާއި އެހެން ސިޔާސީ ޕާޓިތައް އޭނާޔާ ދެކޮޅަށް ތިއްބައި ވެރިކަމަށް ހޮވިއްޖެނަމަ ދެން އޭނާ ކިތެންމެ ބޮޑު ނުބައިކަމެއް ކުރަންވެސް ފަހެއް ނުޖެހޭނެއެވެ. އަދި އެފަދަ ކަމެއް ކުރިޔަސް އެކަން މަނާ ކުރެވޭނެ މީހަކުވެސް ނުހުނާނެއެވެ. ވީމާ އެމީހެއްގެ ވެރިކަމުގެ ތާރީޚުގައި މިފަދަ ބޮޑެތި ނޭއްގާނީ ކަންކަން ހިންގާފައިވާ މީހަކަށް މިފަދަ ބޮޑު ބާރެއް ދީފައި ވެރިކަމަށް ގެނައުމަކީ ވަރަށް ނުރައްކާ ކަމެއްކަމުގައި ނޫނީ ނުވާނެކަން ކަށަވަރެވެ. އަދި އެކަން ވެގެން ދާނީ ދިވެހިރާއްޖެއަށް އަލުން އަނބުރާ އިޢާދަ ނުކުރެވޭވަރުގެ ބޮޑު ގެއްލުމަށެވެ. ފަހުން ހިތާމަކުރަން ތިބުން ނޫން ގޮތެއް އެދުވަހުން ނޯނާނެއެވެ.


ދުނިޔެއަކީ އާޚިރަތަށްޓަކާ ގޮވާންކުރަންއޮތްތަން – DhiSalafiyyah\nދުނިޔެއަކީ އާޚިރަތަށްޓަކާ ގޮވާންކުރަންއޮތްތަން\n07/06/2012 އަޚްލާޤްއައްޝައިޚް ޢިމްރާން މުޙައްމަދު ޢަލީ\nމިދުނިޔަވީ ޙަޔާތުގައި އިންސާނާއަށް ލިބިފައިވާ ޢުމުރަކީ ހައްދެއްވާ އެއްޗެކެވެ. އަދި އާޚިރަތުގައި އޭނާއަށްއޮތް ދަރަޖަ ބިނާވެގެންވަނީ މިދުވަސްތަކަށެވެ. އެއީ ތިބާ ތިހޭދަކުރަމުންދާ ދުވަސްތަކެވެ. ތިބާގެ ނަފްސަށްޓަކާ ހެޔޮކަމެއް އިސްކޮށްފިނަމަ ތިބާ ވާހުށީ ބާއްޖަވެރިންގެ ތެރެއިންނެވެ. އަދި މިދުނިޔަވީ ޙަޔާތުގައި ތިބާގެ ނަފްސަށް ތިބާ އިހުމާލުވެ، ލިބިފައިވާ ވަގުތުގައި ފަރުވާކުޑަކޮށްފިނަމަ އާޚިރުތުގައި އެކަމާ ހިތާމަކުރާނެއެވެ.\nމިދުނިޔަވީ ޙަޔާތުގައި ކުރާ ޢަމަލުތަކުގެ ސަބަބުން ތިބާ އާޚިރަތުގައި ރަހުނުކުރެވިގެންވާކަމަށް ﷲ ތަޢާލާ ޛިކުރުކުރެއްވިއެވެ. އެއިލާހު ވަޙީކުރެއްވިއެވެ.\n﴿وَأَن لَّيْسَ لِلْإِنسَانِ إِلَّا مَا سَعَىٰ﴾ (سورة النجم ٣٩)\nމާނައީ: “އަދި އިންސާނާޔަށް އޭނާ ކުޅަ ޢަމަލެއް މެނުވީ ނުވެއެވެ.”\nމަރުގެ މަލާއިކަތާ ތިބާއާ ޒިޔާރާތްކުރާނީ ކޮންއިރަކުކަމެއް ތިބާއަކަށް ނޭނގޭނެއެވެ. އަދި ތިބާގެ ރޫޙު ނެރެލެވުމުން، ފަހެ ތިބާވަޅުލުމަށްފަހު ތިބާގެ ގާތްތިމާގެ މީހުންނާއި ލޯބިވާމީހުންނާއި އަދި ވަށައިގެންވީ މީހުން މިދުނިޔަވީ ޙަޔާތުގައި އަވަދިނެތި އުޅޭނެއެވެ. އަދި ދުނިޔޭގައި ބާރުލައި ކުރިއަށް ދިޔުމުގައެވެ. އޭގެ ސަބަބުން އެބައިމީހުން ތިބާ މަރުވުމަށްފަހު ތިބާއަށްޓަކައި ދުޢާކުރުމުން ޣާފިލުވާނެއެވެ.\nއަދި ހަނދުމަނެތިވުމަކީ މިދުނިޔަވީޙަޔާތުގައި ﷲ ތަޢާލާ ލައްވާފައިވާ ސުންނަތެކެވެ. މިޘާލަކަށް ތިބާގެ ކާފަގެ ބައްޕައަށް ތިބާ ދުޢާކޮށްނޫޅޭނެއެވެ. އެއީ ތިބާއާ މާދުރުމީހަކަށް ނުވިކަމުގައިވިއަސްއެވެ. އަދި އޭނާއަކީ ތިބާ މިޙަޔާތުގައިވުމަށް މެދުވެރިވި ސަބަބެކެވެ.\nއަދި ތިބާގެ ކާފަދަރިންނާއި އެއަށްވުރެ ދަށުގައިވާކުދިން ތިބާގެ މައްޗަށް ދުޢާކުރުން ހަނދުމަނެތޭ ޒަމާނެއް އަންނާނެއެވެ.\nފަހެ އެކަން ތިބާއަށް ރަނގަޅަށް އެނގިބަޔާންވުމުން އަދި ތިބާމަރުވުމަށްފަހު މީސްތަކުން ތިބާއާ ޣާފިލުވާނެކަންވެސް އެނގުމުން، ފަހެ ޞާލިޙު ޢަމަލުކުރުން ތިބާ ގިނަކުރާށެވެ. އަދި ދުނިޔޭގައިވާ ހެޔޮކަމުގެ ކޮންމެ ދޮރެއްގައި ޓަކިޖަހާށެވެ. އޭރުން އާޚިރަތުގައި ތިބާގެ ރައްބާ ކުއްތަންވެވޭނެކަމަށް އުންމީދުކުރެވެއެވެ.


Paper Sapray jahaa Million Ehhaa Rufiyaa Feyri Ganefi - Vaguthu\nޕެޕަރ ސްޕްރޭ ޖަހައި މިލިއަނެއްހާ ރުފިޔާ ފޭރިގަނެފި\nފައިސާ ފޭރުނު ސަރަހައްދު. ފޮޓޯ: މިހާރު\nހަތަރު މީހުންގެ ގުރޫޕަކުން މީހެއްގެ ގަޔަށް ޕެޕާ ސްޕްރޭ ޖެހުމަށް ފަހު، މިލިއަނެއްހާ ރުފިޔާ ފޭރިގެންފި އެވެ.\nވެސްޓަން ޔުނިއަންގެ ގޮތްޕެއް ހިންގަމުން އަންނަ އެ މީހާ " މިހާރު ނޫހަށް" ދިން އިންޓަވިޔުއެއްގައި ބުނެފައިވަނީ ނޮވެލްޓީ ބުކްޝޮޕް ކުރިމަތީގައި އޮންނަ މާފަންނު ބެންތެޔޮ ގޯޅިން އޯކިޑް މަގަށް ނުކުންނަނިކޮށް ހެނދުނު 7:30 ހާއިރު ދެ މީހަކު ސައިކަލްގައި ކުރިމައްޗަށް އަރައި ފައިސާތަކުގައި ހިފި ތަނުން އެހެން ދެ މީހަކު ގޮސް އޭގެ ތެރެއިން އެކަކު މޫނަށް ޕެޕާ ސްޕެރޭ ޖެހި ކަމަށެވެ\nއަދި އޭނާ ބުނި ގޮތުގައު އެކަން ދިމާވީ ޕާކްކޮށްފައި ހުރި ސައިކަލަށް އަރަން ދިޔަ މަގުމަތީގައެވެ.\n" މިއީ ބަޔަކު ވަރަށް ބޮޑަށް ޕްލޭން ކޮށްގެން ކޮށްފައި އޮތް ކަމަށް ބެލެވެނީ،" " މިހާރަށް" ދިން އިންޓަވިޔުއެއްގައި އޭނާ ބުންޏެވެ.\nއަދި ފޭރިގަތް ފައިސާއަކީ ޗާންދަނީމަގުގައި އޭނާ ހިންގާ ވެސްޓަން ޔުނިއަންގެ ގޮތްޕެއްގެ ފައިސާ ކަމަށާއި އެތަން ކޮންމެ ދުވަހަކު މެންދުރު ފަހު ބަންދު ކުރުމުން އެ މަސައްކަތް ކުރަނީ ގޭގައި ކަމަށްވެސް އޭނާ ބުނެފައިވެއެވެ.\n"މިއީ ރޭ ލިބުނު ފައިސާ. މީގެ ތެރޭގައި ހުންނާނެ ޑޮލަރާއި ސިންގަޕޫރު ޑޮލަރާއި ދިވެހި ފައިސާ ވެސް. ހުރިހާ ފައިސާއެއް އެއްކޮށްލީމަ މިލިއަން ރުފިޔާ މީގެ ތެރޭގައި އުޅޭނެ،" އޭނާ ބުންޏެވެ. "އެ ފައިސާ މިއަދު ވެސްޓަން ޔުނިއަނަށް ގެންދިއުމުގެ މަގުމަތީގައި މިކަން މި ދިމާވީ." " މިހާރަށް" ދިން އިންޓަވިޔުގައި އޭނާ ބުނެފައިވެއެވެ.\nމި މައްސަލަ ފުލުހުން ތަހުޤީގު ކުރަމުން އަންނައިރު މި މައްސަލައާއި ބެހޭ އިތުރު ތަފްސީލެއް ހާމަކޮށްފައެއް ނުވެއެވެ.\nއޭޕްރީލް 25, 2018 - 14:38\nކޮންތާކުން ޕެޕަރސުޕްރޭ އާންމުންނައްވެސް މިހާރު ޕެޕަރސުޕްރޭ ދީފަތަ ހުންނަނީ!!!!\n18 މިނެޓް ކުރިން 1


Sushant huri Rhea aa kairveni kuran kehmadhuvefai\nސުޝާންތު އާއި ރިއާ---\nބޮލީވުޑްގެ މަޝްހޫރު އެކްޓަރު ސުޝާންތު ސިންގް ރާޖްޕުތު އެކްޓަރެސް ރިއާ ޗަކްރަބޫޓީ އާ އާ ކައިވެނި ކުރަން ކެތްމަދުވެފައި ކަމަށް އިންޑިއާގެ ނޫސްތަކުން ބުނެފިއެވެ.\nރިއާ އާއި ސުޝާންތު ރައްޓެހިވެގެން އުޅޭ ކަމަށް އަޑުތައް އަރާފައިވާއިރު އިންޑިއާގެ ނޫސްތަކުން ބުނާގޮތުގައި ސުޝާންތު ރިއާ އާ ބޭނުންވަނީ ވީހާވެސް އަވަހަކަށް ކައިވެނި ކުރާށެވެ. ނަމަވެސް ރިއާ އަދި އެކަމަށް ވަގުތު ބޭނުން ކަމަށް ނޫސްތަކުން ވަނީ ބުނެފައެވެ.\nސޯޝަލް މީޑިއާގައި އެ ދެ ފަންނާނުންގެ ގުޅުމާ މެދު މިހާރު ގިނަ ބައެއް ހިތުގައި ސުވާލު އުފެދިފައިވާއިރު އެކަމާ ގުޅިގެން ދެފަންނާނުން ވެސް އަދި މިހާތަނަށް އެއްޗެއް ބުނެފައެއް ނުވެ އެވެ.\nޓީވީ ސީރީޒްތަކުން މަގުބޫލުވި ސުޝާންތު ބޮލީވުޑަށް ތައާރަފުވީ ޕީކޭ އިންނެވެ. އަދި ބޮލީވުޑުގައި އޭނާ ވިދާލީ "އެމްއެސް ދޯނީ: ދަ އަންޓޯލްޑް ސްޓޯރީ" ގައި މަސައްކަތް ކޮށްގެންނެވެ. ސުޝާންތު އެންމެ ފަހުން ފެނިގެން ދިޔައީ 'ކެދާނަތު' އިންނެވެ. އެފިލްމުގައި ސުޝާންތު އާއެކު ފެނިގެން ދިޔައީ ސާރާ އަލީ ހާން އެވެ.\nރިއާ ބޮލީވުޑަށް ތައާރަފް ވީ "މެރެ ޑޭޑް ކި މަރޫތީ" އިންނެވެ. ރިއާ ވަނީ "ބޭންކް ޗޯރް" އާއި "ހާފް ގާލްފްރެއިންޑް" އަދި "ސޮނާލީ ކޭބަލް" ފަދަ ފިލްމުތަކުން ފެނިގެން ގޮސްފަ އެވެ. ރިއާ އެންމެ ފަހުން ފެނިގެން ދިޔައީ "ޖަލޭބީ" އިންނެވެ.


Pedal boardegai himafuttah dhaan furi meehaku fuluhun kandu mathin hoadhaifi\nޕެޑަލް ބޯޑެއްގައި ހިންމަފުއްޓަށް ދާން ފުރި މީހަކު ފުލުހުން ކަނޑުމަތިން ހޯދައިފި\nޕެޑަލް ބޯޑެއްގައި ކ.ތުލުސްދޫން ކ. ހިންމަފުއްޓަށް ދާން ފުރި ފަތުރުވެރިއަކު ކަނޑުމަތިން ހޯދާ އެހީވެއްޖެއެވެ.\nމިކަމާ ގުޅިގެން ފުލުހުން ބުނީ، މިއަދު ހަވީރު 5:45 ހާއިރު ސްޓޭންޑް އަޕް ޕެޑަލް ބޯޑެއްގައި ފިރިހެން ފަތުރުވެރިއަކު ތުލުސްދޫން ފުރައިގެން ހިންމަފުއްޓަށް ދިއުމަށް ދަތުރު ފަށާފައިވާ ކަމަށާއި، އިރު އޮއްސުމުގެ ކުރިން އޭނާއަށް ހިންމަފުއްޓާ ހަމައަށް ނުފޯރާނެ ކަމުގެ މައުލޫމާތު ފުލުހުންނަށް ލިބުނު ކަމަށެވެ.\nފުލުހުން ބުނީ، މި މައުލޫމާތު ލިބުމާއެކު، އޭނާއަށް ކަމެއް ދިމާވުމުގެ ކުރިން އޭނާ ހިންމަފުށީ ކައިރިން ކަނޑުމަތިން ހޯދާފައިވާ ކަމަށެވެ. އަދި އޭނާގެ ހާލު ރަނގަޅު ކަމަށް ފުލުހުން ބުނެއެވެ. ފުލުހުން ބުނީ، މި ފަތުރުވެރިޔާ މިހާރު ވަނީ ފުލުހުންގެ ބެލުމުގެ ދަށުން ހިންމަފުއްޓަށް ގެންގޮސް ދީފައި ކަމަށެވެ.\nމި ހާދިސާއާ ގުޅލިގެން ފުލުހުން ބަލަން ޖެހޭ ކަންކަން ބަލަމުންދާ ކަމަށް ފުލުހުން ބުނެއެވެ. ފުލުހުން ބުނީ، ގެސްޓްހައުސް ތަކާއި ވޯޓާ ސްޕޯޓްސް ސެންޓަރު ތަކާ ގުޅިގެން ފަތުރުވެރިންގެ ރައްކާތެރި ކަމަށް އަޅަން ޖެހޭ ފިޔަވަޅުތައް އެޅުމުގެ މަސައްކަތްވެސް ކުރަމުން ދާ ކަމަށެވެ.


Horafushi airport anna hafthaagai nimeyne: MTCC\nހޯރަފުށީ އެއާޕޯޓު އަންނަ ހަފްތާގައި ނިމޭނެ: އެމްޓީސީސީ\nއަންނަ ހަފްތާގައި ނިމޭނެ ކަމަށް ވަނީ ލަފާކޮށްފައި -- ފޮޓޯ: އަވަސް\nހއ. ހޯރަފުށީގައި އަޅާ އެއާޕޯޓު އަންނަ ހަފްތާ އަށް ނިމޭނެ ކަމަށް އެ މަސައްކަތް ކުރަމުން އަންނަ ކުންފުނި، އެމްޓީސީސީން ބުނެފި އެވެ.\nއެމްޓީސީސީން މިއަދު ޓްވީޓެއް ކޮށް ބުނީ، އެ ކުންފުނީގެ ސީއީއޯ، ހޯރަފުއްޓަށް ގޮސް މަސައްކަތް ކުރިއަށްދާ ގޮތް މިއަދު ބައްލަވާފައިވާ ކަމަށެވެ. އަދި ކުންފުނީގެ އަމާޒަކީ، މި މަހު 8 ގެ ކުރިން މަސައްކަތް ނިންމާލުން ކަމަށެވެ.\nހޯރަފުށީ އެއާޕޯޓު ތަރައްގީ ކޮށް ނިމޭއިރު 1.2 ކިލޯމީޓަރުގެ ރަންވޭއަކާއި 86،35 ސްކޮޔާ މީޓަރުގެ އޭޕްރަން އަކާއި ޓެކްސީ ވޭއެއްގެ އިތުރުން ސާވިސް މަގުތަކާއި، ޕާކިން އޭރިއާއަކާއި ފަޔާ އެކްސެސް މަގެއް އިންނާނެ އެވެ. އަދި އެއާޕޯޓު ވަކިކުރުމަށް 720 މީޓަރު ސަރަހައްދެއްގައި ފެންސް ޖެހުމަށ ްވަނީ ނިންމާފަ އެވެ.\nމިދިޔަ ސަރުކާރުގައި ފެށި މި މަޝްރޫއުގެ މަސައްކަތުގެ ތެރެއިން އެއާޕޯޓަށް ބޭނުންވާ ބިން ހިއްކާފައިވަނީ 64 މިލިއަން ރުފިޔާ އަށް އެމްޓިސީސީންނެވެ. އެގޮތުން 16 ހެކްޓަރުގެ ބިން ވަނީ ހިއްކާފަ އެވެ.\nއެމްޓީސީސީން މިއަދުވެސް ވަނީ އެ ކުންފުނިން މިހާރު ކުރިއަށްދާ އިތުރު ޕްރޮޖެކްޓުތަކުގެ އަޕްޑޭޓެއްވެސް ދީފަ އެވެ. އެގޮތުން، ރ. އުނގޫފާރު މަގުހެދުމުގެ މަޝްރޫއުގެ ދަށުން އެސްފޯލްޓް ޕްލާންޓް މިހާރުވަނީ ޕްރޮޖެކްޓް ސައިޓަށް ގެންދެވިފައި ކަމަށާއި ތާރު އެޅުމުގެ މަސައްކަތް ޑިސެމްބަރުގައި ފެށޭނެ ކަމަށް ވަނީ ލަފާ ކޮށްފަ އެވެ.\nމީގެ އިތުރުން، ނ. މިލަދޫ ބަނދަރު މަސައްކަތުގެ 34 ޕަސެންޓް ނިމިއްޖެ ކަމަށް އެ ކުންފުނިން ބުންޏެވެ. މި މަޝްރޫއު އެ ކުންފުންޏަށް ހަވާލުކޮށްފައިވަނީ މިދިޔަ އަހަރު ސެޕްޓެމްބަރުގަ އެވެ.\nއެމްޓީސީސީ ހއ. ހޯރަފުށި ހޯރަފުށީ އެއާޕޯޓް\nރައީސަށް ހޯރަފުށިން ހޫނު މަރުހަބާ އެއް\nހޯރަފުށީ އެއާޕޯޓަށް ޓެސްޓް ފްލައިޓު ޖައްސައިފި\nހޯރަފުށީ އެއާޕޯޓް ނޮވެންބަރު 11 އަށް ނިންމަނީ\nހޯރަފުށީ އެއާޕޯޓުގެ ޓާމިނަލްގެ މަސައްކަތް ފަށައިފި


Ingilin thakun kashi gohvvan tha?\nފޫހިވެފައި އިންނައިރު އަތުގެ އިނގިލިތަކުން ކަށިގޮއްވަން ހެއްޔެވެ؟ އަތުގެ އިތުރުން ބައެއް މީހުންނަކީ ބުރަކަށްޓާއި ކަރުން ވެސް ކަށިގޮއްވާ މީހުންނެވެ. މިއީ ކަންފަތަށް ފަސޭހަ އަރާމު އަޑަކަށްވެފައި، އެ ވަގުތު ކޮޅު ކިތަންމެ ހިތްހަމަ ޖެހުނަސް ކަށިގޮއްވުމަކީ ސިއްހަތަށް ނުރައްކާތެރި ކަމެއްތޯ ނޫންތޯ ބަލައި ވިސްނާލިން ހެއްޔެވެ؟\nހުސް ވަގުތުގައި އަތުގެ ފަސް އިނގިލީގެ ހުރިހާ ބަދަތަކެއް ގޮއްވަނީ އެހެން ހެދުމުން ނުކުންނަ ތަފާތު އަޑެއްގެ ސަބަބުންނާއި ކޮންމެވެސް އަރާމެއް ވެސް އޭގެ ސަބަބު ލިބޭތީ އެވެ. ކުޑަ ކުޑަ ކުދިންނަށްވެސް އިނގިލީގެ ބަދަ ތަކުން ކަށިގޮއްވަން ކިތަންމެ ފަސޭހަ ވިޔަސް ބުރަކައްޓާއި ކަރުގެ ކަށްޓަކީ، އިނގިލީގެ ކައްޓާ ވަރަށް ތަފާތު ކައްޓެކެވެ. މިއީ ގިނަ މީހުން ހިތްހަމަ ޖައްސައިލުމަށް ކުރާ ކަމެއް ނަމަވެސް ބުރަކަށީގެ ކަށި ގޮއްވާ މީހުންނަކީ އާދަޔާ ހިލާފު ކުޅަދާނަކަމެއް ވެސް ލިބިގެންވާ ބައެކެވެ.\nކަށިގޮއްވުމަށް ބަދަތަކަށް ބާރު ދިނުމުން އެ ބަދައިގެ ވަށައިގެން ހުންނަ ކެޕްސިއުލްތައް ފުޅާވެ އެވެ. އަދި އޭގެ ތެރޭގައި ހިމެނޭ ފުލުއިޑްތައް ވަޔަށް ބަދަލުވެ ކަށިގޮއްވުމުން އެ ނިކުންނަ "ޓޮއް" އަޑަށް ބަދަލުވެ އެވެ. އިނގިލީގެ ބަދަ ތަކަށް ބާރުދީ، އިނގިލި އަނބުރާލާ ކަށިގޮއްވަން ކިތަންމެ ފަރިތަވެފައި އަވަސް ވިޔަސް، ބުރަކައްޓާއި ކަރުގެ ކައްޓަކީ، އިނގިލީގެ ކަައްޓަށްވުރެ މާ ބޮޑެތި ވަރުގަދަ ކައްޓެކެވެ. ބުރަކައްޓާއި ކަރުގެ ކަށިތައް ގޮއްވާނަމަ މައްސަލަތަކެއް ދިމާވުން އެކަށީގެންވެ އެވެ.\nބުރަކައްޓާއި ކަރުގެ ކަށިގޮއްވާ ވަގުތު، އެ ހިސާބުގައި ހުންނަ މަސްތަކަށް އަސަރު ކުރާނެ ކަމަށް ސިއްހީ މާހިރުން ބުނެ އެވެ. އެއީ ގަދަކަމުން ބާރުލައިގެން ކުރާ ކަމެއް ކަމުން ކަށި ފީވެ، ދެ ބަދަ ދޭތެރޭ ހުންނަ ޑިސްކް ގުޑުމަކީ އެކަށީގެންވާ ކަމެއް ކަމަށް ވެ އެވެ. އަދި ކަށީގެ މައްސަލަ ޖެހި، ކަށި ފީ މީހެއްކަމުގައި ވާނަމަ މިފަދަ ކަންކަމުން ނިކުންނަ ދާއިމީ އަސަރު މާ ގޯސްވާނެ އެވެ.\nފަހަރަކު އިނގިއްޔެއްގެ ކަށިގޮއްވުމުން އެ ގޮވާ މަޖާ އަޑުގެ ސަބަބުން ވަގުތީ ގޮތުން ހިތްހަމަ ޖައްސާލިއަސް މިއީ ގަވާއިދުން ކުރާ ކަމަކަށް ހެދުން ރަނގަޅު ނޫން ކަމަށް އެކި ފަރާތްތަކުން ބުނަނީ މި ސަބަބުތަކާ ހުރެ އެވެ.\nދުވާލު ނިދަނީ ކައްނެތް މީހުނެއް ނޫން!\nތައިރޮއިޑް ހުރޭ، ތައިރޮއިޑް ނުހުރޭ!


Zakaathuge gothugai5lakka ah vure gina rufiyaa balaigenfi - vNews.mv\nހަދީޖާ އާނަސްތު 15 May 2019, 11:36\nޒަކާތުގެ ގޮތުގައި ފަސްލައްކައަށް ވުރެ ގިނަ ރުފިޔާ ލިބިފައިވާ ކަމަށް އިސްލާމިކް މިނިސްޓްރީން ބުނެފި އެވެ.\nއިސްލާމިކް މިނިސްޓްރީން ބުނީ އަންގާރަ ދުވަހާ ހަމައަށް ޒަކާތުގެ ގޮތުގައި ފަސްލައްކަ ފަންސާސް ހަތްހާސް ތިންސަތޭކަ ސާޅީސް ރުފިޔާ ބަލައިގެންފައިވާ ކަމަށެވެ. އެގޮތުން މިނިސްޓްރީ މެދުވެރިކޮށް ޒަކާތުގެ ގޮތުގައި ދެލައްކަ ނުވަދިހަ ނުވަހާސް ނުވަސަތޭކަ ސާޅީސް ފަސް ރުފިޔާ ދައްކާފައިވާ އިރު ބޭންކް އޮފް މޯލްޑިވްސް މެދުވެރިކޮށް އެއްލައްކަ ފަންސާސްތިންހާސް ނުވަސަތޭކަ ސާޅީސް ރުފިޔާ އަންގާރަ ދުވަހާ ހަމައަށް ވަނީ ދައްކާފައެވެ.\nމާލެ ސިޓީ ކައުންސިލް މެދުވެރިކޮށް ޒާކާތްދެއްކި ފަރާތްތަކުން މިހާތަނަށް ނުވަހާސް ތިންސަތޭކާ ނުވަދިހަ ފަސް ރުފިޔާ އަދި ހައުސިން ޑިވެލޮޕްމެންޓް ކޯޕަރޭޝަން މެދުވެރިކޮށް ތިރިސްހާސް ތިންސަތޭކަ ސާޅީސް ރުފިޔާ ވަނީ ޒަކާތުގެ ގޮތުގައި ދައްކާފައެވެ. އަދި މޯލްޑިވްސް އިސްލާމިކް ބޭންކް މެދުވެރި ކޮށް ޒަކާތުގެ ގޮތުގައި ތެއްތިރީސްހާސް ހަތަރުސަތޭކަ ފަސްދޮޅަސް ފަސް ރުފިޔާ ވަނީ ދައްކާފައެވެ.\nމީގެ އިތުރުން ދިރާގު މެދުވެރިކޮށް ޒަކާތުގެ ގޮތުގައި ސޯޅަހާސް ހަތްސަތޭކަ ފަންސާސް ފަސް ރުފިޔާ އަދި އުރީދޫ މެދުވެރިކޮށް ތޭރަހާސް ހަތަރުސަތޭކަ އައްޑިހަ ވަނީ ޒަކާތުގެ ގޮތުގައި ދައްކާފައެވެ.\nމިއަހަރު ފިތުރު ޒަކާތުގެ ގޮތުގައި ބަލައިގަތުމަށް ހަމަޖެހިފައިވަނީ އެރަށެއްގައި ބަނޑު ކެއުމުގެ ގޮތުގައި އާންމުކޮށް ކައިބޮއި އުޅުނު ބާވަތަކުން 2.4 ކިލޯގެ އަގު ކަމަށްވެސް އިސްލާމިކް މިނިސްޓްރީން ބުނެއެވެ. އެގޮތުން ރަސްމީކޮށް ޒަކާތް ބަލައިގަތުމަށް ހަމަޖެހިފައިވަނީ 2.4 ކިލޯ ގޮވާމުގެ އަގަށްވާ ފައިސާއިން ކަމަށްވެސް މިނިސްޓްރީން ބުނެ އެވެ.\nމާލޭ ސިޓީގައި ދިރިއުޅޭ މީހުން ޒަކާތުގެ ގޮތުގައި ދައްކަންޖެހޭނީ އާދައިގެ ހަނޑޫނަމަ 15 ރުފިޔާ އެވެ. އަދި ތައިލެންޑު ހުދު ހަނޑޫނަމަ 45 ރުފިޔާ އެވެ. ބާސްމަތީ ހަނޑުލުންނަމަ 95 ރުފިޔާ އެވެ. ރަތް ހަނޑުލުން 75 ރުފިޔާ އެވެ. އާދައިގެ ފުށުންނަމަ 15 ރުފިޔާ އެވެ. އަދި އާޓާ ފުށުންނަމަ 60 ރުފިޔާ އެވެ.


Faaithuvi aharu dathuru kurumah sarukaarun MVR 141 million haradhukuri - Dhiyares\nފާއިތުވި އަހަރު ދަތުރު ކުރުމަށް ސަރުކާރުން 141 މިލިއަން ހަރަދުކުރި\nރައީސް ސޯލިހް ފްލައިޓަކަށް އަރާވަޑައިގަންނަވަނީ. ފޮޓޯ: ރައީސް އޮފީސް.\nނިމިގެން ދިޔަ 2020 ވަނަ އަހަރު ސަރުކާރުން ދަތުރުތަކަށް 141.3 މިލިއަން ރުފިޔާ ހަރަދުކުރިކަމަށް ފިނޭންސް މިނިސްޓްރީން ހާމަކޮށްފިއެވެ.\nއެ މިނިސްޓްރީން ނެރެފައިވާ ދައުލަތުގެ މާލީ ހިސާބުތައް ދައްކާގޮތުން ފާއިތުވި އަހަރުގެ ޖެނުއަރީ 1 އިން ޑިސެމްބަރު 31 ގެ ނިޔަލަށް ސަރުކާރުން ވަނީ ދަތުރުތަކަށް 141.3 މިލިއަން ރުފިޔާ ހަރަދުކޮށްފައެވެ. މިދިޔަ އަހަރު ދަތުރުތަކަށް ބަޖެޓުކޮށްފައިވަނީ 237.8 މިލިއަން ރުފިޔާއެވެ. އެހެން ނަމަވެސް ކޮވިޑު-19 އާއި ގުޅިގެން މިދިޔަ އަހަރު ދަތުރުތައް ނުކުރެވުމުގެ ސަބަބުން ދަތުރު ބަޖެޓުގެ ބޮޑުބައި ވަނީ ބޭނުން ނުކުރެވިފައެވެ.\nމި ހިނގާ 2021 ވަނަ އަހަރަށް ދަތުރުތަކަށް ސަރުކާރުން ވަނީ 170.6 މިލިއަން ރުފިޔާގެ ބަޖެޓެއް ވަނީ ކަނޑައަޅާފައެވެ. މިއަހަރުގެ ބަޖެޓަށް ބަލާއިރު ރާއްޖޭގެ އެތެރޭގައި ކަނޑުމަގުން ކުރާ ދަތުރުތަކަށް 35 މިލިއަން ރުފިޔާ ކަނޑައަޅާފައިވެއެވެ. އަދި ރާއްޖެ ތެރޭގައި އެއްގަމު މަގުން ކުރާ ދަތުރުތަކަށް 7.1 މިލިއަން ރުފިޔާ ކަނޑައަޅާފައިވެއެވެ. އަދި ރާއްޖޭގެ އެތެރޭގައި ވައިގެ މަގުން ކުރާ ދަތުރުތަކަށް 37.9 މިލިއަން ރުފިޔާ ބަޖެޓުގައި ހިމަނާފައިވެއެވެ. މީގެ އިތުރުން ރާއްޖެއިން ބޭރަށް ކުރާ ދަތުރުތަކަށް 50.3 މިލިއަން ރުފިޔާ ކަނޑައަޅާފައިވާއިރު ބިދޭސީންނަށްދެވޭ ދަތުރު ހަރަދުގެ ގޮތުގައި 34.1 މިލިއަން ރުފިޔާ ހިމަނާފައިވެއެވެ. އަދި އެހެނިހެން ދަތުރު ހަރަދުގެ ގޮތުގައި 6.2 މިލިއަން ރުފިޔާ ހިމަނާފައިވެއެވެ.\nރައީސް ސޯލިހްގެ ވެރިކަމުގެ ފުރަތަމަ އަހަރުގައި އެމަނިކުފާނުގެ ދަތުރުތަކަށް އެކަނި 16.4 މިލިއަން ރުފިޔާ ވަނީ ހަރަދުކުރައްވާފައެވެ. 2018 ވަނަ އަހަރުގެ ރިޔާސީ އިންތިހާބުގެ ކެމްޕެއިން ދުވަސްވަރު ރައީސް ސޯލިހް ވިދާޅުވި ގޮތުގައި ދަތުރު ކުރެއްވުމަކީ އެމަނިކުފާނު ވަރަށް ކުރާ ހިތްވާ ކަމެކެވެ.\nރައީސް ސޯލިހް ކޮވިޑު-19 ފިނޭންސް މިނިސްޓްރީ ސަރުކާރުގެ ހަރަދު\nޖޫރިމަނާގެ ގޮތުގައި ސަރުކާރުން މިދިޔަ އަހަރު 146.2 މިލިއަން ހޯދި!\nސަރުކާރުގެ ޕްރޮޖެކްޓުތަކުގެ ފައިސާ ނުލިބޭތީ ކޮންޓްރެކްޓަރުން ކަންބޮޑުވުންފާޅުކޮށްފި\nޕްލޭނިން މިނިސްޓްރީގައި 25،000 ރުފިޔާގެ މުސާރަ ލިބޭ ސިޔާސީ މަޤާމެއް އުފައްދައިފި


DC United ah Rooney gendhiyumah mashvaraathah fashaifi\nޑީސީ ޔުނައިޓެޑަށް ރޫނީ ގެންދިޔުމުގެ މަޝްވަރާތައް ފަށައިފި\n2020 ވަނަ އަހަރު ސީޒަން ނިމެންދެން ޑީސީ ޔުނައިޓެޑްއިން ވަނީ ރޫނީއަށް ކޮންޓްރެކްޓެއް ހުށަހަޅާފައި\nކ. މާލެ 12 މެއި 2018 | ހޮނިހިރު 19:14 2,046\nވޭން ރޫނީ - ގޫގުލް\nއިނގިރޭސިވިލާތުގެ އެވަޓަންއަށް ކުޅެމުން އަންނަ ވޭން ރޫނީ ގެންދިޔުމަށް އެމެރިކާގެ މޭޖަރ ލީގު ސޮކާރގެ ޑީސީ ޔުނައިޓެޑްއިން މަޝްވަރާތައް ފަށައިފިއެވެ.\nޑީސީ ޔުނައިޓެޑްގެ ކޯޗު ބެން އޮލްސެން ވަނީ ރޫނީ އެ ޓީމަށް ގެންނަން އުޅޭ ކަމަށް ބުނެ މީޑިއާގައި ފެތުރިފައިވާ ރިޕޯޓްތައް ކަށަވަރުކޮށްދީފައެވެ. އޭނާ ބުނީ އަދި މަޝްވަރާތައް ނިމިފައިނުވާ ކަމަށާއި ވަރަށް އަވަހަށް އެއްބަސްވުމަކަށް އާދެވޭނެ ކަމަށް ބެލެވޭ ކަމަށެވެ.\nމީޑިއާތަކުން ރިޕޯޓްކޮށްފައިވާ ގޮތުގައި 2020 ވަނަ އަހަރު ސީޒަން ނިމެންދެން ޑީސީ ޔުނައިޓެޑްއިން ވަނީ ރޫނީއަށް ކޮންޓްރެކްޓެއް ހުށަހަޅާފައެވެ. އެވަޓަންއާއެކު ރޫނީ ހަދާފައިވާ އެއްބަސްވުމުގައި ބާކީ އެއް އަހަރު އެބައޮތެވެ. އެމެރިކާގެ ޓްރާންސްފާ މާކެޓް ހުޅުވޭނީ ޖުލައި މަހުގައެވެ.\nއެވަޓަންގެ ކޯޗު ސޭމް އެލަޑައިސް ބުނެފައިވަނީ އެއްވެސް ކުޅުންތެރިޔަކު ޓީމު ދޫކޮށްލަން ބޭނުންވާނަމަ އެކަމަށް ހުރަސް ނާޅާނެ ކަމަށާއި ދޮރު ހުންނާނީ ހުޅުވިފައި ކަމަށެވެ. އޭނާ ބުނީ ރޫނީ އެހެން ޓީމަކާއެކު މަޝްވަރާ ކުރަމުންދާ ކަން އެނގިފައިވާ ކަމަށާއި އެއީ އެއްވެސް މައްސަލައެއްގެ ގޮތުގައި ނުދެކޭ ކަމަށެވެ. އޭނާ ބުނީ ޓްރާންސްފާގެ ކަންކަމުގައި އޭނާ އެއްވެސް ވަރަކަށް ބަސް ނުކިޔާ ކަމަށާއި ރޫނީ ޓީމު ދޫކޮށްލާނަމަ މީޑީއާއަށް އެކަން އެނގޭނެ ކަމަށެވެ.\nރޫނީގެ ކަކުލަށް ލިބުނު ކުޑަ އަނިޔާއަކާއި ގުޅިގެން ހުކުރު ދުވަހު ބޭއްވި އެވަޓަންގެ ފަރިތަކުރުންތަކުގައި އޭނާ ބައިވެރިވެފައެއް ނުވެއެވެ. ހަމައެހެންމެ އާދިއްތަ ދުވަހު ވެސްޓް ހަމްއާ ދެކޮޅަށް ކުޅޭ ސީޒަނުގެ އެންމެ ފަހު މެޗުގައި ވެސް އޭނާ ނުކުޅޭނެއެވެ.


Visa libi Tunisia mubaaraathugai Dheema vaadha kurany - vNews.mv\nފޮޓޯ: އަބްދުﷲ އަބީދު/ އެމްއޯސީ\nވިސާ ލިބި ޓިއުނީޝިއާ މުބާރާތުގައި ދީމާ ވާދަކުރަނީ\nއައްފާން މުހައްމަދު 12 September 2021, 00:23\nވިސާގެ ކަންކަން ހަމަޖެހުމުން ޓިއުނީޝިއާގައި އިންޓަނޭޝަނަލް ޓޭބަލް ޓެނިސް ފެޑެރޭޝަން (އައިޓީޓީއެފް) އިން އިންތިޒާމުކޮށްގެން ބާއްވާ ވޯލްޑް ޓޭބަލް ޓެނިސް ޔޫތު ކޮންޓެންޑާ މުބާރާތުގައި ރާއްޖޭގެ ޓޭބަލް ޓެނިސް ތަރި ފާތިމަތު ދީމާ އަލީ ބައިވެރިވާގޮތަށް ހަމަޖެހިއްޖެއެވެ.\nމީގެކުރިން ވިސާގެ ކަންކަން ހަމަނުޖެހި ދީމާއަށް މުބާރާތުގައި ވާދަކުރުމުގެ ފުރުސަތު ގެއްލިދާނެ ކަމުގެ ބިރު ހީވެފައި އޮތްނަމަވެސް މިހާރު އެކަން ހަމަޖެހިފައިވާން ވަނީ ކަށަވަރުވެފައެވެ.\nވޯލްޑް ޓޭބަލް ޓެނިސް ޔޫތު ސީރީސްގެ ދަށުން މި އަހަރު ބާއްވާ ތިން މުބާރާތެއްގައި ދީމާ ވާދަކުރާ ގޮތަށް އޮތީ ހަމަޖެހިފައެވެ. އެއީ ޓިއުނީޝިއާގެ ވެރިރަށް ތޫނިސްގައި ބާއްވާ ވޯލްޑް ޓޭބަލް ޓެނިސް ޔޫތު ކޮންޓެންޑާ މުބާރާތާއި، ޕޯޗުގަލުގެ ވެރިރަށް ލިޒްބަނުގައި ބާއްވާ ވޯލްޑް ޓޭބަލް ޓެނިސް ޔޫތު ސްޓާ ކޮންޓެންޑާ މުބާރާތުގެ އިތުރުން އޮމާނުގެ ވެރިރަށް މަސްކެޓުގައި ބާއްވާ ވޯލްޑް ޓޭބަލް ޓެނިސް ޔޫތު ކޮންޓެންޑާ މުބާރާތުގައެވެ.\nއޭގެ ތެރެއިން ޓިއުނީޝިއާ މުބާރާތާއި ޕޯޗުގަލް މުބާރާތް އޮންނާނީ މި މަހުއެވެ. އެގޮތުން ޓިއުނީޝިއާ މުބާރާތް މި މަހުގެ 13 ވަނަ ދުވަހުން ފެށިގެން 19 ވަނަ ދުވަހުގެ ނިޔަލަށް ބާއްވާއިރު، ޕޯޗުގަލް މުބާރާތް އޮންނާނީ މި މަހުގެ 18 ވަނަ ދުވަހުން ފެށިގެން 22 ވަނަ ދުވަހުގެ ނިޔަލަށެވެ. އަދި މި އަހަރުގެ އޭޝިއަން ޗެމްޕިއަންޝިޕަށްފަހު އޮމާން މުބާރާތް އޮންނާނީ އޮކްޓޯބަރު މަހުގެ 10 ވަނަ ދުވަހުން 16 ވަނަ ދުވަހުގެ ނިޔަލަށެވެ.\nޓިއުނީޝިއާ މުބާރާތުގައި ދީމާއަށް ވާދަކުރެވޭނެކަން ކަށަވަރުވެފައި ވީނަމަވެސް ޕޯޗުގަލްގައި އޮތް މުބާރާތުގައި ދީމާއަށް ވާދަކުރުމުގެ ފުރުސަތު ނުލިބިދާނެކަމުގެ ބިރު އެބައޮތެވެ. ސަބަބަކީ އެ މުބާރާތަށް ވިސާގެ ކަންކަން މިހާތަނަށްވެސް ހަމަޖެހިފައި ނުވާތީއެވެ.\nއެހެންނަމަވެސް މައުލޫމާތު ލިބިފައިވާގޮތުގައި ރާއްޖޭގެ ޓީޓީ އެސޯސިއޭޝަނުގެ ވިސްނުން މިހާރު ހުރީ، ޓިއުނީޝިއާ އަށް ގޮސް އެގައުމުގެ އެމްބަސީ މެދުވެރިކޮށް ޕޯޗުގަލުގެ ވިސާގެ ކަންކަން ހަމަޖެއްސުމަށެވެ. އެހެންކަމުން އަދިވެސް އެމުބާރާތުގައި ދީމާއަށް ވާދަކުރެވޭނެ ކަމުގެ އުންމީދެއް އެބައޮތެވެ.\nދުނިޔޭގެ ރޭންކިންގައި ހޯދާފައިވާ މަގާމު ދެމެހެއްޓުމަށްޓަކައި ދީމާ ބައިނަލްއަގްވާމީ މުބާރާތްތަކެއްގައި ވާދަކުރަން ހަމަޖެހިފައިވާއިރު މި އަހަރުގެ އޭޕްރީލް މަހު އައިޓީޓީއެފްއިން ހާމަކުރި ދުނިޔޭގެ ޓޭބަލް ޓެނިސް ރޭންކިންގެ ޖޫނިއާ ބައިގެ 15 އަހަރުން ދަށުގެ އަންހެން ކުޅުންތެރިންގެ ތެރެއިން އަށްވަނައިގައި ދިމާ ހިމެނުނެވެ. މިއީ ރާއްޖޭގެ ކުޅުންތެރިއަކަށް ދުނިޔޭގެ ރޭންކިންގެ ގަދަ 10 ގެ ތެރެއިން ފުރުސަތު ލިބުނު ފުރަތަމަ ފަހަރެވެ. އެހެންނަމވެސް މިހާރު ދީމާ ވަނީ އެއް ދަރަޖަ ފަހަތަށް ވެއްޓިފައެވެ.\nމި އަހަރު ބާއްވާ ވޯލްޑް ޓޭބަލް ޓެނިސް ޔޫތު ސީރީސްގެ ތިން މުބާރާތެއްގައި ދީމާ ބައިވެރިކުރަން މަސައްކަތްކުރަމުން އަންނައިރު، މި މުބާރާތްތަކުގައި ދީމާ ވާދަކުރާނީ 15 އަހަރުން ދަށުގެ ކެޓެގެރީގައެވެ.\nޓީޓީގައި ދީމާގެ ވިދުން ގަދަވެފައިވާއިރު، ދީމާ އެންމެ ފުރަތަމަ ވިދާލީ 2016 ވަނަ އަހަރު، މެލޭޝިއާ ޓޭބަލް ޓެނިސް މުބާރާތެއްގެ 11 އަހަރުން ދަށުގެ ޗެމްޕިއަންކަން ހޯދައިގެންނެވެ. އޭގެ ފަހުން ބައިނަލްއަގްވާމީ ގިނަ މުބާރާތްތަކެއްގައި ރަންވަނަތަކެއް ދީމާ ހާސިލްކޮށްފައިވެއެވެ.\nއެގޮތުން ސައުތު އޭޝިއާ ހޯޕްސް މުބާރާތުން ރަން މެޑަލް ހޯދައި، އަދި އޭޝިއާ ހޯޕްސް މުބާރާތުން ރިހި މެޑަލް ހޯދައި، ވޯލްޑް ހޯޕްސް މުބާރާތަށް ދީމާ މީގެ ކުރިން ކޮލިފައިވެފައެވެ. އަދި ގައުމީ ޓީޓީ ސިންގަލްސް ޗެމްޕިއަންކަން ޖެހިޖެހިގެން ދެ އަހަރު ހޯދައި، ރައީސުލްޖުމްހޫރިއްޔާގެ ވާދައިގެ ތަށި މިލްކުކުރުމުގެ ފުރުސަތު އުމުރުން 12 އަހަރުގައި ދީމާ ހޯދިއެވެ.


تَدْوِيْنُ السُّنَّةِ النَّبَوِيَّةِ – 10 – (ސުންނަތުގެ މަޤާމަށް ދަލާލަތުކުރާ ބައެއް ޙަދީޘްތައް) – DhiSalafiyyah\nއަބޫ ރާފިޢު ރިވާކުރެއްވިއެވެ. ﷲގެ ރަސޫލާ صلى الله عليه وسلم ޙަދީޘްކުރެއްވިއެވެ.\n((لَا أُلْفِيَنَّ أَحَدَكُمْ مُتَّكِئًا عَلَى أَرِيكَتِهِ يَأْتِيهِ أَمْرٌ مِمَّا أَمَرْتُ بِهِ أَوْ نَهَيْتُ عَنْهُ، فَيَقُولُ: لَا أَدْرِي، مَا وَجَدْنَا فِي كِتَابِ اللَّهِ اتَّبَعْنَاهُ)) [رواه أبو داود في سننه (٥/١٢ ح: ٤٦٠٥) ورجاله كلهم ثقات، ورواه أيضا الترمذي في كتاب العلم من جامعه (٥/٣٧ ح: ٢٦٦٣) وقال: هذا حديث حسن صحيح]\nމާނައީ: ” ތިމަންކަލޭގެފާނު ކުރައްވާފައިވާ އަމުރެއް ނުވަތަ ނަހީއެއް ތިޔަބައިމީހުންކުރެ މީހެއްގެ ގާތަށް އައުމުން، ސޯފާގޮނޑީގައި ލެނގިގެން އިނދެފައި މިފަދައިން ބުނާމީހަކު ކަމުގައި ތިޔަބައިމީހުން ނުވާށެވެ. ‘ތިއެއް އަހަންނަކަށް ނޭނގެއެވެ. ﷲގެ ފޮތުގައިވާ އެއްޗެއްނަމަ އަހަރުމެން އެއަށް ތަބާވާނަމެވެ.’ “\nއަލްމިޤްދާމު ބުން މަޢްދީކަރިބު ވިދާޅުވިއެވެ. ހަމަކަށަވަރުންﷲގެ ރަސޫލާ صلى الله عليه وسلم ޙަދީޘްކުރެއްވިއެވެ.\n((أَلَا إِنِّي أُوتِيتُ الْكِتَابَ، وَمِثْلَهُ مَعَهُ أَلَا يُوشِكُ رَجُلٌ شَبْعَانُ عَلَى أَرِيكَتِهِ يَقُولُ عَلَيْكُمْ بِهَذَا الْقُرْآنِ فَمَا وَجَدْتُمْ فِيهِ مِنْ حَلَالٍ فَأَحِلُّوهُ، وَمَا وَجَدْتُمْ فِيهِ مِنْ حَرَامٍ فَحَرِّمُوهُ…)) [رواه أبو داود في سننه (٥/١٠ ح: ٤٦٠٤) ورجاله كلهم ثقات، ورواه أيضا الترمذي في كتاب العلم من جامعه (٥/٣٨ ح: ٢٦٦٤) وقال: هذا حديث حسن غريب من هذا الوجه]\nމާނައީ: “ދަންނާށެވެ. ހަމަކަށަވަރުން ކީރިތި ޤުރުއާނާއެކު ހަމަ އެފަދަ އެއްޗެއް (އެބަހީ: ސުންނަތް) ތިމަންކަލޭގެފާނަށް ދެއްވުނެވެ. ދަންނާށެވެ. ބަނޑުފުރައިގެން ސޯފާ ގޮނޑީގައި އިނދެފައި މިފަދައިން ބުނާނެ ދުވަސް ގާތްވެއްޖެއެވެ. ‘މި ޤުރުއާނުގައި ތިޔަބައިމީހުން ހިފާށެވެ. އޭގައިވާ ޙަލާލު ކަންތައްތައް ޙަލާލުކަމަށް ދެކޭށެވެ. އަދި އޭގައިވާ ޙަރާމް ކަންތައްތައް އެއީ ޙަރާމްކަންތައްތައްކަމުގައި ދެކޭށެވެ. “\nޖާބިރު ބުން ޢަބްދުﷲ ވިދާޅުވިއެވެ. ﷲގެ ރަސޫލާ صلى الله عليه وسلم ޙަދީޘްކުރެއްވިއެވެ. ((لَعَلَّ أَحَدَكُمْ أَنْ يَأْتِيَهُ حَدِيثٌ مِنْ حَدِيثِي وَهُوَ مُتَّكِئٌ عَلَى أَرِيكَتِهِ فَيَقُولُ: دَعُونَا مِنْ هَذَا ، مَا وَجَدْنَا فِي كِتَابِ اللَّهِ اتَّبَعْنَا)) [أخرجه الخطيب في كتابه الكفاية (ص: ٤٢) من طريقين ، وكذلك ابن عبد البر في جامع بيان العلم وفضله (٢/١٨٩)]\nމާނައީ: “ތިޔަބައިމީހުންކުރެ މީހަކު ސޯފާ ގޮނޑީގައި ލެނގިގެން އިންނަނިކޮށް ތިމަންކަލޭގެފާނުގެ ޙަދީޘެއް އައުމުން މިފަދައިން ބުނުމުގެ ބިރު ހީވެއެވެ. ތިދޫކޮށްލާފައި ﷲގެ ފޮތުގައިވާ އެއްޗަކަށް އަހަރުމެން ތަބާވާނަމެވެ.”\nހަމަކަށަވަރުން ﷲގެ ރަސޫލާ صلى الله عليه وسلم ޙަދީޘްކުރެއްވިކަމަށް ޢިރްބާޟު ބުން ސާރިޔާ ރިވާކުރައްވާ ވިދާޅުވިއެވެ.\n((أُوصِيكُمْ بِتَقْوَى اللَّهِ وَالسَّمْعِ وَالطَّاعَةِ، وَإِنْ عَبْدًا حَبَشِيًّا، فَإِنَّهُ مَنْ يَعِشْ مِنْكُمْ بَعْدِي فَسَيَرَى اخْتِلَافًا كَثِيرًا، فَعَلَيْكُمْ بِسُنَّتِي وَسُنَّةِ الْخُلَفَاءِ الْمَهْدِيِّينَ الرَّاشِدِينَ، تَمَسَّكُوا بِهَا وَعَضُّوا عَلَيْهَا بِالنَّوَاجِذِ، وَإِيَّاكُمْ وَمُحْدَثَاتِ الْأُمُورِ، فَإِنَّ كُلَّ مُحْدَثَةٍ بِدْعَةٌ، وَكُلَّ بِدْعَةٍ ضَلَالَةٌ)) [رواه أبو داود في سننه (٥/١٣ ح: ٤٦٠٧) ورجاله كلهم ثقات، ورواه أيضا الترمذي في كتاب العلم من جامعه (٥/٤٤ ح: ٢٦٧٦) وقال: هذا حديث حسن صحيح]\nމާނައީ: “ﷲއަށް ތަޤުވާވެރިވުމަށާއި އަޑުއަހާ ކިޔަމަންވުމަށް، ތިޔަބައިމީހުންނަށް ތިމަންކަލޭގެފަނު ވަޞިއްޔަތްކުރައްވަމެވެ. އެއީ (އެބަހީ: ވެރިއަކަށް ހުރީ) ޙަބަޝީ އަޅަކުކަމުގައިވިޔަސްމެއެވެ. ފަހެ ހަކަމަށަވަރުން ތިމަންކަލޭގެފާނަށް ފަހު އުޅެފިމީހަކަށް ގިނަ ޚިލާފުތައް ފެންނާނެތެވެ. ފަހެ ތިމަންކަލޭގެފާނުގެ ސުންނަތާއި ތެދުމަގުގައި ތިއްބެވި ޚަލީފާއިންގެ ސުންނަތުގައިވެސް ހިފާށެވެ. އޭގައި ވަރުގަދައަށްހިފާ ކޮލުދަތްތަކުން ހިފަހައްޓާށެވެ. އަދި (ދީނުގައި) އަލަށް ތަޢާރަފުކުރެވޭ ކަންތައްތަކަށް ރައްކާތެރިވާށެވެ. ފަހެ ހަމަކަށަވަރުން (ދީނަށް ތަޢާރަފުކުރެވޭ) ކޮންމެ އާކަމަކީ ބިދުޢައެކެވެ. އަދި ކޮންމެ ބިދުޢައަކީ މަގުފުރެދުމެކެވެ.”\nސުންނަތައް ތަބާވުމަށް ބާރުއަޅުއްވާފައިވާ، މިނޫނަސް ވަރަށް ގިނަ ޙަދީޘް ބަސްފުޅުތައްވެއެވެ. \n އިތުރު ނައްޞުތައް ބައްލަވަން ބޭނުންފުޅުނަމަ عبد الغني بن عبد الخالق ލިޔުއްވާފައިވާ (حجية السنة) މި ފޮތް، މުރާޖަޢާކުރައްވާށެވެ.


Bidheyseen Fonuvaalaanee Ruhumugai, 20,000 Bidheyseen Mi Aharu Fonuvaaleveyne - Fayyaz - Vaguthu\nބިދޭސީން ފޮނުވާލާނީ ރުހުމުގައި، 20،000 ބިދޭސީން މިއަހަރު ފޮނުވާލެވޭނެ - ފައްޔާޒް\nރާއްޖޭގައި ގަވައިދާ ހިލާފަށް އުޅޭ ބިދޭސީން އަނބުރާ ފޮނުވާލުމަށް ކުރާ މަސައްކަތުގެ ދަށުން 20،000 އެއްހާ ބިދޭސީން ފޮނުވާލެވޭނެ ކަމަށް އުންމީދުކުރައްވާކަމަށް އިކޮނޮމިކް މިނިސްޓަރު، ފައްޔާޒް އިސްމާއިލް ވިދާޅުވެއްޖެ އެވެ.\nގައުމީ ސަލާމަތާ ބެހޭ ކޮމެޓީ އަށް ހާޒިރުވެވަޑައިގެންނެވުމަށް މަޖިލީހަށް މިނިސްޓަރ ވަޑައިގަތުމުން، މިއަދު ވަގުތު ބިދޭސީންނާ ގުޅުންހުރި ކުއްލި މައްސަލައެއް މަޖިލީހުގެ ތަޅުމުގައި ބަހުސް ކުރަމުން ދާތީ އެކަމާ ގުޅޭ ގޮތުން ވާހަކަދެއްކެވުމަށް މިނިސްޓަރަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވަނީ ދެއްވާފައެވެ. އެއީ މިއަދުގެ އެޖެންޑާގެ ބޭރުން ނިންމި ނިންމުމެކެވެ.\nފައްޔާޒް ވިދާޅުވީ ޤަވާއިދާއި ޚިލާފަށް އުޅޭ ބިދޭސީންގެ މައްސަލައަކީ އެތައް ދުވަހެއް ވަންދެން ހައްލު ނުކުރެވިވާ ސީރިއަސް މައްސަލައެއް ކަމަށާ، ބިދޭސީންނާއި މެދު ކަންތައް ވެފައިވާ ގޮތުން ދިވެއްސެއްގެ ހައިސިއްޔަތުން ލަދު ގަންނަކަމަށެވެ.\nއަދި މި ސަރުކާރުން ގަވައިދާ ހިލާފަށް އުޅޭ 4000 އެއްހާ ބިދޭސީން އަނބުރާ ޤައުމަށް ފޮނުވާލާފައިވާ ކަމަށް ފައްޔާޒް ވިދާޅުވިއެވެ. އޭގެ ތެރޭގައި ސައްހަ ލިޔެކިޔުން ހުރި ބިދޭސީނންނާއި ލިޔެކިޔުން ނެތް ބިދޭސީން ހިމެނޭކަން އޭނާ ފާހަގަކުރެއްވިއެވެ.\nމީގެ އިތުރުން އެ މައްސަލަ ހައްލު ކުރަން އަޅަމުންދާ ފިޔަވަޅުތަކަކީ ރަނގަޅު ފިޔަވަޅުތަކެއް ކަމަށާ މިވަގުތު މި ކަންކަމުގައި ސިޔާސީ މަގްސަދެއް ހާސިލްކުރުމަށްޓަކާ ބިދޭސީން ބޭނުން ކުރކަމަށް ފައްޔާޒް ވިދާޅުވިއެވެ.\n" މިކަން ހައްލުވާތަން ހަމަގައިމުވެސް ބުއްދި އާއި ވިސްނުމުން ކޮންމެ މީހަކަށް އެނގޭނެ ފިޔަވަޅުތަކެއް ރަނގަޅު ފިޔަވަޅުތަކެއް އެޅޭކަން. ބޭނުންވާ ސްޕީޑުގައި ބައެއްކަންކަން ނުކުރެވޭ. އަޅުގަނޑުމެންގެ ފެންވަރު ހުރި ވަރަކުން އަޅުގަނޑުމެންގެ ރިސޯސެސް ހުރި ވަރަކުން ކަންކަން މިކުރެވެނީ. އަދި މި ގޮންޖެހުންތަކާއި އެއްކޮށް. މިކަން އަޅުގަނޑު އުންމީދު ކުރަނީ މިއަހަރުގެ ނިޔަލަށް 20000، 22000 ވެއްޖެއްޔާ ވަރަށް ރަނގަޅު. އަޅުގަނޑުގެ ވިސްނުމަކީ 20000 އަންޑޮކިއުމެންޓެޑް ވޯރކަރސް އެ މީހުންގެ ރުހުމުގައި ފޮނުވުން." ފައްޔާޒް ވިދާޅުވިއެވެ.\nބިދޭސީން ފޮނުވާލުމަށް ސަރުކާރުން ކުރާ މަސައްކަތަށް، ބަންގްލަދޭޝްގެ ސަރުކާރުގެ އެއްބާރުލުން ލިބޭ ކަމަށް މިނިސްޓަރ ފާހަގަކުރެއްވިއެވެ. އަދި ރާއްޖޭގައި އެންމެ ގިނަ އަދަދަކަށް ބިދޭސީ މަސައްކަތްތެރިން އުޅެނީ ބަންގްލަދޭޝް މީހުން ކަމަށްވާއިރު، އެގައުމުން ރާއްޖެއަށް ބިދޭސީ މަސައްކަތް ތެރިން ގެނައުން ވަގުތީގޮތުން މަޑު ޖައްސާލުމަކީ އެޅި މުހިންމު ފިޔަވަޅެއްކަމަށް ފައްޔާޒް ވިދާޅުވިއެވެ.\nބިދޭސީންގެ ތެރޭގައި އަމިއްލަ ގައުމަށް އެނބުރި ދާން ބޭނުންވާ ބިދޭސީންވެސް ތިބި ކަމަށާ، އެ ބިދޭސީންނަށް އަނބުރާ ދާން ކަން ކުރަންވީ ގޮތްވެސް ނޭނގޭކަމަށް ފައްޔާޒް ވިދާޅުވިއެވެ.\nބިދޭސީންގެ މައްސަލަ އަކީ ރާއްޖޭގެ މުޅި ތާރީޚުގައި ވެސް ހިނގި އެންމެ ހަޑި މުޑުދާރު އަމަލުކަމަށް ފައްޔާޒް ވިދާޅުވިއެވެ.\nގައުމު ހަލަބޮލިވުމަކީ ރައްޔިތުންނަށް ދެވޭ ދެރައެއް: އިކްރާމް\nޖުލައި 13, 2020 16:02\nރުހުނަސް ނުރުހުނަސް ގަވާޢިދާ ޚިލާފައްއުޅޭ އެއްވެސްމީހަކު މިޤައުމުގާ ހުރެގެން ނުވާނެ.\nޖުލައި 13, 2020 16:13\nމިނިސްޓަރަށް ވެސް ޒިންމާ ނުއުފުއްލެވޭކަން މިއެނގެނީ. ރުހުން އޮތްތޯ ބަލަން ނުޖެހެ. ޤަވާއިދާ ޚިލާފް އެންމެ ފޮނުވާލަންވީ. މަސްއޫލިއްޔަތު އުފުލޭ ޒިންމާ ނެގޭ ބަޔަކާ ހަވާލުކުރޭ\nމީނަ މީ ހަލާކް މި ބިދޭސީންގެ ކަންތަކުގަ\nތިޔަ 20،000 މީހުން ރަށްޔިތުން ފައިސާގަ ޓިކެޓު ނަގައިން ރަށަށް ޖައްސާލާފަ ވެކޭޝަން ހަދާފަ އަލުން ރާއްޖެ އަންނަނަމަ މީގެ ބޭނުމަކީ ކޮބާ\nޖުލައި 13, 2020 17:03\nޖުލައި 13, 2020 17:06\nއެ ގެނައި ބަޔަކައް އަދަބުދީ، ބިދޭސީން ފޮނުވާލުމުގެ ހަރަދު ވެސް ދޭން ޖެހޭނީ އެމީހުން އެތެރެ ކުރި މީހުން...\nޖުލައި 13, 2020 17:12\nމިކޮޅުން ފޮނުވަނީ އަނެއްކޮޅުން ޓުއަރިސްޓް ވިސާގަ އެތެރެވަނީ ޓުއަރިސްޓް ވިސާގަ އައިސް ފިލައިގެން އެބައުޅޭ ވަރަށްގިނަ މީހުން މުއައްސަސާތަކުގަ ތިބެނީ ފެއިލްވެފަ ތިބި މީހުން މޮޅުވާހަކަ ދައްކަނީ ވާނުވާ ނޭގޭ ކަންކަން ހަވާލުކޮށްފަ ތިބޭމީހުން ކަޓް ނަގައިގެން ހަރާންކޯރުވަނީ\nޖުލައި 13, 2020 17:17\nމިގައުމުގެ ހަލާކު ކެނެރީގޭ ބުއްޅަބޭ.\nޖުލައި 13, 2020 17:50\nވީމަ ނޫނީ ވެއްޖެ އޭ ބުނަން ވަރަށް ދަތި. ސަބަބަކީ އެއީ ހުރިހާ ފަހަރެއްގައިވެސް އެރަލު އޮންނ ސަރުކާރެއްގެ ބޮޑުން ކުރަމުން އަންނަ ވިޔަފާރިއެއް. ހައްލު ކުރަން ބޭނުންނަމަ ތިކަން އޮންނާނީ ވެފަ މިހާރު. މިވެސް މކނިވަން ދައުލަތެއް! މައްސަލައަކީ އަޅުގަނޑުމެންގެތެރޭގައި ވާ މިފަދަ މައސްލަތައް ހައްލު ކުރަން ދެދުވެރިކާއެކު އުޅެ ބަޔަކުނެތީ. އެންމެންވެސް އުޅެނީ އަމިއްލަ ފައިދާއަށް. ރައްޔިތުންތިބެނީ ހައްދާފަ. މިއީ މިކަމުގެ ކަޅު ހަޤީްަތަކީ!!\nޖުލައި 13, 2020 17:56\n1 ލައްކަޔަށްވުރެން ގިނައިން ޤަވަޢިދާ ޚިލާފު ބަންގާޅުމީ ހުން އުޅޭއިރު، 20 ހާސް އެއީ ކޯއްޗެއްތޯ؟ މި ހާރު ޤައުމުގެ ބާރުވެރީންނަށް ތިބީ އެމީ ހުން. ލޮލަށް މަނޒަރުތައް ފެންނަމުން މިދަނީ.\nމިކަލޭގެ މިބުނާ ވާހަކަ ހުރިހާ ކުދިންވެސް ހަނދާނުގައި ބަހައްޓާތި. އަހަރު ނިމޭއިރަށް އެންމެ ހާހެއް ބޭރުކުރެވުނަސް މޮޅުއިތުރު. ޑިސެމްބަރ ފެށޭއިރަށް މިވާހަކަ ދެކޮޅުޖައްސަން ބުނާނެ ކޮވިޑް-19 ގައި ދުނިޔެ މިއޮތް ހާލަތުން ތިމަންނަމެން ރޭވިގޮތަށް އެއްވެސް ކަމެއް ކުރެވޭނެ ގޮތެއް ނެތޭ. ބަޖެޓްވެސް އޮތީ ހުސްވެފައޭ.\nއަދިވެސް ބިދޭސީންގެ މުސާރަދޭކަށްވޭތަ\nޖުލައި 13, 2020 19:41\nކަލޯ ބިރުގަތީތަ ރައީސްޔާމީން އާއި ކުޅުނަކަސް ބޭރުމީ ހުން ނަކާއި ނުކުޅެވޭނެ އެމީ ހުންގެ ހަތިޔާރަކީ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ. އަތުޖެ ހުނުކޮންމެއެެއްޗެއް ރައީސްޔާމީން ފުރޭމް ކޮށްގެން ތިބައިގަނޑަށް ކުރެވޭނެ ވެރިކަމެއް ނޯނާނެ ތިއޮތީ ފިސާރިރަނގަޅަށް ވެރިކަންކުރެވިފަ އޮނާނީ ހޭއަރާފަ ލާދީނީބައގަނޑު ލާރިޔާހ ހެދި މުރުތަދުވާބައިގަނޑެއް އެމްޑީޕީއަކީ!\nޖުލައި 13, 2020 20:10\nބަރަދާރ 20000 މިއަހަރު ފޮނުވައިގެން އަދި ވާކަށްނެތް. އެއަށްވުރެން އަދަދު ރަނގަޅު ކުރަންޖެހޭ އެބަ. ގަވާއިދާއި ޙިލާފަށް ވިޔަފާރިކުރާ ފަރާތްތައްވެސް އެތަކެއް ބައިވަރު އެބައުޅޭ. އެމީހުން އަތުގައި ވިސާއަދި ވާރކްޕާރމިޓް އޮވޭ ކޮންމެވެސް އެއްޗޭކޭ ކިޔައިގެން މީހަކަށް ކުލިދައްކާގޮތަށް ނަގާފައި. މީގެ ބަޔަކާއި އެއްކޮށް 40000ހަކަށް ހާސް ފޮނުވާލަންޖެހޭ އެބަ. އަހަރެމެން ބޭނުންވާނީ ހަމައެކަނި ތަންތަން ހަދާކަށްނޫން. ދިރިއުޅޭންވެސް ބޭނުން. އިޖުތިމާއީ މައްސަލަތަކަށް ހައްލެއްވެސް ބޭނުން.\nޖުލައި 13, 2020 20:36\nއަދިވެސް ގޮވާތި ރާއްޖެ ބޮއިކެޓް ކުރަން ބިދޭސީނަށް މުސާރަނުދިނީ އެމީ ހުންލައްވައި އެކަންތައް ކުރުވާކަށްނު ކަމެއްވާއިރަށް އިނދިކޮޅޯ ޕޕއްމީ ހުން ތިފާޑަކަށް ނުތެޅޭނެ ރައީސްޔާމީން ވެރިކަމުގައި ބިދޭސީނަށް މުސާރަނުދީގެން ބިދޭސީން މުޒާ ހަރާކުރިބާ ތިބައިގަނޑު ކުރިނުބައި ެެެެެެެެެެ އަމަލުގެ ސަބަބުން މިއަދުމިވަނީ މުޅި ދުނިޔެ ހ ހުއްޓުމަކަށްއައިސްފަ ދެންބާރަށް ދެކޮޑު ހުޅުން އަތްނެއްޓޭވަރަށް ބާރަށްއަތްޖަ ހާ އަނގައޮތީޔަ ކާޅެއްނުކާނެ މުޅިރާޖެ ތިލާދީނީ ބައިގަނޑު ދުޢާކުރިގޮތަށް ބޮއިކެޓް!\nޖުލައި 13, 2020 20:59\nރުހުމުގަ ފޮނުވާލާ...ރިޒާ ދޭން ހުރި މުސާރަ ސަރުކާރުގެ ބަޖެޓުން ދީފަ ރުހުމުގަ ފޮނުވާލާ..އެއިރުން ޕާޓީގެ ފަރާތުން ރިޒާއަށްވެސް ކަމެއްކޮށްދެވުނީނުން.\nޖުލައި 13, 2020 21:40\nކޮން ރުހުމެ ނުރުހުމެ ހަމަ އެއްކޮ ފޮނުވާލަންވީ\nޖުލައި 13, 2020 21:51\nބަލަ ތީ މިގައުމުގެ ރައްޔިތުންތަ ނުރުހުމުގަ ނުފޮނުވަން ގަވާއިދާއި ހިލާފަށް މިތަނައް އެމީހުން އައީ ކީއްކުރަން. ތިގޮތަށް މިތަނުގަ ތިމީހުން ގިނަވެގެން ގޮސް ގަވާއިދާއި އެއްގޮތައް މީހަކު ގެންނަން އުޅުނަސް އެކަމެއް ނުވޭ.\n20،000 ފޮނުވާފަ 50،000 ގެނައިމަ ހުންނާނީ ރަނގަޅަށް..


Malaysia Fenuge Adeegai މެލޭޝިޔާ ފެނުގެ އަޑީގައި – Huvadhoo News Malaysia Fenuge Adeegai Huvadhoo News\nމެލޭޝިޔާ ފެނުގެ އަޑީގައި\nފޮޓޯ: ވިއްސާރަވެ ބޯކޮށް ވާރޭ ވެހުމުގެ ސަބަބުން މެލޭޝިޔާގައި ފެންބޮޑުވެފައި\nވިއްސާރަވެ ބޯކޮށް ވާރޭ ވެހުމުގެ ސަބަބުން މެލޭޝިޔާގައި ފެންބޮޑުވެ އެތައް ހާސް ބަޔަކު ހާލުގައި ޖެހިއްޖެއެވެ.\nމެލޭޝިޔާގެ ބޮޑުވަޒީރު އިސްމައިލް ސަބުރީ ޔައުޤޫބާއި ހަވާލާދީ ރިޕޯޓްތައް ބުނާގޮތުގައި ފެންބޮޑުވުމުގެ ސަބަބުން 11 ހާސް މީހުންގެ ގެދޮރު ހަލާކުވެ މަގުތައް ބަންދުވެ ކަނޑުމަގުން ކުރާ މުދަލުގެ ވިޔަފާރިއަށްވެސް ބުރޫއަރާފައިވާކަމަށެވެ. އަދި އެ ޤައުމުގެ އެކި ސަރަޙައްދުތަކުގައި ޙާލުގައި ޖެހިފައިވާ އެތައް ހާސް މީހުންނަށް އެހީތެރިވުމަށް ސަލާމަތީ ބާރުތަކާއި ކުއްލި ޙާލަތްތަކުގައި ޙަރަކާތްތެރިވާ 66،000 މީހުން ޙަރަކާތްތެރިވަމުންދާކަމަށް މެލޭޝިޔާގެ ބޮޑުވަޒީރު މައުލޫމާތު ދިނެވެ.\nކޮންމެ އަހަރެއްގެވެސް އޮކްޓޫބަރ މަހުން ފެށިގެން މާރޗްއާ ހަމަޔަށް މެލޭޝިޔާއަށް ވިއްސާރަކުރާކަމަށް ރިޕޯޓްތަކުގައި ބުނެފައިވެއެވެ. އެހެންނަމަވެސް މިފަހަރު ބޯކޮށް ވާރޭ ވެހި މުޅި ޤައުމު އޮތީ ފެނުގެ އަޑީގައެވެ. ހާއްސަކޮށް އެންމެ ބޮޑު ގެއްލުމަކާ ކުރިމަތިލާން ޖެހިފައިވަނީ އެ ޤައުމުގެ އެންމެ މުއްސަނދި އަދި އާބާދީ ބޮޑު ސެލެންގޯއަށެވެ.\nރިޕޯޓްތައް ބުނާގޮތުން މެލޭޝިޔާގެ 16 ސްޓޭޓްގެ ތެރެއިން 8 ސްޓޭޓް މިހާރު ވަނީ ފެނުގެ އަޑީގައެވެ.\nމެލޭޝިޔާގެ މޫސުމާބެހޭ އިދާރާއިން ބުނެފައިވަނީ ކުރިޔަށް އޮތް ދުވަސްތަކުގައިވެސް ބޯކޮށް ވާރޭވެހޭނެކަމަށް ބެލެވޭކަމަށެވެ.


"Malikaa" ge viyafaari varah salhi, red carpet maa salhi vaane\n"މަލިކާ" ގެ ވިޔަފާރި ވަރަށް ސަޅި، ރެޑްކާޕެޓް މާ ސަޅިވާނެ\nއަންނަ މާޗު މަހުގެ ދެ ވަނަ ދުވަހު އޮލިމްޕަހުގައި ޕްރިމިއާކުރުމަށް ހަމަޖެހިފައިވާ ދިވެހި ފިލްމު "މަލިކާ" ގެ ވިޔަފާރި ކުރިއަށް ދާގޮތާ މެދު ހިތްހަމަޖެހޭ ކަމަށާއި ފިލްމުގެ ރެޑް ކާޕެޓް ހަފުލާ ވަރަށް ތަފާތުވެފައި ހިތްގައިމުވާނެ ކަމަށް ފިލްމުގެ މާކެޓިން މެނޭޖަރު ހުސެއިން ނޫރައްދީން ބުނެފި އެވެ.\nމައްލާ ނާސިރު އާއި އިބްރާހިމް ރަޝީދު ޕްރޮޑިއުސްކޮށްފައިވާ މި ފިލްމުގެ ރަސްމީ ޝޯތައް ފަށާނީ މާޗު މަހުގެ ދެ ވަނަ ދުވަހުން ފެށިގެންނެވެ. ފުރަތަމަ ދުވަހު ބާއްވާ ޝޯ އަކީ ނޫސްވެރިންނާއި ފިލްމު ކްރިޓީކުންނަށް ހާއްސަކޮށްފައިވާ ޝޯއެކެވެ.\nފިލްމުގެ ޓިކެޓްތައް އޮލިމްޕަހުން 100ރ. އަށް ވިއްކަމުން އަންނައިރު ޕްރިމިއާ ނައިޓުގެ ޓިކެޓް ވިއްކާ އަގަކީ 200ރ. އެވެ. ގާތްގަނޑަކަށް ފަސް ޝޯ މިހާރު ވަނީ ހައުސް-ފުލްވެފަ އެވެ.\nމި ފިލްމަކީ މަޝްހޫރު ވާހަކަ ލިޔުންތެރިޔާ ބިންމާ އިބްރާހިމް ވަހީދުގެ ސްކްރިޕްޓަކަށް އަލީ މުސްތަފާ ޑައިރެކްޓްކޮށްފައިވާ ނިކަން އަސަރުގަދަ އާއިލީ ފިލްމެކެވެ. ފިލްމުގެ ޕްރޮޑަކްޝަންގެ ގިނަ މަސައްކަތްތަކެއްގައި މަޝްހޫރު ޑައިރެކްޓަރު މޫމިން ފުއާދު ބައިވެރިވެފައިވާއިރު މިއީ ތަފާތެއް ފެންނާނެ ފިލްމެއް ކަމަށް ވަރަށް ގިނަ ބަޔަކު އުއްމީދުކުރެ އެވެ.\nފިލްމުގެ ތަރިންގެ ތެރޭގައި މުހައްމަދު ޖުމައްޔިލް އާއި ފާތިމަތު އާޒިފާ އާއި އަލީ އާޒިމް އަދި ނީނާ ސަލީމް އާއި މަރިޔަމް ޝަކީލާ ފަދަ ތަރިން ފެނިގެންދާނެ އެވެ. ޓައިޓްލް ރޯލުން ފެނިގެންދާނީ ނުޒުހަތު ޝުއައިބު އެވެ.


Benzema ge blackmail massala balanee - One Online\nބެންޒެމާ ރެއާލް ޖާޒީގައި --- ފޮޓޯ/ ގެޓީ\nބެންޒެމާގެ ބްލެކްމެއިލް މައްސަލަ ބަލަނީ\nއޮރިޔާން ކާޑު ބޭނުންކޮށްގެން، މެތިއު ވަލުބުއޭނާއަށް ބިރު ދައްކައި، ފައިސާ ހޯދަން އުޅުނު ކަމަށް ކަރިމް ބެންޒެމާގެ މައްޗަށް ކޮށްފައިވާ ތުހުމަތުގެ މައްސަލަ ބަލަން ނިންމައިފިއެވެ.\nއަންހެނަކާއި ވަލްބުއޭނާގެ ވީޑިއޯއެއް ބޭނުންކޮށްގެން އޭނާއަށް ބިރުދައްކައި، ފައިސާ ހޯދަން މަސައްކަތްކުރިކަމުގެ ތުހުމަތު އެންމެ ފުރަތަމަ ބެންޒެމާއަށް ކުރީ 2015 ވަނަ އަހަރުއެވެ. އޭރު ވަރަށް ގަދަޔަށް އެ ވާހަކަތައް ދެކެވި ބެންޒެމާ ފްރާންސް ގައުމީ ޓީމުން ބާކީކުރި ނަަމަވެސް ރަސްމީ ހައިސިއްޔަތަކުން މައްސަލަ ބަލައިފައެއް ނުވެއެވެ. އެކަމަކު އިއްޔެ ފްރާންސްގެ ޕްރޮސެކިއުޓަރުން ބުނީ ވަރަށް އަވަހަށް ބެންޒެމާގެ މައްސަލައިގެ އަޑުއެހުންތައް ފަށާނެ ކަމަށެވެ.\nފްރާންސް ގައުމީ ޓީމަށް އޭރު ކުޅުނު ދެކުޅުންތެރިން ކަމަށްވާ ވަލުބުއޭނާއާއި ބެންޒެމާގެ މައްސަލަ އޭރުވެސް ހޫނުވެގެން ދިޔަ އިރު، ބެންޒެމާގެ އިތުރުން ހަތަރު މީހަކަށް މައްސަލައިގެ ތުހުމަތު ކޮށްފައިވެއެވެ.\nމައްސަލަ ބަލަން ފެށުމާ ގުޅިގެން ބެންޒެމާ ބުނީ ސައްހަ ނޫން ގޮތްގޮތުން މައްސަލައެއް އުފައްދައި، އެފަދަ ކަމެއްގެ ތެރެއަށް އޭނާ ގެންދަން މަސައްކަތް ނުކުރުމަށް އެދޭ ކަމަށެވެ. އަދި މިވަގުތުގައި މައްސަލަ ނަގައި ބަލަން މަސައްކަތް ކުރަނީ އިތުރު ޑްރާމާތަކެއް ކުޅެން ކަމަށްވެސް ބެންޒެމާ ބުންޏެވެ.\nބެންޒެމާގެ ވަކީލު ބުނެފައިވަނީ މައްސަލަ ބަލާނެކަން ކުރިންވެސް އެނގޭ ނަމަވެސް، މިވަގުތު އެ މައްސަލަ ބަލަން މަސައްކަތް ކުރަނީ ބެންޒެމާގެ ފޯކަސް ގެއްލުވާލުމަށް ކަމަށެވެ.\nމިވަގުތުވެސް ރަނގަޅު ފޯމެއްގައި ހުރި ބެންޒެމާ ވަނީ 2009 ވަނަ އަހަރު ރެއާލްއާ ގުޅުނު ފަހުން 261 ގޯލް ޖަހައިފައެވެ. ބްލެކްމެއިލްގެ މައްސަލަތަކުގެ ތެރެއިން ގައުމީ ޓީމުން ބޭރުކުރި ނަމަވެސް ކްލަބު ލެވެލްގައި ބެންޒެމާ ފާހަގަކޮށްލެވެނީ އެންމެ ފޯމު ރަނގަޅު އެއް ފޯވަޑުގެ ގޮތުގައެވެ.\nގުޅޭ ޓެގު ރެއާލް މެޑްރިޑް ކަރިމް ބެންޒެމާ\nސައުދީގައި ކުޅުނު ކްލެސިކޯ ކާމިޔާބުކޮށް ރެއާލްއިން ބާސާ ކަޓުވާލައިފި\nއަލްވޭސް ކުޅުނު މެޗުގައި ބާސާއަށް ޕޮއިންޓެއް، ރެއާލް ލީޑު ފުޅާކޮށްފި\nއަހަރުގެ ފުރަތަމަ މެޗުން ރެއާލް ބަލިވެއްޖެ\nބެންޒެމާގެ ދެ ގޯލާއެކު ރެއާލްއަށް ބޮޑު ލީޑެއް\nއޮރިޔާންކާޑު ބޭނުންކޮށްގެން ބްލެކްމެއިލް ކުރި މައްސަލައިގައި ބެންޒެމާއަށް ޖޫރިމަނާއަކާއެކު ޖަލު ހުކުމެއް


Snowden Filan Eheevi Lanka Aailaa Ah Himaayaiy Dheefi - Vaguthu\nސްނޯޑަން ފިލަން އެހީވި ލަންކާގެ އާއިލާއަށް ހިމާޔަތްދީފި\nއެމެރިކާގެ ސިއްރު އެތައް ހާސް ލިޔުމެއް ލީކް ކޮށްލި އެޑްވަޑް ސްނޯޑަން ފިލަން އެހީވި ސްރީލަންކާގެ އާއިލާއަށް ކެނެޑާ އިން ހިމާޔަތް ދީފިއެވެ.\n2013 ވަނަ އަހަރު އެމެރިކާގެ ސިއްރު އެތައް މައުލޫމާތެއް ހިފައިގެން ސްނޯޑަން ފުރައިގެން ހޮންކޮންގް އަށް ދިއުމުން އެގައުމުން ސްނޯޑަން އަށް އެހީތެރިވީ ލަންކާގެ ދެމަފިރިއެކެވެ. ސްނޯޑަން އަށް ރަޝިއާ އަށް ފުރޭނެ ގޮތް ހަމަޖެހެން ދެން އޭނާ ބެހެއްޓީ ލަންކާގެ ދެމަފިރިއެއްގެ ގޭގައެވެ.\nސްނޯޑަންއަށް އެހީތެރިވެދިނީ ސުޕުން ތިލާނިއާ އާއި އޭނާގެ އަންހެނުން ނަޑީކާ ނޮނިސް އެވެ. އެދެމަފިރިންގެ ދެކުދިން ވެސް އެބަތިއްބެވެ. ސްނޯޑަންއަށް އެހީތެރިވިއިރު ވެސް ސުޕުންގެ ދެމަފިރިން ހޮންކޮންގްގައި ދިރިއުޅެމުން އައީ ރެފިއުޖީންގެ ގޮތުގައެވެ. ސްނޯޑަން އެމީހުންގެ އެހީއަށް އެދުނީ ވެސް އެއީ ރެފިއުޖީން ކަމަށް ވުމުންނެވެ.\n2016 ވަނަ އަހަރު ސްނޯޑަން އާއި ގުޅޭ ގޮތުން ހެދި ފިލްމެއްގައި ލަންކާ ދެމަފިރިންގެ ވާހަކަތައް ގެނެސްދިނެވެ. އެމީހުން ލަންކާ އަށް އަނބުރާ އަތުވެއްޖެނަމަ އެމީހުންނާއި ދެކޮޅަށް ގާނޫނީ ފިޔަވަޅު އަޅާނެ ކަމަށް އޮތީ ބެލެވިފައެވެ. އެހެންކަމުން އެމީހުން ދިޔައީ ހޮންކޮންގް އިން ދާއިމީ ރައްވެހިކަން ހޯދަން މަސައްކަތް ކުރަމުންނެވެ.\nސުޕުންގެ އާއިލާ އަށް ހިމާޔަތް ދޭނެ ގައުމެއް ހޯދަން 2019 ވަނަ އަހަރު އަމިއްލަ ޖަމިއްޔާ އަކުން ވެސް މަސައްކަތް ފެށިއެވެ. އެމަސައްކަތް ކާމިޔާބުވެ އެންމެ ފަހުން މިހަފްތާގައި ކެނެޑާ އިން ވަނީ އެއާއިލާ އަށް ހިމާޔަތް ދީފައެވެ.\n2001 ވަނަ އަހަރުގެ ސެޕްޓެމްބަރ 11 ގެ ހަމަލާއަށް ފަހު އެމެރިކާ އިން އެގައުމުގެ ރައްޔިތުން ޖާސޫސު ކުރަން ހިންގަމުން ގެންދިޔަ އެތައް ކަމެއް 2013 ވަނަ އަހަރު ސްނޯޑަން ފަޅައި އަރުވާލިއެވެ. އޭނާ އަށް ރަޝިއާ އިން ވަނީ ހިމާޔަތް ދީފައެވެ.


Nudhakka vaahaka: Coalition gai Adheeb himeney sababu engen jehey | Mihaaru\nއިދިކޮޅު ކޯލިޝަން އިފްތިތާހު ކުރުމަށް ލަންޑަނުގައި ބޭއްވި މީޑިއާ އިވެންޓްގައި ކުރީގެ ނައިބު ރައީސް އަހްމަދު އަދީބުގެ އަނބިކަނބަލުން (ކ-2) އަށް ބައިވެރިވެ ވަޑައިގަންނަވަނީ.\nނުދައްކާ ވާހަކަ: ކޯލިޝަނުގައި އަދީބު ހިމެނޭ ސަބަބު އެނގެން ޖެހޭ\n03 ޖޫން 2016 - 07:56 36 comments\nސިޔާސީ މައިދާނުން އެންމެ ގިނައިން ފެނި ގެއްލެނީ ކޯލިޝަންތައް ކަމަށް ވެދާނެ އެވެ. ސިޔާސީ ބާރުވެރިކަން ހޯދަން އޮންނަ އެންމެ ފަސޭހަ ގޮތަކީ އެންމެން އެއްވެ އެއް މިސްރާބަކަށް ދަތުރު ފެށުން ކަމަށް ވިޔަސް ވަކި ހިސާބަކުން އެކި މީހުން އެކި ދިމާލަށް ދާން ބޭނުންވެ އެންމެ ފަހުން އެއްބަޔަކު ކަނޑަށް ފުންމާލައިގެން ސަލާމަތްވަނީ އެވެ. އަނެއް ބަޔަކު ކަނޑުވެ ގެއްލިދާނެ އެވެ.\nކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު ހައްޔަރުކުރި މައްސަލާގައި ޓެރަރިޒަމްގެ ކުށުގައި 13 އަހަރުގެ ޖަލު ހުކުމެއް އައިސްފައިވާ ކުރީގެ ރައީސް މުހައްމަދު ނަޝީދުގެ މޭސްތިރިކަމުގައި މިހާރު މި އައީ "މޯލްޑިވްސް ޔުނައިޓެޑް އޮޕޮޒިޝަން" އެވެ. ރައީސް އަބްދުﷲ ޔާމީންގެ ވެރިކަމާ ދެކޮޅު ކޯލިޝަނެވެ. ރައީސް ޔާމީންގެ ވެރިކަން އަވަހަށް ނިމުމަކަށް ގެނެސް ގައުމު ހަމަ މަގަށް އެޅުވުމަކީ މި ކޯލިޝަން އުފެއްދުމުގެ މައިގަނޑު މަގްސަދެވެ. އެކަމަކު އިދިކޮޅު ފަރާތްތަކުން މި ހުރިހާ ދުވަހަކު ދެއްކި ވާހަކަޔާ މި ކޯލިޝަންގެ އެކުލެވުމާ ދިމައެއް ނުވެ އެވެ.\nކޯލިޝަންގެ ލީޑަރަކީ ރައީސް ޔާމީންގެ ފުރަތަމަ ނައިބު ޑރ. މުހައްމަދު ޖަމީލް އަހްމަދެވެ. ޒިންމާ އަދާނުކުރައްވާ ކަމަށް ވިދާޅުވެ ރައީސްގެ ވެސް ރުހުމާ އެކު ޖަމީލް ނައިބުކަމުން ދުރުކޮށް އެ މަގާމަށް ގެނައީ އަހުމަދު އަދީބެވެ. ރައީސް އަވަހާރަކޮށްލަން އުޅުމާއި ޚިޔާނާތުގެ ތުހުމަތުތަކާ އެކު ނައިބުކަމުން އަދީބު ދުރުކޮށް ހައްޔަރުކޮށްފައި ވާއިރު އަދީބުގެ ފަރާތުން ވެސް ކޯލިޝަންގައި ތަމްސީލްކުރައްވަ އެވެ. ކޯލިޝަން އިފްތިތާހުކުރި އިރު އަދީބުގެ އަނބިކަނބަލަކު ވަނީ ބައިވެރިވެވަޑައިގެންފަ އެވެ.\nއިދިކޮޅު އިއްތިހާދުގެ ޕްރެސް ކޮންފަރެންސް ކުރިއަށް ދަނީ. -- ޓްވިޓާ ފޮޓޯ: މޫސާ އަންވަރު\nއަނެއްކޮޅުން އަދީބުގެ ފަރާތުން އަނިޔާ ލިބުނު ކަމަށް ވިދާޅުވާ ބައެއް ބޭފުޅުން ވެސް ކޯލިޝަންގައި ހިމެނިވަޑައިގަންނަވަ އެވެ. ކޯލިޝަންގެ ލީޑަރު ޖަމީލާއި ތަރުޖަމާނު، ގަލޮޅު ދެކުނު ދާއިރާގެ މެންބަރު އަހްމަދު މަހުލޫފާއި ކުރީގެ ޑިފެންސް މިނިސްޓަރު މުހައްމަދު ނާޒިމު މިސާލަކަށް ފުދެ އެވެ. މި ބޭފުޅުން އަދީބާ "ކޮނޑާކޮނޑު ޖައްސައި"، މަސައްކަތް ފައްޓަވާއިރު އެ ބޭފުޅުންގެ މެދުގައި އިތުބާރު އޮތީ ކިހާ ވަރަކަށް ހެއްޔެވެ؟\nކޮރަޕްޝަން އާންމުވެ "އަނިޔާވެރި" އަމަލުތައް އިތުރުވެގެން ދިއުމުގެ ސަބަބެއް ކަމަށް ބުނެ އިދިކޮޅު ހުރިހާ ފަރާތްތަކަކުން ވެސް ތުހުމަތުކުރީ އަދީބަށެވެ. އަދި މިއީ އަދީބާއި ރައީސް ޔާމީން ގުޅިވަޑައިގެން ހިންގެވި "ޖަރީމާތަކެއް" ކަމަށް އިދިކޮޅު ފަރާތްތަކުން ބުނެ އެވެ. އެހެންވެ ރައީސަށް ކުރާ ކޮންމެ ތުހުމަތެއް އަދީބަށް ރައްދުވެ އެވެ. އެހެންވެ ކޯލިޝަންގައި އަދީބު ހިމެނުން ނުވަތަ އަދީބުގެ މަންދޫބުން ތަމްސީލްކުރުމުގެ މާނަ އަކީ ހުރިހާ ތުހުމަތަކުން އަދީބު ބަރިއްޔަވެ ސާފުވުން ހެއްޔެވެ؟ މި ސުވާލުގެ ޖަވާބަކީ ނޫނެކޭ ކަމަށްވާ ނަމަ މި ހުރިހާ ދުވަހު ދެއްކީ ކޮން ވާހަކައެއް ހެއްޔެވެ؟\nކޯލިޝަނުން ދައްކަނީ ކޮރަޕްޝަންގެ ވާހަކަ އެވެ. މަނީ ލޯންޑެރިންގެ ވާހަކަ އެވެ. މީހުންނަށް ނުހައްގުން އަނިޔާ ދިނުމުގެ ވާހަކަ އެވެ. މި ހުރިހާ ދުވަހަކު އަހަމުން މި ދިޔައީ އެ ހުރިހާ ކަމަކުން އެންމެ ބޮޑަށް ފައިދާވި އެއް ބޭފުޅަކީ އަދީބު ކަމަށް ބުނާތީ އެވެ. އެކަމަކު މިހާރު އަދީބަކީ ގައުމު އިސްލާހުކުރުމުގެ އެއް ލީޑަރަށް ވެއްޖެ އެވެ.\nގައުމުގައި ހިނގި ކޮންމެ ނުބައި ކަމެއްގެ ތުހުމަތު އަދީބާ ހިސާބަށް ނުގެންގޮސް އިދިކޮޅު ފަރާތްތަކުން މީގެ ކުރިން ނުހުއްޓަ އެވެ. މިހާ ނުރައްކާ މީހެއްގެ ގޮތުގައި ސިފަކުރި އަދީބު ތަމްސީލު ނުވާ ގޮތަށް ކޯލިޝަނެއް ހެދެން ނެތީ ހެއްޔެވެ؟ އަދީބު އެއްފަރާތެއްގައި ބެހެއްޓެން ނެތް ނަމަ އެއީ ކީއްވެގެންކަން ވަރަށް ސާފުކޮށް ބުނެދޭން ޖެހޭނެ އެވެ.\nއަދީބަށް ވެސް ނުހައްގުން އަނިޔާއެއް ދީގެން ނުވާނެކަން ގަބޫލުކުރަމެވެ. އެކަމަކު އަދީބަށް ކުރި ތުހުމަތުތަކަށް ވީ ކިހިނެއްކަން ކޯލިޝަނުން ސާފުކޮށްދޭން ޖެހެ އެވެ. ގައުމުގެ ތާރީހުގައި ހިންގި އެންމެ ބޮޑު ކޮރަޕްޝަންގައި އަދީބުގެ ބައިވެރިވުން ނެތް ކަމަށް ނިންމައި ވެރިކަން ވައްޓާލުން ނޫން ކަމަކަށް ފިކުރު ނުހިންގަންވީ ހެއްޔެވެ؟ ކުށެއް ސާބިތު ނުވާހާ ހިނދަކު އަދީބަކީ ވެސް ކުށްވެރިއެއް ނޫނެވެ. އެކަމަކު ކަން ހިނގައިދިޔަ ގޮތް ތަހުގީގަކާ ނުލައި ވެސް ގާތްގަނޑަކަށް އޮތީ ހާމަޔަށް ފެންނާށެވެ. އެކަންކަން ހިނގީ ރޯމާ ދުވާލު އެންމެންގެ ކުރިމަތީގަ އެވެ.\nމިއީ ކޯލިޝަނުން ގައުމަށްޓަކައި ކަމަށް ބުނެ މަސައްކަތް ފަށާއިރު ކޮންމެހެން ސާފުކޮށްދޭން ޖެހޭ ކަމެކެވެ. ވެރިކަމެއް ބަދަލުކުރަން ޖެހެނީ ރަނގަޅު ގޮތެއް ހޯދާށެވެ. ގައުމެއް ފާލުން ނައްޓާލުމުގައި އިސްކޮށް ހުރި ކަމަށް ބުނެ ތުހުމަތުތައް އަމާޒުކުރި މީހާ ގޮވައިގެން ސަރުކާރެއް އެކުލަވައިލަން ނިކުތުމަކީ ހަމަ އެ ފަސާދައިގެ ތެރޭގައި ވެރިކަމެއް އުފައްދަން ފޫގެޅުން ނޫން ކޮން ކަމެއް ހެއްޔެވެ؟\nގައުމުގައި ހިނގި ކޮންމެ ނުބައި ކަމެއްގެ ތުހުމަތު އަދީބާ ހިސާބަށް ނުގެންގޮސް އިދިކޮޅު ފަރާތްތަކުން މީގެ ކުރިން ނުހުއްޓަ އެވެ. މިހާ ނުރައްކާ މީހެއްގެ ގޮތުގައި ސިފަކުރި އަދީބު ތަމްސީލު ނުވާ ގޮތަށް ކޯލިޝަނެއް ހެދެން ނެތީ ހެއްޔެވެ؟ އަދީބު އެއްފަރާތެއްގައި ބެހެއްޓެން ނެތް ނަމަ އެއީ ކީއްވެގެންކަން ވަރަށް ސާފުކޮށް ބުނެދޭން ޖެހޭނެ އެވެ. އެހެން ނޫން ނަމަ މިހާރުވެސް ބައެއް މީހުން ތުހުމަތުކުރާ ގޮތަށް، މިއީ ނަޝީދު ސަލާމަތްވެ އެހެން އެންމެންނަށް ފަހު ވަގުތު ކެހި ދޭނެ ކޯލިޝަނެކޭ ބުނާ ބުނުމަށް ނިމުމެއް ނާންނާނެ އެވެ. އަދީބާއި ނަޝީދާ ދެމެދު އެއް ބޭފުޅަކު އަނެއް ބޭފުޅަކަށް ސަލާމަތް ނުވެވޭ ވަރުގެ ކަންތައްތަކެއް ހުރީ ކަމަށް ބުނާ ވާހަކަ ދައްކާ މީހުން ވެސް އުޅޭނެ އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އިދިކޮޅު އިއްތިހާދު ނައިބު ރައީސް އަދީބު ނައިބު ރައީސް ހައްޔަރުކުރުން ނުދައްކާ ވާހަކަ މޯލްޑިވްސް ޔުނައިޓެޑް އޮޕޮޒިޝަން ކޮލަމް\nހެކި ހުށަހަޅަން އަދީބަށް ފުރުސަތު ދޭން ޖެހޭ: އެމްޑީޕީ\nހުއްދަ ނުދިނަސް، އަންނަ ހުކުރު ވިލޭރޭ ޖަލްސާ ބާއްވަނީ


ޚަބަރު - މުޖުތަމަޢުގައި ސުލްހަމަސަލަސްކަމާއި ހަމަޖެހުން ޤާއިމްކުރެވެން އޮތީ ތަޢުލީމުގެ ތެރެއިން ކަމަށް ހަޔަރ އެޑިޔުކޭޝަން މިނިސްޓަރ ވިދާޅުވެއްޖެ\nމޯލްޑިވްސް ޕޮލިޓެކްނިކުން މިދިޔަ ބްރާސްފަތި ދުވަހުން ފެށިގެން4ދުވަހަށް ހޮލިޑޭއިން ކަނޑޫމާ ރިޒޯޓުގައި ކުރިޔަށް ގެންދިޔަ ކެޕޭސިޓީ ބިލްޑިންގް ވާރކްޝޮޕް ނިމިއްޖެއެވެ.\nނިމުމުގެ ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރ އޮފް ހަޔަރ އެޑިޔުކޭޝަން ޑރ. އިބްރާހީމް ޙަސަން ވިދާޅުވީ ހަރުކަށި ފިކުރުތަކާއި ދެކޮޅަށް މަސައްކަތްކޮށް، މުޖުތަމަޢުގައި ސުލްހަމަސަލަސްކަމާއި ހަމަޖެހުން ޤާއިމްކުރެވެން އޮތީ ތަޢުލީމާއި ހޭލުންތެރިކަމުގެ ތެރެއިން ކަމަށެވެ. މުޖުތަމަޢުގެ ހަމަޖެހުމާ ސުލްހަމަސަލަސްކަން ޤާއިމްކުރެވެން އޮތީ ދީނީ ހަރުކަށި ވިސްނުންތަކާއި ނިރުބަވެރިކަމާ ދެކޮޅަށް މަސައްކަތްތަކެއް ކުރެވިގެން ކަމަށްވެސް މިނިސްޓަރ ފާހަގަކުރެއްވިއެވެ. މިގޮތުން ސަރުކާރުން ކުރިޔަށް ގެންދާ މިފަދަ ވާރކްޝޮޕްތަކާއި ނިރުބަވެރިކަމާއި ދެކޮޅަށް ހިންގާ އެކިއެކި ހަރަކާތްތަކުން އެކަށީގެންވާ ކުރިއެރުންތައް ލިބޭނެ ކަމަށް އުއްމީދުކުރައްވާ ކަމަށްވެސް ވިދާޅުވިއެވެ.\nމި ރަސްމިއްޔާތުގައި ވާހަކަފުޅު ދައްކަވަމުން މޯލްޑިވްސް ޕޮލިޓެކްނިކް ގެ ސީ.އީ.އޯ އަޙްމަދު ނާޞިރު ވިދާޅުވީ ކަރިކިއުލަމް އިތުރަށް ތަރައްޤީކޮށް ހަރުދަނާ ބަދަލުތަކެއް ގެނެސްގެން ދީނީ ހަރުކަށި ފިކުރުތަކާ ދެކޮޅަށް އެކަށިގެންވާ މަސައްކަތްތަކެއް ކުރެވިދާނެކަމަށް ދެކިވަޑައިގަންނަވާ ކަމަށެވެ.\nނިރުބަވެރިކަމަކީ މިއަދު ދިވެހިރާއްޖެއަށް ދިމާވެފައިވާ އެންމެ ބޮޑު އެއް މައްސަލަކަން ފާހަގަކޮށްލެވެއެވެ. މި މައްސަލައަކީ ރާއްޖޭގެ އިތުރުން މުޅި ދުނިޔެއަށްވެސް މިއަދު ކުރިމަތިވެފައިވާ އެންމެ ބޮޑު އެއް ގޮންޖެހުމެވެ. ގިނަ ފަހަރަށް ދީނީ ހަރުކަށި ވިސްނުންތަކާ ދިމާލަށް ޒުވާނުން ދިޔުމަށް މެދުވެރިވާ ސަބަބުތަކުގެ ތެރޭގައި އާމްދަނީ ލިބޭނެ ހުނަރެއް ދަސްވެފައި ނެތުން ހިމެނެއެވެ. އެހެންކަމުން ޤައުމުތަކުން ޓެރަރިޒަމާ ދެކޮޅަށް މަސައްކަތް ކުރުމުގެ ގޮތުން ތަޢުލީމަށާއި އެކިއެކި ތަމްރީން ޕްރޮގްރާމްތަކަށް ބޮޑެތި ހޭދަކުރަމުން އަންނަކަން ފާހަގަކޮށްލެވެއެވެ.\nމި ވާރކްޝޮޕްގައި އެކިއެކި ދާއިރާތަކުގައި މަސައްކަތްކުރަމުން އަންނަ ޒުވާނުންގެ އިތުރުން ޓެކްނިކަލް އަދި ވޮކޭޝަނަލް ދާއިރާތަކުން އެކިކަހަލަ ފަންނީ ކޯސްތައް ހިންގަމުން އަންނަ ބައެއް މަރުކަޒުތަކުން ބައިވެރިވެފައި ވެއެވެ. މިނިސްޓްރީގެ އޮފިޝަލަކު ވިދާޅުވިގޮތުގައި އަދިވެސް މިފަދަ އެތައް ވާރކްޝޮޕްތަކެއް ރާއްޖޭގެ އެކި ކަންކޮޅުތަކުގައި ކުރިޔަށް ގެންގޮސް ދީނީ ހަރުކަށި ވިސްނުންތަކުން ދިވެހި ޒުވާނުން ސަލާމަތް ކޮށްދޭން މަސައްކަތް ކުރައްވާނެއެވެ.\nނިމިދިޔަ ވާރކްޝޮޕްގައި ދިވެހި ޒުވާނުން ހުށަހެޅި ޕްރެޒެންޓޭޝަންތަކުން ދައްކުވައިދީފައިވާ އައު ހިޔާލާއި އެ ހިޔާލުތަކުގެ މުއްސަދިކަން ޔޫ.އެން.ސީ.ސީ.ޓީ ގެ ފަރާތުން ވާހަކަ ދެއްކެވި އޮފިޝަލް ވަރަށް ބޮޑަށް ފާހަގަކުރެއްވިއެވެ. ދިވެހި ޒުވާނުންނަށް އަމާޒުކޮށްގެން ރާއްޖޭގެ އެކި ކަންކޮޅުތަކުގައި ހިންގުމަށް ހަމަޖެހިފައިވާ މި ވާރކްޝޮޕް ތަކަކީ ޔުނައިޓެޑް ނޭޝަންސް ކައުންޓަރ ޓެރަރިޒަމާއި ދިވެހި ސަރުކާރުން ގުޅިގެން ކުރިޔަށް ގެންދާ ވާރކްޝޮޕްތަކެކެވެ.\nމި ޚަބަރު ޝާއިޢުކުރީ 29/09/2019\nމިނިސްޓަރ އޮފް ހަޔަރ އެޑިޔުކޭޝަން އެމް.އެން.ޔޫ ކައުންސިލާ ބައްދަލުކުރައްވައިފި\nމޯލްޑިވްސް ނެޝަނަލް ޔުނިވަރސިޓީ (އެމް.އެން.ޔޫ) އަށް އަލަށް އައްޔަންކުރެވުނު ކަ...


ޑެލިވަރީ ނިޒާމު ފެއިލް ވުމުގެ ޒިންމާ އުފުލާނީ ކާކު؟ – Dhen.mv\nޑެލިވަރީ ނިޒާމު ފެއިލް ވުމުގެ ޒިންމާ އުފުލާނީ ކާކު؟\nދެން އެމްވީ April 27, 2020 - 9:03 pm\nކޮވިޑް19 ޗައިނާގައި ފެތުރެންފެށީ މިދިޔަ ނޮވެމްބަރ މަހުއެވެ. ފުރަތަމަ ދުވަހުން ފެށިގެން އެމައުލޫމާތު އައީ އެންމެ އާދައިގެ މީހާއަށްވެސް ލިބެމުންނެވެ. އެކަމަށް ތައްޔާރުވުމަށް އެކަށީގެންވާ ވަގުތު ދިވެހިންނަށް ލިބުނެވެ. ދިވެހި ސަރުކާރުން އެކަމަށް ފުރިހަމަޔަށް ތައްޔާރުވަމުންދާ ކަމަށް ބުންޏެވެ. އެޔަޤީންކަން ރައްޔިތުންނަށް މެދުނުކެނޑި ލިބެމުން ދިޔައެވެ. ނިކަމެތިކަމެއް ނުލިބި ގޮތެއްނުވެ ކޮވިޑްގެ ޙާލަތުން އަރައިގަނެވޭނެ ކަން ކަށަވަރުވިއެވެ. ރާއްޖޭގެ އާއްމު ހާލަތުގެ ހަމަ ނުގެއްލި، ބަގުރޫޓް ނުވެ ސަލާމަތް ކުރެވޭނެ ކަމުގެ ޔަޤީންކަން ދިނެވެ.\nރާއްޖެއިން ކޮވިޑް19 އަށް ޕޮޒިޓިވްވި ފުރަތަމަ މީހާ ޅ.ކުރެއްދޫން ފެނުނީ ދުނިޔޭގެ އެތަން މިތަނަށް ފެތުރިގެންތާ ދެމަހެއްހާ ދުވަސް ފަހުންނެވެ. ޤުދުރަތީ ގޮތުން ރާއްޖެ އުފެދިފައިވަނީ ފަސޭހައިން ކަރަންޓީނު ކުރެވޭ ކަހަލަ ގޮތަކަށެވެ. ކޮމިއުނިޓީ ސްޕްރެޑަކަށް ދިޔުމުގެ ފުރުޞަތު އިންތިހާއަށް ކުޑައެވެ. ރާއްޖޭގައި އޮތް ޓައިމް ބޮމަކީ މާލެ ކަމަށް އެންމެންްވެސް ގަބޫލުކުރެއެވެ. މާލެއަށް ކޮވިޑް19 އަރައިފިއްޔާ އޮބި ނޯންނާނެކަން އެންމެންވެސް ދަނެއެވެ.\nރިސޯޓުތަކުން ފައްސިވި ބޭރު މީހުންނާއި ރާއްޖެއިން ބޭރުން އައި ހަތަރު ދިވެހިންނަށް ކާމިޔާބުކަމާއެކު ފަރުވާދީ ހަތަރު މީހުން ފިޔަވާ އެންމެން ބަލިން ރަނގަޅުކުރެވުނީތީ އެންމެންވެސް ތިބީ ވަރަށް ހަމަޖެހިލައިގެންނެވެ. ތިބީ ކާމިޔާބު މަސައްކަތަށް މެޑެލް ޖަހާ ހިސާބުގައެވެ. އެޅިފައި ހުރި ބައެއް ފިޔަވަޅުތައް ލުއިކޮށް އާއްމު ހާލަތަށް ގެނައުމަށް އޮތީ މިސްރާބު ޖަހާފައެވެ. ގިނަ މީހުންގެ އެއްވެސް ކަންބޮޑުވުމެއް ނެތެވެ. ވާނީވެސް އެހެންތާއެވެ. ނަގާކޮޅިގަނޑަކަށް ބަނޑު ދަމާލައިފައި އޮތް އޮތުމަކަށް ވެދާނެ ކަމަށް މަބުރޫކު ބުންޏަސް އެއީ ރަމްޒީގޮތުން ބުނެލި ވާހަކައެއް ކަމަށް ގިނަބަޔަކު ތިބީ ގަބޫލުކޮށްގެންނެވެ. ވާނީ އެހެންތާއެވެ. މާލެއަކު ކޮވިޑެއް ނޫޅެއެވެ.\nސުބްޙާނަﷲ އެވެ. ރޯގާގެ އަސަރު ހުރެގެން ފުލޫ ކްލިނިކަށް މާލެއިން އަންހެނަކު ކޮވިޑް19 އަށް ޕޮޒިޓިވް ވެއްޖެއެވެ. ހަތަރު އުދަރެސް ފެނުޖެހިއްޖެއެވެ. މާލޭގައި ކޮވިޑް19 އުޅޭކަން ކަށަވަރުވީއެވެ. އައި ނައި ގޮތެއް ނޭގި ކޮވިޑް19 މާލެ އަރައިފިއެވެ.\nމާލެއަށް ކޮވިޑް19 އެރުވީ ކާކުހެއްޔެވެ. ފުރަތަމަ ފެނުނު ބަލިމީހާ އަކީ ޓްރެވަލް ހިސްޓްރީއެއް ނެތް އަންހެނެކެވެ. އެމީހާއަށް ހަމަޔަށް ކޮވިޑް19 އައިގޮތެއް އަދި އަދަށްވެސް ނޭގެއެވެ. ކޮންޓެކްޓް ޓްރެސިން އަކުންވެސް ހޯދައެއް ނުގަނެވުނެވެ. އެނގި ކަށަވަރުވާ ކަމަކީ މާލެއަށް އެރުވި މީހަކީ މާލެއިން ފުރަތަމަ ފެނުނު އަންހެން ބަލި މީހާއަށް ނުވާނެކަމެވެ. ދަތުރުގޮސް ގެންނާއި ޕާޓީކޮށްގެން ވެސް ފެތުރޭނީ ބަލި އައިސްގެންނެވެ. ނޭނގެނީ އައިގޮތެކެވެ.\nބަލި އައި ގޮތެއްކަމަށް ލަފާކުރާ ދެތިންގޮތެއް އޮވެއެވެ. ބާރަށް ބަލިފެތުރޭ ގައުމުތަކުން ހުސްވިމަހު 18ގެ ކުރިން ރާއްޖެއައި އެކަކުވެސް ކަރަންޓީނު ކުރެވިފައި ނެތުމަކީ އެއްސަބަބެވެ. އަނެއް ކޮޅުން ބަލިޖެހިފައި ހުއްޓަސް ނޭނގި 14 ދުވަހަށްވުރެ ގިނަދުވަހުވެސް ބަލިމީހުން ތިބޭކަމުން 14 ދުވަހުގެ ކަރަންޓީނަށް ފަހުގައިވެސް ބަލި ނަގުލުކުރުމުގެ ފުރުޞަތު އޮތުމުންވެސް އެހެންވުން ގާތްކަމަށް މީހުން ދެކެއެވެ. ތިންވަނަ ކަމަކަށް އެއަރޕޯޓުގައި މަސައްކަތްކުރާ މީހުން އެކަހެރި ނުކުރެވި އާއިލާގެތެރެއަށް އައިސްގޮސް އުޅެން ދޫކޮށްލެވިފައި އޮތް އޮތުން ފާހަގަވެއެވެ. މިއިން ކޮންމެ ކަމަކީވެސް ހިންގާބެލެހެއްޓުމުގެ ދޫމަޅި ތަކެއްކަމަށް ބަޔަކަށް ގަބޫލުކުރެވެއެވެ. އެއެކޭ މިޔެކޭ މިހާރަކު ދެން ކިޔާނެކަމެއް ނެތްތާއެވެ. މާލެއަށް ކޮވިޑް19 އަރާ ގަދަކޮށްފިއެވެ.\nދެލައްކައަށްވުރެ ގިނަ މީހުން އުޅޭ މާލޭގެ މަގުތައް ހުސްވީ ގައިމު ބަޔަކު ބަސް އަހައިގެން ގައިދުރު ކުރީމާ ނޫންތޯއެވެ. ލޮކްޑައުން ހާލަތަކަށް މާލެއައި އިރު ތައްޔާރީ ހާލަތުގައި އޮތް ސިޓީ ކައުންސިލުން ޑެލިވަރީ ނިޒާމު ރަނގަޅަށް އޮތީ ކަރުދާހާއި ނޫސް ކޮންފަރެންސްތަކުގައެވެ. އަމަލީ ގޮތުން ފުރަތަމަ ވަގުތުން ފެށިގެންވެސް އޮތީ ހަމަ ރަގަޅަށް ފެއިލްވެފައެވެ. ގަނޑުކޮށް ކާބޯތަކެތި ގޭގެއަށް ނުވައްދަން ދިން ނަސޭހަތް އަޑު އަހައިގެން ކާބޯތަކެތި ގިނަމީހުން ގެއަކަށް ނުވައްދައެވެ. އެއްޗެއް ބޭނުންވީމާ ގޭކައިރި ފިހާރަޔަށް ގޮސް ގަނެލައިގެން ބޭނުންކުރަން އާދަވެފައި ތިބި މީހުން މަގު މައްޗަށް ނިކުތުމަށް މަޖުބޫރުކުރުވީ ޤާއިމުކުރި ޑެލިވަރީ ނިޒާމެވެ. އެވާހަކަވެސް ނުދައްކަމާ ހިނގާށެވެ. ޑެލިވަރީ ކުރަން އުޅުނު ބަނގަލާދޭސީން އެތައް ގެއަކަށް ވަދެ ނިކުމެގެން ދާއިރު އެމީހުންނާ ކޮންމެވެސް ހިސާބުން ކޮވިޑާ ބައްދަލުވެއެވެ. ނަތީޖާއަކަށްވީ ދުވަހުން ދުވަހަށް ބޭނުންވާ މުދާ ވިއްކާ ފިހާރަތަކެއް ކޮވިޑް19 ގެ އަސީރުންނަށް ވުމެވެ. މުޅި މާލެއާއި ރާއްޖެތެރޭގައި އޮތީ އެފިހާރަތަކުން މުދާ ނަގާ ފިހާރަތަކެވެ. ޖެހި ދުމެއްހެން ކޮވިޑް19 ފެތުރި ގަންނަން އެއަށް ވުރެ ވަކީން ފަސޭހަ އެއްވެސް ގޮތެއް ނުއޮންނާނެ ހެއްޔެވެ.\nޑެލިވަރީ ނިޒާމުގެ ހަފަރާތަށް ނުވިސްނާ ތަންފީޒު ކުރަން އުޅުނު ޑެލިވަރީ ނިޒާމުގައި ޑެލިވަރީ ލިބުން ލަސްވުމުން ބަޔަކު ހާންތިވެގެން މަގަށް ނިކުތީއެވެ. އަނެއްކޮޅުން އެކަން އެއްކިބާގައި އޮއްވާ ޑެލިވަރީ ބޯއީންގެ އަތްމަތީން ކޮވީޑް19 ފަތުރާލުމަށް ނޭނގިނަމަވެސް ހުޅުވާލި ދޮރަކަށް ނޫނީ ސިޓީކައުންސިލްގެ ޑެލިވަރީ ނިޒާމު ނުވިއެވެ. ނިޒާމް ފެއިލްވީ ވާހަކަ ފުލުހުން ބުނީ ހަމަ ބުނަން ވެގެންނެވެ.\nކުރެއްދޫން ކޮވިޑް19 އަށް ގެސްޓަކު ޕޮޒިޓިވްވެ ވީކަންތައް ތަކެއްވުމާ ގުޅިގެން އެރަށުގައި މަސައްކަތްކުރާ ޑޮކްޓަރ ޖަވާބުދާރީ ކުރުވާ ފިޔަވަޅު އެޅިއެވެ. މާލޭ ލޮކްޑައުން ހާލަތުގައި ޤާއިމުކުރި ޑެލިވަރީ ނިޒާމު ފެއިލްވެ ޑެލިވަރީ ޚިދުމަތުގައި އުޅުނު އެތައް ބަޔަކު ކޮވިޑް19 އަށް ޕޮޒިޓިވް ވުމުގެ ޒިންމާ އުފުލާނީ ކާކު ހެއްޔެވެ؟


SunOnline: Idhikolhu memberun ge ihthijaajaa eku miadhu ves majlis bahvaifi\nމަޖިލީހުގެ ރިޔާސަތުގެ ވަށައިގެން ސިފައިން ގާޑުކޮށްގެން: މިއަދު ވެސް މަޖިލިސް ކުރިއަށް ގެންދަން ޖެހުނީ ހަލަބޮލި ކަމެއްގެ ތެރޭގައި--- ފޮޓޯ/ ޓްވިޓާ\nއިދިކޮޅު މެމްބަރުންގެ އިހުތިޖާޖުގެ ތެރޭގައި މިއަދު ވެސް މަޖިލިސް ބާއްވައިފި\n10 މަސް 21 ގަޑި ކުރިން - 23 އޯގަސްޓް 2017 5\nސަރުކާރާ އިދިކޮޅު ޕާޓީތަކުގެ މަޖިލިސް މެމްބަރުންގެ ދެކޮޅު ހެދުންތަކާއި އިހްތިޖާޖުގެ ތެރޭގައި ރައްޔިތުންގެ މަޖިލީހުގެ މިއަދުގެ ޖަލްސާ ބާއްވައިފި އެވެ.\nމިއަދުގެ ޖަލްސާ ފެށުމުގެ ކުރިން އިދިކޮޅު މަޖިލިސް މެމްބަރުން ވަނީ އިހްތިޖާޖު ކުރަން ފަށާފަ އެވެ. އެގޮތުން މަޖިލީހުގެ ރައީސް އަބްދުﷲ މަސީހު، އެމަނިކުފާނުގެ ކޮޓަރިކޮޅުން ނުކުމެވަޑައިގެން، ޖަލްސާ ކުރާ މާލަމަށް ވަދެވަޑައިގެންނެވި ވަގުތު މަސީހަށް ނިސްބަތް ކުރައްވައި އިދިކޮޅު މަޖިލިސް މެމްބަރުން ބަހުގެ ހަމަލާތަކެއް ރައްދު ކުރެއްވި އެވެ.\nއިދިކޮޅު މެމްބަރުން ވިދާޅުވަމުން ގެންދެވީ މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތް ކަމުގެ މައްސަލަ ކުރިއަށް ނުގެންގޮސް މަޖިލީހުގެ ޖަލްސާއެއް ކުރިއަށް ގެންދެވިގެން ނުވާނެ ކަމަށެވެ.\nއިހްތިޖާޖު ކުރުމުގައި އިސްކޮށް ހަރަކާތްތެރި ވަނީ ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފާއި ގަލޮޅު އުތުރު ދާއިރާގެ މެމްބަރު އީވާ އަބްދުﷲ އެވެ.\nމިއަދުގެ ޖަލްސާ ފެށުމުގެ ކުރިން އިދިކޮޅު މަޖިލިސް މެމްބަރުންނާއި ސަރުކާރަށް ތާއިދު ކުރައްވާ މަޖިލިސް މެމްބަރުންނާ ދެމެދު ބަހުގެ ހޫނު ހަމަލާތަކެއް ރައްދުކުރެވި، ހަމަނުޖެހުމެއް ކުރިއަށްދިޔަ އެވެ.\nއެ ހަމަނުޖެހުމުގެ ތެރޭގައި ސަރުކާރަށް ތާއިދު ކުރާ މެމްބަރުން ވަނީ މަޖިލީހުގެ މައިނޯރިޓީ ލީޑަރު އިބްރާހިމް މުހައްމަދު ސާލިހު (އިބޫ)ގެ ކޮޓަރިކޮޅުގެ ދުރަށް ހަމަލާދީ، އެ ކޮޓަރިކޮޅަށް ވަދެވަޑައިގެންފަ އެވެ. އިބޫގެ ކޮޓަރިކޮޅަށް ވަދެވަޑައިގެންނެވި މެމްބަރުންގެ ތެރޭގައި އިސްކޮށް ތިއްބެވީ މަޖިލީހުގެ މެޖޯރިޓީ ލީޑަރު އަހުމަދު ނިހާން ހުސައިން މަނިކާއި ޕީޕީއެމްގެ ޕީޖީ ގްރޫޕުގެ ނައިބު ލީޑަރު އަލީއާރިފެވެ.\nއެ ކޮޓަރިކޮޅަށް އެބޭފުޅުން ވަދެވަޑައިގެންނެވިއިރު، އެ ކޮޓަރީގައި ތިއްބެވީ އިބޫ އާއި ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދެވެ. އެ ބޭފުޅުންނަށް އިނގިލި ދިއްކުރައްވައި ނިހާނާއި އާރިފު ވަނީ ބަހުގެ ހޫނު ހަމަލާތަކެއް ރައްދު ކުރައްވާފަ އެވެ. އެ މަންޒަރު ފެންނަ ވީޑިއޯއެއް، އެމްޑީޕީ ޕާލަމެންޓްރީ ގްރޫޕުގެ ނައިބު ލީޑަރު ރޮޒައިނާ އާދަމް ވަނީ ސޯޝަލް މީޑިއާގައި އާންމުކުރައްވާފަ އެވެ.\nމިއަދުގެ މަޖިލިސް ފެށިތާ 30 މިނެޓް ތެރޭގައި ވަނީ މަޖިލިސް ނިންމަވާލައްވާފަ އެވެ. މަޖިލިސް ނިންމާލީ ދެ ވޯޓެއް ނެގުމަށްފަހު އެވެ.\nރާއްޖެއިން ސްރީ ލަންކާއަށް ކަނޑައަޅާ ސަފީރު ކަމަށް މުހައްމަދު ހުސައިން ޝަރީފު (މުންދު)ގެ އައްޔަން ކުރަން ފެންނަ ކަމަށާއި އިންޑިއަން އޯޝަން ރިމް އެސޯސިއޭޝަން (އަޔޯރާ)ގައި ރާއްޖެއިން ބައިވެރިވުމަށް މަޖިލީހުން މިއަދު ވަނީ ފާސްކޮށްފަ އެވެ. މުންދުގެ ނަން ފާސްކުރީ ސަރުކާރަށް ތާއިދު ކުރާ 28 މެމްބަރުންގެ ވޯޓުންނެވެ. އަޔޯރާގައި ބައިވެރިވުމަށް ފާސްކުރީ 27 މެމްބަރުންގެ ވޯޓުންނެވެ.\nސިޔާސީ މަޖިލިސް އެމްޑީޕީ މެމްބަރު އަހްމަދު ނިހާން އަލީ އާރިފް\nދުވުމެއް ބާއްވާކަން ރަސްމީކޮށް އަންގާފައެއް ނެތް: ޔޫތު މިނިސްޓްރީ 1 ދުވަސް 29 މިނެޓް ކުރިން\nސިންގަޕޫރުގެ ސަމިޓްގައި ކިމް އާއި ޓްރަމްޕް އެއްބަސްވި ކަންކަން ތަންފީޒު ކުރުމަށް އެމެރިކާ ތައްޔާރުވަނީ 24 ގަޑި 36 މިނެޓް ކުރިން\nކަމާލުއްދީނަށް ޖޭޕީގެ ނައިބު ލީޑަރުގެ މަގާމު ގެއްލިއްޖެ 1 ދުވަސް 34 މިނެޓް ކުރިން\nޖޭޕީގެ ރައީސަކަށް އަލީ ވަހީދު އިންތިހާބުކޮށްފި 1 ދުވަސް 43 މިނެޓް ކުރިން\nގާސިމް ވަކި އެއްޗެއް އަންގަވަންދެން ޖޭޕީގެ ލީޑަރުގެ މަގާމް ހުސްކޮށް ބޭއްވުމަށް ފާސްކޮށްފި2ދުވަސް 14 ގަޑި ކުރިން


Dhondhooni school ge6aharu ge kujjaku Quran hithudhas koffi | Mihaaru\nދޮންދޫނި ސްކޫލްގެ ދަރިވަރުންތަކެއް: އެ ސްކޫލްގެ ދަރިވަރަކު މިއަހަރުވެސް ވަނީ ގުރުއާން ހިތުދަސްކޮށްފައި-- ފޮޓޯ: ދޮންދޫނި ސްކޫލް\nދޮންދޫނި ސްކޫލްގެ ހަ އަހަރުގެ ކުއްޖަކު ގުރުއާން ހިތުދަސްކޮށްފި\n20 ނޮވެމްބަރ 2019 - 17:25 28 comments\nއަމިއްލަ ޕްރީ ސްކޫލް، ދޮންދޫނީގައި ކިޔަވަމުން އަންނަ އުމުރުން ހަ އަހަރުގެ ކުއްޖަކު ކީރިތި ގުރުއާން ހިތުދަސްކޮށްފި އެވެ.\nގުރުއާން ހިތުދަސްކޮށް އެ ސްކޫލަށް ކިޔައިދީފައިވަނީ ޔޫކޭޖީގައި ތައުލީމް ހާސިލް ކުރަމުން އަންނަ ރ. އިނގުރައިދޫ، ޔޫސުފް ބިން މާޒިން އެވެ.\nގުރުއާން ހިތުދަސްކުރި ނަމަވެސް ހާފިޒު ކަމުގެ ސަނަދު ލިބޭނީ ގުރުއާނާ ބެހޭ މަރުކަޒުގައި އޮންނަ އެކަމަށް ޚާއްސަ ކޮމެޓީއަކަށް ގުރުއާން އެއްކޮށް ކިޔައިދިނުމުންނެވެ. އުމުރުން ހަތް އަހަރު ނުވާތީ ޔޫސުފް އަދި އެ ކޮމެޓީ އަށް ކިޔައެއް ނުދެ އެވެ.\nޔޫސުފްގެ ބައްޕަ މާޒިން ހުސައިން އިބްރާހިމް ބުނިގޮތުގައި އޭނާގެ ދަރިފުޅަށް އެ ޝަރަފް ހޯދައި ދިނީ އެ ސްކޫލުން ކޮށްދިން ބުރަ މަސައްކަތުންނެވެ. އެހެންކަމުން ސްކޫލުގެ ވެރިންނަށާއި ޔޫސުފްގެ އާންޓީ ފާތިމަތު ޝިޔާޒާ އަށް އޭނާ ޝުކުރު އަދާ ކުރި އެވެ.\nޔޫސުފް ގުރުއާން ހިތުދަސް ކުރަން ފަށާފައިވަނީ ބޭބީ ނާސަރީން ފެށިގެންނެވެ. އެ ގުރޭޑްގައި އެއް ފޮތް ހިތުދަސްކުރިއިރު ނާސަރީގައި2ފޮތް ދަސްކުރި އެވެ. އަދި އެލްކޭޖީގައި ފަސް ފޮތް ދަސްކޮށް މިއަހަރު ޔޫލޭޖީގައި 22 ފޮތް ދަސްކުރި އެވެ.\nއެ ސްކޫލުގެ ބަހެއް ވަނީ ލިބޭގޮތް ނުވެފަ އެވެ.\nއޭނާގެ ބައްޕަ ބުނިގޮތުގައި ޔޫސުފްގެ ހިތުގައި ގުރުއާންގެ ޝައުގު އުފެދުނީ އޭނާގެ މަންމަގެ ފަރާތުންނެވެ. ޔޫސުފްގެ މަންމައަކީ ޓީވީއެމްްއިން ބޭއްވި އެންމެ އަލިގަދަ ތަރި ޕްރޮގްރާމުން މަޝްހޫރުކަން ހޯދި އުންމުހާނީ އިބްރާހިމް އެވެ.\nމިދިޔަ އަހަރު ވަނީ އެ ސްކޫލުން ތައުލީމް ހާސިލްކުރި ފަސް އަހަރުގެ ކުއްޖަކުވެސް ގުރުއާން ހިތުދަސްކޮށްފަ އެވެ. އެ ސްކޫލަކީ ދީނީ ތައުލީމަށް ވަރަށް ބޮޑަށް އިސްކަން ދީގެން ކިޔަވައި ދޭ ސްކޫލެކެވެ.\nއިތުރު ލިޔުންތައް ތައުލީމް އިސްލާމް ޤުރުއާން


ރަމަޟާންމަހަށް ފަހު އަޅުކަމުގައި ޘާބިތުވުން – DhiSalafiyyah\nދާދި އިހަކަށް ދުވަހު އަޅުގަނޑުމެން އިސްތިޤްބާލުކުރި ރަމަޟާންމަސް މިވަނީ އަޅުގަނޑުމެންނާއި އަލްވަދާޢު ކިޔާފައެވެ. ރޯދައިގެ މައްސަރު، ޤުރުއާނުގެ މައްސަރު، ރޭއަޅުކަމުގެ މައްސަރު، ސަދަޤާތާއި ޚައިރާތުގެ މައްސަރު، ފާފަފުއްސެވުމާއި ނަރަކައިން މުއްތިކުރެއްވުމުގެ މައްސަރު މިވަނީ އަޅުގަނޑުމެންނާއި ވަކިވެގެން ގޮސްފައެވެ. މިދަނޑިވަޅުގައި އަޅުގަނޑުމެން ސަމާލުކަންދޭންޖެހޭ ވަރަށް މުހިންމު ނުކުތާތާތަކެއް ވެއެވެ:\nރަމަޟާންމަހު އަޅުގަނޑުމެން އަދާކުރި އަޅުކަންތައް ޤަބޫލުކުރެއްވުން އެދި ގިނަގިނައިން ﷲ އަށް ދުޢާ ދަންނަވަންޖެހޭނެއެވެ.\nކުރީ ޒަމާންތަކުގައި އުޅުއްވި ޞާލިޙު ބޭކަލުން ރަމަޟާންމަހަށްފަހު ހަމަސްވަންދެން އެބޭކަލުން ރަމަޟާންމަހުގައި އަދާކުރި އަޅުކަންތައް ޤަބޫލުކުރެއްވުމަށް އެދި ދުޢާ ދަންނަވާކަމުގައިވެއެވެ. އަޅުގަނޑުމެން ކިތަންމެ ވަރަކަށް އަޅުކަންތައް އަދާކުރި ކަމުގައި ވިޔަސް އެއަޅުކަމަކުން އާޚިރުގައި މަންފާއެއް ކުރާނީ އެއަޅުކަމެއް ﷲ ތަޢާލާގެ ޙަޟްރަތުގައި މަޤްބޫލުވެވިގެންނެވެ. އަޅުކަމުގައި އިޚްލާސްތެރިކަން ނެތުމާއި، ދެއްކުންތެރިކަމާއި، މީހުންގެ ޘަނާ ލިބިގަތުމުގެ ބޭނުމުގައި އަޅުކަން އަދާކުރުމަކީ އަޅުކަން ﷲ ތަޢާލާގެ ޙަޟްރަތުގައި ޤަބޫލުނުކުރެއްވެވޭ ސަބަބުތަކެވެ.\nރަމަޟާންމަސް ފަދަ ބަރަކާތްތެރި އަޅުކަމުގެ މޫސުމެއް މިންވަރު ކޮށްދެއްވި ކަމަށްޓަކައި ގިނަގިނައިން ﷲ އަށް ޙަމްދުކޮށް ޝުކުރު ކުރަންޖެހޭނެއެވެ.\nއޭރުން ﷲ ތަޢާލާ ވަޢުދުވެވޮޑިގެންފައިވާ ފަދައިން އެފަދަ އިތުރު ފުރުސަތުތައް ދެއްވާނެއެވެ. ﷲ ތަޢާލާ ވަޙީކުރައްވާފައިވެއެވެ: ﴿لَئِن شَكَرْتُمْ لَأَزِيدَنَّكُمْ وَلَئِن كَفَرْتُمْ إِنَّ عَذَابِي لَشَدِيدٌ﴾ سورة إبراهيم:7މާނައީ: “ހަމަކަށަވަރުން، ތިޔަބައިމީހުން ޝުކުރު ކޮށްފިނަމަ، ހަމަކަށަވަރުން، ތިމަންރަސްކަލާނގެ ތިޔަބައިމީހުންނަށް އިތުރުކޮށް ދެއްވާހުށީމެވެ. އަދި ތިޔަބައިމީހުން (ޝުކުރު ނުކޮށް) ކާފިރު ވެއްޖެނަމަ (ދަންނާށެވެ!) ހަމަކަށަވަރުން، ތިމަންރަސްކަލާނގެ ޢަޛާބު ގަދަފަދަވެގެންވާކަން ކަށަވަރެވެ”.\nއެހެންކަމުން މިފުރުސަތުގައި ގިނަގިނައިން ﷲ ތަޢާލާ އަށް ޙަމްދުކޮށް ޝުކުރު އަދާކުރަންޖެހޭނެއެވެ. ޙަމްދާއި ޝުކުރުކުރުންވަނީ ހަމައެކަނި ދުލަކުން ނޫނެވެ. ގުނަވަންތަކުން ޝުކުރު އަދާކުރަންޖެހޭނެއެވެ. އެއީ ﷲ ތަޢާލާ އަންގަވާފައިވާ ފަދައިން ގުނަވަންތައް ކިޔަމަންކުރުވުމުންނެވެ. މިފަދައިން ދުލާއި ގުނަވަންތަކުން ޝުކުރު އަދާނުކޮށް ނިޢުމަތްތަކަށް ކުފުރުވެވޭ ކަމުގައި ވަނީނަމަ ﷲ ތަޢާލާ އެނިޢުމަތްތައް ގެންދަވާފާނެއެވެ. އަދި އެމީހަކު ﷲ ތަޢާލާގެ ޢަޛާބަށް ހުށައެޅިގެން ހިނގައިދާނެއެވެ.\nކުރެވުނު އަޅުކަމުގެ މައްޗަށް ބޮޑާވެ ދެއްކުންތެރިކަމުގެ ގޮތުން އެވާހަކަތައް މީހުންނަށް އަޑުއިއްވާ ހެދުމުން ދުރުހެލިވާންވާނެއެވެ.\nމިކަމަކީ ބައެއް މީހުންނަށް ކުރިމަތިވާ ބޮޑު އިމްތިޙާނެކެވެ. އަޅުކަންތައް ކުރުމަށް ފަހު އެކަމުގެ މައްޗަށް ބޮޑާވެ ނަފްސާއިމެދު ފަޚުރުވެރިވުމަކީ ޝައިތާނާގެ މަޅިއެކެވެ. ޝައިތާނާގެ މަޤްޞަދަކީ އޭނާގެ މައްޗަށް ގަދަވެގަނެ އަޅާ އަދާކުރި އަޅުކަންތައް، ފަހުންވެސް ބާތިލު އަޅުކަމަކަށް ހެދޭތޯ މަސައްކަތްކުރުމެވެ. އަޅާ އޭނާއަށް ކުރެވުނު އަޅުކަންތަކުގެ މައްޗަށް ފަޚުރުވެރިވެ ދެއްކުންތެރިކަމުގެ ގޮތުންނާއި، މީހުންގެ ޘަނާ ލިބުމުގެ މަޤްޞަދުގައި އެފަދަ ވާހަކަތައް ދެއްކުމަކީ އަޅުކަން ބާތިލްވެދާނެ ކަމެކެވެ. އެހެންކަމުން ޝައިތާނާގެ މިމަޅިއާއި މެދު ހޭވެރިވާންޖެހޭނެއެވެ. އަޅާގެ ޙާލު ހުންނަންޖެހޭނީ އުންމީދާއި ބިރުވެރިކަމެއްގެ ތެރޭގައެވެ. އަޅުކަމުން ޘަވާބު ލިބޭނެކަމުގެ އުންމީދާއި، އަޅުކަން ޤަބޫލުނުވެ ރައްދުކުރެވިދާނެކަމުގެ ބިރުވެރިކަމެއްގެ ތެރޭގައެވެ. ދަންނަބޭކަލުން ވިދާޅުވާ ގޮތުގައި އަޅުކަންތައް ﷲ ތަޢާލާގެ ޙަޟްރަތުގައި ޤަބޫލުކުރެއްވުނު ކަމުގެ ޢަލާމާތްތަކެއްވެއެވެ. އޭގެ ތެރެއިން އެންމެ މުހިންމު ޢަލާމާތަކީ އަޅުކަމުގެ މޫސުމަށްފަހުގައިވެސް އަޅުކަންތައް އަދާކުރުންމަތީ ދެމިހުރުމުގެ ތައުފީޤު އެމީހަކަށް ލިބުމެވެ.\nއެހެންކަމުން ރަމަޟާންމަހު ނަމާދުގެ ވަގުތުތަކަށާއި، ނަމާދުގެ ޖަމާޢަތަށާއި، ސުންނަތް ނަމާދުތަކަށް ރައްކާތެރިވީ ފަދައިން، ރަމަޟާންމަހަށް ފަހުގައިވެސް އެކަންކަމަށް ރައްކާތެރިވެވޭނަމަ އެއީ އެމީހެއްގެ ރަމަޟާންމަހުގެ އަޅުކަން ﷲ ތަޢާލާ ޤަބޫލުކުރެއްވި ކަމުގެ ޢަލާމާތެކެވެ. ރަމަޟާންމަހު ޤުރުއާން ކިޔެވުމަށާއި، ޒިކުރުކުރުމަށާއި، ދުޢާކުރުމަށާއި، ޞަދަޤާތްދިނުމަށް ސަމާލުކަންދިން ފަދައިން ރަމަޟާންމަހަށް ފަހުގައިވެސް އެކަންކަމަށް ރައްކާތެރިވެވޭނަމަ އެއީ އެމީހެއްގެ ރަމަޟާންމަހުގެ އަޅުކަން ﷲ ތަޢާލާ ޤަބޫލުކުރެއްވި ކަމުގެ ޢަލާމާތެކެވެ.\nއަޅުކަންތައް ކުރުންމަތީ ޘާބިތު ކޮށްދެއްވުން އެދި ދުޢާ ދަންނަވަންވާނެއެވެ.\nރަމަޟާންމަހު އެންމެންވެސް އަޅުކަމުގައި ހީވާގިވެއެވެ. ރޯދަހިފައި، ޤުރުއާން ކިޔަވައި، ފަރުޟު ނަމާދަށް ރައްކާތެރިވެ، ޟުޙާ ނަމާދާއި، ރަވާތިބު ސުންނަތްތާއި، ރޭއަޅުކަންކޮށް، ޞަދަޤާތްދީ ހަދައެވެ. ދުލާއި ލޮލާއި އަތްފައިގެ ގުނަވަންތަކަށް ރައްކާތެރިވެގެން އުޅެއެވެ. ނަމަވެސް ރަމަޟާންމަސް ނިމުމާއި އެކީ މިކަންކަން ހުއްޓާލާ، ނުވަތަ ފަރުވާކުޑަކުރާތަން ފެނެއެވެ. މާނައަކީ ގިނަބަޔަކަށް ރަމަޟާންމަހަށް ފަހުގައި އަޅުކަމުގައި ޘާބިތުނުވެވެއެވެ. އެހެންކަމުން އަޅުކަން އަދާކުރުމުގައި ޘާބިތުކަންދެއްވުން އެދި ގިނަގިނައިން ދުޢާ ކުރުމަކީ ވަރަށް މުހިންމުކަމެކެވެ. މިގޮތުން އަންނަނިވި ދުޢާފަދަ ދުޢާތައް ގިނަގިނައިން ކުރެވިދާނެއެވެ.\n﴿ رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا ﴾ [آل عمران: 8]\nމާނައީ: “އަޅަމެންގެ ވެރިރަސްކަލާކޮ! އަޅަމެންނަށް ތެދުމަގު ދައްކަވައިފުމަށްފަހުގައި، އަޅަމެންގެ ހިތްތައް ޙައްޤުން އެއްކިބާ ނުކުރައްވާނދޭވެ!”.\nއަދި މާތް ނަބިއްޔާ ﷺ ގިނަގިނައިން ކުރެއްވި ދުޢާއެއްގައިވެއެވެ.\n((اللَّهمَّ يا مقلِّبَ القلوبِ، ثبِّتْ قلبي على دينِك))\nމާނައީ: “އޭ ހިތްތައް ފުރޮޅުއްވަވާ އިލާހެވެ! މިއަޅާގެ ހިތް އިބައިލާހުގެ ދީންމަތީ ޘާބިތުކޮށްދެއްވާދޭވެ”.\nމާތް ނަބިއްޔާ ﷺ އަޅުކަމެއް ފައްޓަވައިފިނަމަ އެކަމެއްގެ މަތީ ދެމިހުންނަވާ ކަމަށް ޙަދީޘްތަކުގައިވެއެވެ. އަދި އަޅުކަމުގައި ދެމިތިބޭ އަޅުތަކުންނަށް ކީރިތި ޤުރުއާނުގައި ﷲ ތަޢާލާ ޘަނާކިޔުއްވާފައިވެއެވެ. ﷲ ތަޢާލާ ވަޙީކުރައްވާފައިވެއެވެ: ﴿الَّذِينَ هُمْ عَلَى صَلَاتِهِمْ دَائِمُونَ﴾ سورة المعارج:23 މާނައީ: “އެއުރެންނީ، އެއުރެންގެ ނަމާދުކުރުންމަތީ ދެމިތިބޭމީހުންނެވެ”. މިއާޔަތުގައި ﷲ ތަޢާލާ މިބަޔާންކުރައްވާ ފަދައިން މުއުމިނުންގެ ސިފައަކީ އެމީހުންގެ ކިބައިން ތަކުލީފު އުފުލެންދެން އަޅުކަމުގައި ދެމިތިބުމެވެ. ﷲ ތަޢާލާ ނަބިއްޔާ ﷺ އަށް އަމުރުކުރެއްވީ މިފަދައިން އަޅުކަމުގައި ދެމިހުރުމަށެވެ. ﷲ ތަޢާލާ ވަޙީކުރައްވާފައިވެއެވެ: ﴿وَاعْبُدْ رَبَّكَ حَتَّىٰ يَأْتِيَكَ الْيَقِينُ﴾ سورة الحجر:99 މާނައީ: “އަދި ކަލޭގެފާނުގެ އަރިހަށް ޔަޤީންވެގެންވާ ކަންތައް (އެބަހީ: މަރު) އަތުވެއްޖައުމަށް ދާނދެން، ކަލޭގެފާނުގެ ވެރިރަސްކަލާނގެއަށް އަޅުކަން ކުރައްވާށެވެ!”.\nﷲ ތަޢާލާ އީ ރަމަޟާންމަހުގެ ވެރި ރައްބެވެ. އަދި ޝައްވާލުމަހާއި ހުރިހާ މަހެއްގެ ވެސް ވެރި ރައްބެވެ. އެހެންކަމުން ރަމަޟާންމަހު އަޅުކަން އަދާކުރާފަދައިން އެހެން މައްސަރުތަކުގައިވެސް ﷲ ތަޢާލާއަށް ފުރިހަމައަށް އަޅުކަން އަދާކުރަންޖެހޭނެއެވެ. އަޅުގަނޑުމެންނަކީ މޫސުމީ އަޅުވެރިންކަމުގައި ވެގެންނުވާނެއެވެ. ރަމަޟާން މަހުގައި އަޅުކަންކޮށްފަ ހުއްޓާލާ މީހުންނަކީ އަޅުކަމެއްގެ ގޮތުގައި އެކަން ކުރާ ބައެއް ނޫނެވެ. އެއީ އާދަކާދައެއްގެ ގޮތުގައި އެކަން ކުރާ ބައެއްގެ ފެންނާނެކަމެކެވެ.\nއަޅަމެންގެ ރޯދައާއި އެންމެހައި އަޅުކަންތައް ﷲ ތަޢާލާ ޤަބޫލުކުރައްވާށި!!! އާމީން


FTA aa eku China in Raajje anna flight thah ithuruvanee\nއެފްޓީއޭއާއެކު ޗައިނާ އިން ރާއްޖެ އަންނަ ފްލައިޓްތައް އިތުރުވަނީ\nރާއްޖެ އާއި ޗައިނާއާ ދެމެދު ވެފައިވާ މިނިވަން ވިޔަފާރީގެ އެއްބަސްވުން (އެފްޓީއޭ) އާއެކު ޗައިނާ އިން ރާއްޖެ ސީދާ ފްލައިޓްތަކެއް ފެށުމަށް ފުރުސަތު އޮތުމަކީ ޓޫރިޒަމަށް ލިބިގެންދާނެ ބޮޑު ކުރިއެރުމެއް ކަމަށް، މޯލްޑިވްސް އެސޯސިއޭޝަން އޮފް ޓްރެވަލް އެޖެންޓް އެންޑް ޓުއާ އޮޕަރޭޓާސް (މަޓާޓޯ) އިން ބުނެފި އެވެ.\nރާއްޖޭގެ ޓްރެވަލް އެޖެންޓުން ތަމްސީލްކުރާ ޖަމިއްޔާ، މަޓާޓޯ އިން ނެރެފައިވާ ނޫސް ބަޔާނެއްގައި ބުނެފައިވާ ގޮތުގައި އެފްޓީއޭގެ ސަބަބުން ރާއްޖޭގެ ޓޫރިޒަމް ސިނާއަތަށް މީގެ ފައިދާތަކެއް ކުރާނެ ކަމަށެވެ. އެ ޖަމިއްޔާ އިން ބުނެފައިވާ ގޮތުގައި ޗައިނާގެ އެޖެންޓުންނަށް ރާއްޖޭގައި މަސައްކަތް ކުރުމުގެ ހުއްދަ ދީފައި ނުވުމާއެކު، މީގެ ސަބަބުން ދިވެހި އެޖެންޓުންނަށް ފައިދާ ކުރާނެ ކަމަށެވެ. އަދި މިއީ ރާއްޖޭގެ ވިޔަފާރިތައް ހިމާޔަތް ކުރުމަށް އިކޮނޮމިކް މިނިސްޓްރީން އަޅާފައިވާ މުހިންމު ފިޔަވަޅުތަކެއްގެ ގޮތުގައި އެ ޖަމިއްޔާ އިން ދެކޭ ކަމަށް ބުނެފައިވެ އެވެ.\nރާއްޖޭގެ ގިނަ އަދަދެއްގެ ޓްރެވަލް ކުންފުނިތައް ތަމްސީލް ކުރާ ޖަމިއްޔާ އިން ބުނީ ރާއްޖޭގެ ޓްރެވަލް އެޖެންޓުން ޗައިނާގެ ބައެއް ސިޓީތަކުގައި ގާއިމް ވެގެން ތިބުމުގެ ފުރުސަތު ފަހިކޮށްދީފައިވުމަކީ ލިބިގެންދާނެ ފައިދާއެއް ކަމަށެވެ.\nމަޓާޓޯގެ ރައީސް އަބްދުﷲ ގިޔާސް ވިދާޅުވީ އެ ޖަމިއްޔާއިން އެފްޓީއޭ އެއްބަސްވުމާ ބެހޭ ގޮތުން ފުޅާކޮށް މައުލޫމާތު ހޯދާފައިވާ ކަމަށެވެ.\n"ސަރުކާރުގެ ވުޒާރާތަކުންނާއި އެކި ދާއިރާތަކުން މައުލޫމާތު ހޯދާފައިވަނީ. އެނގުނު ގޮތުގައި މި އެއްބަސްވުމުން ޗައިނާ އަށް ސީދާ ފްލައިޓް ތަކެއް ފެށުމަށް މޯލްޑިވިއަން އަށް ވެސް ފުރުސަތު ތަކެއް ތަނަވަސް ވެގެން އެބަދޭ. ފްލައިޓްތައް އިންކްރީޒްވުމުގެ ޗާންސް ބޮޑު. ޗައިނާގެ އެއާޕޯޓްތަކުން ޗާންސް ލިބިގެންދާނެ،" އަބްދުﷲ ވިދާޅުވި އެވެ.\nއެފްޓީއޭ އެއްބަސްވުމުގައިވާ ގޮތުން ދިވެހި ޓްރެވަލް އެޖެންސީތަކަށް ޗައިނާގައި އޮފީސް ހުޅުވައިގެން ޗައިނާގެ ޓޫރިސްޓުން ރާއްޖެ ގެނައުމުގެ ވިޔަފާރި އެ އެޖެންސީތަކަށް ކުރެވޭ ގޮތަށް ހުއްދަ ދީފައިވެ އެވެ. ޗައިނާގެ ތިން ސިޓީއެއްގައި ގާއިމްވެ ތިބެން ހުއްދަ ލިބޭނެ އެވެ. މިގޮތުން މި ހުއްދަ ލިބޭ ސިޓީތަކުގެ ތެރޭގައި ބެއިޖިން އާއި ޝެންހާއީ އަދި ޓިއެންޖިން ހިމެނެ އެވެ.\nރާއްޖެއަކީ ޗައިނާ ޓޫރިސްޓުންގެ މެދުގައި މަގުބޫލު ގައުމެކެވެ. މިގޮތުން މި އަހަރުގެ މިހާތަނަށްވެސް އެންމެ ގިނައިން ޓޫރިސްޓުން ރާއްޖެއަށް ޒިޔާރަތް ކުރީ އެ ގައުމުންނެވެ. އަދި ޗައިނާގެ ގިނަ އަދަދެއްގެ ބަޔަކު ޗުއްޓީއަށް ދުނިޔޭގެ އެކި ހިސާބުތަކަށް ދަތުރު ކުރެ އެވެ. ދުނިޔޭގެ ޓޫރިޒަމް ޖަމިއްޔާ (ޔޫއެންޑަބްލިއުޓީއޯ) ގެ ހިސާބުތައް ދައްކާ ގޮތުގައި ޗައިނާ ޓޫރިސްޓުން މިދިޔަ އަހަރު ގައުމުން ބޭރުގައި 261 ބިލިއަން ޑޮލަރު ހޭދަކޮށްފައިވެ އެވެ.


Messi Nulaa Kulhunu Barca Rovvaalee 38 Aharuge Aduriz Jehi Hiyygaimu Goal In - Vaguthu\nމިދިޔަ އަހަރުގެ ލަލީގާ ޗެމްޕިއަން ބާސެލޯނާއިން ލީގުގައި ކުޅުނު ފުރަތަމަ މެޗުގައި އެތުލެޓިކޯ ބިލްބާއޯ އަތްދަށު ވެއްޖެއެވެ.\nރޭ ބިލްބާއޯގެ ދަނޑުގައި ކުޅުނު މެޗުން ބާސާ ބަލިވީ 1-0ގެ ނަތީޖާއަކުންނެވެ. މެޗުގެ ހަމައެކަނި ގޯލް ފަހު ވަގުތުގައި ކާމިޔާބު ކޮށްދިނީ އުމުރުން 38 އަހަރުގެ އަރިޓްސް އަޑުރީޒްއެވެ. އޭނާގެ ގޯލަކީ ހިތްގައިމު ބައިސްކަލް ކިކެކެވެ.\nސީޒަން ފެށުމަށް ކުޑަ ދުވަސްކޮޅެއް ވެފައި ވަނިކޮށް، ބާސެލޯނާގެ ކެޕްޓަން ލިއޮނަލް މެސީއަށް އަނިޔާވެފައިވާއިރު، ރޭގެ މެޗަށް ބާސާ ނުކުތީ މެސީއާ ނުލައެވެ. ބާސާ ދޫކޮށް ބަޔާންއަށް ދިޔުމަށް ހުރިހާ ކަމެއް ނިންމާފައިވާ ފިލިޕް ކުޓީނިއޯވެސް ސްކޮޑުގައި ހިމެނިފައި ނުވާއިރު، ރޭގެ މެޗުގެ ފުރަތަމަ ހާފްގައި ޝުއަރޭޒްއަށް އަނިޔާވެ، އޭނާވެސް ބާލަން ޖެހުނެވެ.\nބާސާގެ ކުރިއަށް ކުުޅޭ ގިނަ ކުޅުންތެރިންތަކެއް ނެތި ކުޅެން ޖެހުމުން، އެތަން ވަރަށް ބޮޑަށް ފެނިގެންވެސް ދިޔައެވެ. މެޗުގައި ބާސާގެ ފަރާތުން އެންމެ އެދެވޭ ހަމަލާތަކެއް ނުފެނުނެވެ. މި ސީޒަނަށް އަލަށް ބާސާއާ ގުޅުނު ފްރާންސްގެ ފޯވަޑް، އެންޓޮއިން ގްރީޒްމަންއަކަށްވެސް މާ ބޮޑު ތަފާތެއް ނުދެއްކުނެވެ.\nބިލްބާއޯއިން ވަރުގަދައަށް ޑިފެންސް ކުރަން މަސައްކަތް ކުރިއިރު، ބާސާއިން ގޯލަކާ އެންމެ ކައިރިއަށް ޖެހިލީ ރަފީނިއާއާއި ޝުއަރޭޒްއެވެ. އެ ދެކުޅުންތެރިންގެ ހަމަލާތައްވެސް އަމާޒުވީ ގޯލްގެ ދަނޑިއަށެވެ.\nބާސާ ކޮޅަށް ރޭ ގޯލް ޖެހި އަދުރީޒް ވަނީ މި ސީޒަނަށްފަހު އޭނާ ރިޓަޔާ ކުރާނެ ކަމަށް އިއުލާން ކޮށްފައެވެ. 20 އަހަރުގެ ކެރިއަރު ނިންމާލުމަށްފަހު އަދުރީޒް ނިންމާލަން ވިސްނާފައިވާއިރު، އޭނާއަކީ ސްޕެއިން ގައުމީ ޓީމަށްވެސް ކުޅެފައިވާ ފޯވަޑެކެވެ. ރޭގެ މެޗުން ބިލްބާއޯ ހޯދި މޮޅަކީ 2003 ވަނަ އަހަރަށްފަހު އެ ކްލަބުން ބާސާ ކައިރިން ހޯދި ފުރަތަމަ މޮޅެވެ.\nއޮގަސްޓް 17, 2019 13:40\nގައުމީޓީމް ކޯޗުކައިރީ ބުނެބަލަ 38 އަހަރުގެ ކުޅުންތެރިޔަކު ގޯލް ޖަހައިފިޔޭ\nއޮގަސްޓް 30, 2019 18:36\nޢެއީ ފުޓުބޯޅަ ހަބަރު އެނގޭ މީހެއް ނޫން


Sifainge Meehaa Raheenu Kuri Massalaiga Meehaku Hayyaru Nukure, Massala Serious Koh Balanee - Vaguthu\nސިފައިންގެ މީހާ ރަހީނު ކުރި މައްސަލައިގައި މީހަކު ހައްޔަރެއް ނުކުރޭ، މައްސަލަ ސީރިއަސްކޮށް ބަލަނީ\nސިފައިން މާލެތެރޭ ހަރަކާތްތެރިވަނީ؛- ވަގުތު އިމޭޖަސް-\nމާލޭގައި ސިފައިންގެ މީހަކު ރަހީނުކޮށް ފައިސާތަކެއް އަތުލަން އުޅުނު މައްސަލައިގައި މިހާތަނަށް މީހަކު ހައްޔަރުކޮށްފައި ނުވާ ކަމަށް ފުލުހުން ވިދާޅުވެއްޖެއެވެ.\nކޯސްޓްގާޑުގައި މަސައްކަތް ކުރާ ސްޓާފް ސާޖަންޓް ހަސަން ފަހީމަށް ގުރޫޕަކުން ދިމާކޮށް، ފައިސާ ހޯދަން މަސައްކަތް ކޮށްފައި ވަނީ ރޭގެ ވަގުތެއްގައެވެ. އެ ގްރޫޕްގެ މީހުން ފަހީމަށް ވަނީ ބޮޑެތި އަނިޔާތަކެއް ދީފައެވެ. އޭނާގެ އަތުން ފައިސާ ނުލިބޭނެ ކަން ޔަގީންވުމުން އަނިޔާ ކުރުމަށް ފަހު އެއްލާލީ އައިޖީއެމްއެޗް ކައިރިއަށެވެ.\nފުލުހުންގެ މީޑިއާ އޮފިޝަލް ވިދާޅުވީ ފައިސާ ފޭރެން އުޅުމުގެ ތެރޭގައި ފަހީމްގެ ފޯނުވެސް ފޭރިގެންފައިވާ ކަމަށެވެ. އަދި ފުލުހުންގެ ސީރިޔަސް އެންޑް އޯގަނައިޒްޑް ކްރައިމް ޑިޕާޓްމެންޓުން ސީރިޔަސް މައްސަލައެއްގެ ގޮތުގައި އެ މައްސަލަ ތަހުގީގު ކުރަމުންދާ ކަމަށް ފުލުހުން ވިދާޅުވިއެވެ.\nއައިޖީއެމްއެޗްގައި ހުންނަވާ "ވަގުތު"އާ ވާހަކަ ދައްކަވަމުން ވައިސް ޗީފް ވިދާޅުވީ އެ މިހާގެ ހަށިގަނޑުގެ ބޭރުން ފުށުން އެކިވަރުގެ އަނިޔާތައް ލިބިފައިވާ ކަމަށެވެ. އެކަމަކު ހަށިގަނޑުގެ އެތެރެއަށް އެއްވެސް އަނިޔާއެއް ލިބިފައިނުވާ ކަމަށް ޑޮކްޓަރުންނާ ހަވާލާދެއްވާ އަބްދުއްރަހީމް ވިދާޅުވިއެވެ.\n"ބޮލުގައިވެސް އެއްޗަކުން ޖަހާފައި ހުރި. މިހާތަނަށް ޑޮކްޓަރުން ވިދާޅުވި ގޮތުން ނަމަ އިންޓާނަލީ އަަނިޔާއެއް ނެތް ލިބިފައި" އަބްދުއްރަހީމް ވިދާޅުވިއެވެ.\nއަބްދުއްރަހީމް ވިދާޅުވީ އަނިޔާވި މީހާގެ އިތުރު ޓެސްޓުތަކެއް ހަދަން ހަމަޖެހިފައިވާ ކަމަށެވެ. ރަހީނު ކުރުމުގެ ތެރޭގައި ހަމައެކަނި އެ ސިފައިންގެ މީހާ ހަނދާނުގައި ހުރީ އޭނާ ހިނގާފައި ދަނިކޮށް ބޮލުގައި އެއްޗަކުން ޖެހި ހިސާބެވެ.\n"އޭގެ ފަހުންވީ ކަމެއް އޭނާއަށްވެސް ނޭނގެ. މިއީ ސީދާ ސިފައިންނަށް އަމާޒުކޮށްގެން ނުވަތަ ރެންޑަމްކޮށް ފައިސާ ހޯދަން މީހުން ރަހީނުކުރި ކަމެއް އަދި އެނގިފައެއް ނެތް" އަބްދުއްރަހީމް ވިދާޅުވިއެވެ.\nއެ ގުރޫޕްގެ މީހުން މަގުމަތިން ފަހީމް ރަހީނުކޮށްގެން ގެންގޮސް ކޮޓަރިއަކަށް ވެއްދުމަށް ފަހު، ވަރަށް ބޮޑަށް އަނިޔާކޮށްފައިވާ އިރު އަބްދުއްރަހީމް ވަނީ އެކަން ހަރުކަށި އިބާރާތުން ކުށްވެރި ކުރައްވައިފައެވެ.\nރާއްޖޭގައި މި ފަހަކަށް އައިސް މީހުން ރަހީނުކޮށް ފައިސާ ހޯދުމުގެ މައްސަލަތައް ދަނީ އިތުރުވަމުންނެވެ. އެކަން ފުޅާކޮށް ކުރަމުންދާ ބަޔަކު ރާއްޖޭގައި އުޅުމަކީ ގިނަ ރައްޔިތުންގެ ތެރޭގައި އޮތް ކަންބޮޑުވުމެކެވެ. އެފަދަ މައްސަލަތަކުގައި ހައްޔަރުކުރެވޭ މީހުންވެސް، އެކަށީގެންވާވަރުގެ އެކި ނެތުމުގެ ދޫވެގެންދެއެވެ.\nޑައިވްކުރަން އުޅެނިކޮށް ގެއްލުނު މީހާގެ ހަށިގަނޑު ކަނޑުގެ 15 މީޓަރު އަޑިން ފެނިއްޖެ\nނޮވެމްބަރު 18, 2021 14:55\nއަބަދުވެސް ސީރިޔަސްކޮއްބަލާނެ އެންމެފަހުން ހަރާންވާނެކަމެއް\nނޮވެމްބަރު 18, 2021 19:31\nޙުރިހާ މަޝްރޫޢުތަކެއް ކުރިއަށް ދަނީ ފޭރުމާ ވައްކަން ކުރުންވެސް ކުރިއަށް ދަނީ. ޜޯމާ ދުވާލުވެސް މީހުން އަތުން ފޭރެނީ . ފަތްބޯ ބައިގަނޑު ފައިސާ ހޯދަން ހޭދެ ބައި ވެފަ. މިކަމަށް މިސަރުކާރުން ހައްލެއް ނުލިބޭ.ހަމަ ގައިމުވެސް މިސަރުކާރު އައިފަހުންް ފޭރުމުގެ ކަންތައް ވަރަށްބޮޑަށް މަތިވެއްޖެ.\nބޮންޑެއއަށް ވަރަށް ސަލާމް .\nނޮވެމްބަރު 18, 2021 15:10\nކުއްވެރި ކޮއްލީމަ އޯކޭ ވާނެ.\nރާއްޖޭގައި ހިނގާ ޑިމޮކްރަސީ ގައި މީހުންގެ ފުރާނަ އާއި މުދަލާއި ޢަބުރު ރައްކާތެރި ކުރުން ނެތީބާ؟ ފުލުހުންގެ މަސައްކަތުގައި އިޚްލާޞްތެރިކަން ކުޑައީބާ؟ ނުވަތަ ވަރިހަމައީބާ؟\nނޮވެމްބަރު 18, 2021 15:13\nރާއްޖޭގައި މިއޮތީ ކޮންނަމެއްކިޔާ ޑިމޮކްރަސީއެއްބާ؟ މީހުންގެ ފުރާނައާއި މުދަލާއި ޢަބުރު ރައްކާތެރި ކުރުމަށް ދަެންޖެހޭ ޝަމާލުކަން ދެވޭބާ؟\nނޮވެމްބަރު 18, 2021 15:25\nއާންމުންނަކަށް ރައްކާތެރިކަމެއްނެތް މިތާކު ސިޔާސީންނަށް ް ޓެކްސް ލާރީގައި ހެސްކިޔާފައި ސެކިއުރިޓީ ދީފައިބަހައްޓާ\nނޮވެމްބަރު 18, 2021 15:41\nހެޑް އޮފްސްޓޭޓަކައް މީސްބޮލެއް މުޅިދައުލަތް އެކީފެއިލްވެފަ ހިތާމައިގެ ކޮޅެއްނެތް\nނޮވެމްބަރު 18, 2021 15:44\nމިގައުމުގަ އަމާންކަމެއް ނެތް، މިގައުމުގެ ފުލުހުންނަކީ ރައްޔިތުނަގެ ފައިސާއިން މުސާރަނަގާގެން ކީއްކުރާ ބައެއްބާ؟\nނޮވެމްބަރު 18, 2021 15:47\nރޯމާދުވާލު ތަންތަށް ފަޅަނީ، މީހުން ރަހީނު ކުރަނީ، މާލެ އަކީ ސައިޒުގެ ގޮތުން އެއްމެ ގިނަ ފުލުހުން އުޅޭތަން.\nނޮވެމްބަރު 18, 2021 16:40\nފަހީމު ބުނަނީ، މަގުމަތީގައި ހުއްޓާ އެއްޗަކު ބޮލުގައި ޖެހީ، އޭގެ ފަހުން ދެން ވީގޮތެއް ނޭނގޭ. އެހެންވިއްޔާ ކޮޓަރިޔަށް ގެންދިޔަކަން އެނގުނީ ކާކަށްބާ؟ އަނެއްކާ މިކަން ހިނގިއިރު އެތަނުގައި އެހެން މީހަކު ހުރީބާ؟ އެއީ ކާކުބާ؟\nއިންޑިއާގެ ޖަލަކަަށް އުމުރަށް ފޮނުވާލާ\nނޮވެމްބަރު 18, 2021 16:54\nއެފިނޑިންތައް ފިލާތިބި ތަނަކުން ހައްޔަރުކޮށް ނުކުޅެދޭ ވަރަށް ހޭއަރުވާލާތި!!\nނޮވެމްބަރު 18, 2021 17:28\nހެޔޮނުވާނެ މާލޭގެ ގޭންގުތަށް މައިތިރި ކޮއްބަލަ. ގޭންގުތައް ސައިޒް ކޮއްލެވޭނެ ބަަޔަކަށް މަގޭ ވޯޓް ލިބޭނެ\nނޮވެމްބަރު 18, 2021 18:26\nނޮވެމްބަރ3ގައި ޝަހީދުކޮށްްލި ސިފައިންނަށް ގޮވީ ފިނދަނައަށް.\nސިފައިންގެ ބޭކަލަކަށް ޓެކްލްކޮށް ވައްޓާލައި ތަޅައި ހަފުސްކުރީމާ ޓެކްލްކުރި މީހާއަށް ދިނީ ބަތަލެއްގެ ނަގާމު.\nއެކަމަނާ މިފަހަރު ކިޔާނެއެއްޗެއްވެސް ނޭނގޭ.\nނޮވެމްބަރު 18, 2021 18:28\nމާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ މާރިޔާ ވަކިކުރޭ\nނޮވެމްބަރު 18, 2021 18:52\nއަހަރުމެންގެ ގައުމުގެ ދިފާއުގައި ގައުމަށް ގުރުބާންވާން ތިބި ބަޔަކަށް އަނިޔާ ކުރުމަކީ އަމިއްލަ ނަފްސައްވެސް އަނިޔާ ކުރުން ފަދަ ކަމެއް. އުދުވާނީ ހަމަލާއެއް ގައުމަށް ދިމާވެއްޖެ ނަމަ އެންމެ ފުރަތަމަވެސް ނުކުންނާނީ ހަމަ ސިފައިން. ތަންދޮށަށް ވަދެ ފިލާނީ ހަމަ ތިޔަ ގޭންގު މީހުން.\nނޮވެމްބަރު 18, 2021 19:29\nސީރިޔަސްކޮށް ލޮލުން ބަލަނީ. 😄\nނޮވެމްބަރު 18, 2021 19:34\nއަނީޔާ ލިބުން މީހާ އެންމެ ފަހުން ކުއްވެރިވާނީ. ފުލުހުންގެ ތަހުޤީގު ދާނީ ޗޮކުން. މިހާރު ނެތް ދޯ މަގުމަައްޗަށް ނުކުމެ އުޅެވޭކަށް..... ގޯޅިއަކުން އަޅައިފިއްޔާ ފައި ޗިސް ކޮށްލާނެ ، އަނދިރި މަގަކުން ގޮއްސީޔާ ރަހީނު ކޮށްފާނެ\nސަލާމަތީ ބާރުތަކުގެ ބޭކަލުންނަށް އަނިޔާކުރުމުގެ ތަރުބިއްޔަތަކީ ބަޔަކު ޤަވްމުގައި ފަތުރާފައިވާ އެއްޗެއް.\n" އަޅުގަޑަށް ފެންނަނީ ޕޮލިހުންނާ ތަޅާނެ ކުދިބަޔަކު ހޯދަން. " މިހެން ބުނީ ކާކުތޯ؟އެމީހާ މިހާރު ހުރީ ކޮން މަޤާމަކުތޯ.؟ އެމީހާ މިހެން ބުނީ ކަމަނާއެއް ކައިރީގައިތޯ.؟ އެކަމަނާ މިހާރުހުރީ ކޮން މަޤާމެއްގައިތޯ.؟\nނޮވެމްބަރު 18, 2021 20:11\nދައިތަ ގަނޑު ބޭރުކުރަން ފެންނަނީ.\nނޮވެމްބަރު 18, 2021 20:28\nޤައުމު އަބަދުވެސް އޮންނަނީ ގޭންގު ތަކުގެ އަތްދަށުވެފާ. ދަޢުލަތަށްވުރެ ގޭންގު ތަކުގެ ބާރު ގަދަވީމާ ވާނެ ހަތަރެއްޗެއް މިވަނީ. ޤައމުގެ ރައްޔިތުންވެސް ތިބެންޖެހެނީ ބިރުވެރިކަމެއްގެ ތެރޭގައި.\nނޮވެމްބަރު 18, 2021 20:30\nގޭންގުތައް ސައިޒު ނުކޮށެއް މި ޤައުމު ހަމަ މަގަކަށް ނޭލުވޭނެ.\nނޮވެމްބަރު 18, 2021 21:35\n50 ގަޑި އިރުގެ ސީސީޓީވީ ފްޓޭޖް ބެލީމަ އެމީހުން އެނގޭނެ އެވެ. ކުރީން ވެސް އެގޮތައް ބެލިއެވެ . މިހާރު ނުބެލެނީ އާދައިގެ މީހަކަށް ވީމަ ހެއްޔެވެ؟\nނޮވެމްބަރު 18, 2021 21:43\nމި އްޮތީ އަނެންކަންތައް ހިގަާފަ.އިންސާފު ލިބެނީ ކިހާވަރަކަން ކަން ފެންނާނެ.\nނޮވެމްބަރު 18, 2021 21:44\nމި ސަރުކާރުން ސީރިއަސްކޮށް ބެލި އެއްވެސް މައްސަލަޔެއް ނއތް ކޮޅެއްގައި ޖެހިފައެއް\nނޮވެމްބަރު 18, 2021 21:48\nމި ސަރުކާރު އައި ފަހުން މިނޫން މަންޒަރެއް ނުފެނޭ. އިސްތިއުފާ ދީބަލަ. ހެޔޮނުވާނެ.\nނޮވެމްބަރު 18, 2021 22:29\nމާރިޔާއާ ތިމާގެ އަންހެނަކާ އިނދެގެންއުޅޭ ސިފައިންގެ މީހަކު އާންމު ރައްޔިތުންނަށް ބިރުދައްކައި ގޭންގު ހަދައިގެން މާލެތެރޭގައި އެބައުޅެއެވެ. އޭނާގެ މައްސަލަ ވެސް ބަލަންޖެހޭނެއެވެ.


27 ސެޕްޓެންބަރު 2021 - 22:02 0\nޕީއެސްޖީ ޕްރެކްޓިހެއްގެ ތެރެއިން މެސީ: މާދަމާރޭ ސިޓީއާ ދެކޮޅަށް ކުޅޭނެ.-- ފޮޓޯ: އޭއެފްޕީ\nޕެރިސް (ސެޕްޓެމްބަރު 27) - ލިއޮނަލް މެސީ ޕީއެސްޖީއާ ގުޅުމުން އެ ޓީމު ވަރަށް ބޮޑަށް ފުރިހަމަ ވެފައިވާ ކަމަށް ޗެމްޕިއަންސް ލީގުގައި އެ ޓީމާ ދެކޮޅަށް ކުޅެން ތައްޔާރު ވަމުން އަންނަ މެންޗެސްޓާ ސިޓީގެ ކޯޗު ޕެޕް ގާޑިއޯލާ ބުނެފި އެވެ.\nޕެރިހުގައި މާދަމާރޭ ޕީއެސްޖީން ސިޓީއާ ބައްދަލުކުރާ މެޗަށް އަނިޔާއިން ރަނގަޅުވެގެން މެސީ އެނބުރި އަންނާނެ ކަމަށް ފްރާންސްގެ ނޫސްތަކުން ވަނީ ރިޕޯޓްކޮށްފަ އެވެ. ޕީއެސްޖީން އެންމެ ފަހުން ކުޅުނު ދެ މެޗުގައި ކަކުލަށް ލިބިފައިވާ އަނިޔާގެ ސަބަބުން މެސީ ހުރީ ކުޅުމާ ދުރުގަ އެވެ.\nޕީއެސްޖީ މެޗުގެ ކުރިން އޮތް ނޫސްވެރިންގެ ބައްދަލުވުމުގައި ގާޑިއޯލާ ގިނައިން ވާހަކަ ދެއްކީ މެސީއާ ބެހޭގޮތުންނެވެ. ޕީއެސްޖީން މި ފަހަރުގެ ޓްރާންސްފާ މާކެޓްގައި މެސީގެ ސޮއި ހޯދިއިރު، ސިޓީން ވެސް މެސީ ގެންދަން މީގެ ކުރިން މަސައްކަތް ކޮށްފައިވެ އެވެ.\n"މެސީގެ ކެރިއަރުގައި އޭނާ ހާސިލްކޮށްފައި އެވާ ކަންތައްތަކަކީ އާދައިގެ ކަންކަމެއް ނޫން. އަހަރެންގެ އުއްމީދަކީ މާދަމާރޭ (ސިޓީއާ ދެކޮޅަށް ކުޅޭ މެޗުން ވެސް) ފުޓްބޯޅަ އަށް މެސީގެ ފަރާތުން އެ ގެންނަ ތަފާތު ފެނުން،" ބާސެލޯނާގެ ކޯޗަކަށް ހުރެ ހަތަރު އަހަރު މެސީ އަށް އިރުޝާދުދިން ގާޑިއޯލާ މެސީއާ ބެހޭގޮތުން ބުންޏެވެ.\nސިޓީ ވަނީ މިދިޔަ ސީޒަނުގެ ޗެމްޕިއަންސް ލީގުގައި ޕީއެސްޖީ ކަޓުވާލައިފަ އެވެ. ގާޑިއޯލާ ބުނީ މެސީ ޕީއެސްޖީއާ ގުޅުމާ އެކު އިތުރަށް ސަމާލުވާން ޖެހޭނެ ކަމަށެވެ.\n"މެސީއާ އެކު ޕީއެސްޖީ ފުރިހަމަވެއްޖެ. އެ މީހުންގެ އެބައޮތް ވަރުގަދަ ޓީމެއް. ވަކި ވަކި ކުޅުންތެރިންނަށް ޕްރެޝަރު ކުރުވުމަށް ވުރެ ޓީމެއްގެ ގޮތުގައި ވެސް ނުރައްކާ ވާނެ ޕީއެސްޖީ. މިއީ އަހަރެމެން ވަރަށް ސަމާލުވެގެން ކުޅެން ޖެހޭ މެޗެއް،" ގާޑިއޯލާ ބުންޏެވެ.\nޕީއެސްޖީން އެންމެ ފަހުން ސިޓީއާ ބައްދަލުކުރި ފަސް މެޗުގައި ވެސް މޮޅެއް ނުވެ އެވެ. މި ފަހަރު ސިޓީ މެޗަށް ޕީއެސްޖީން ތައްޔާރުވަމުން ދަނިކޮށް ޓްރެއިނިން ދަނޑަށް ޕީއެސްޖީގެ ރައީސް ނާސިރު އެލްހެއްލާފީ ވަނީ ވަޑައިގެންފަ އެވެ. އަދި ޓީމުގެ މުހިއްމު ކުޅުންތެރިންނާ އެކު ވަގުތުތަކެއް ހޭދަކުރި އެވެ.\nޕީއެސްޖީގެ ކޯޗު މައުރީސިއޯ ޕޮޗެޓީނޯގެ ވިސްނުން ހުރީ މެސީއާ އެކު ސިޓީއާ ދެކޮޅަށް ނަތީޖާ ނެރުމަށެވެ. މެސީ ވަނީ ބާސެލޯނާ އަށް ކުޅެމުން ޗެމްޕިއަންސް ލީގުގައި ސިޓީ ކޮޅަށް ހެޓްރިކެއް ހަދައިފަ އެވެ.\nސިޓީ އާއި ޕީއެސްޖީ ކުޅޭ މެޗު ފަށާނީ މާދަމާރޭ 00:00 ގަ އެވެ.\nއެމްބާޕޭގެ ޕެނަލްޓީން ޕީއެސްޖީ މޮޅުވެއްޖެ\nމެސީ ހިލޭ ކުޅެދޭނެ ކަމަށް ބާސެލޯނާ އިން އުއްމީދުކުރި\nއެމްބާޕޭ މައްސަލައިގައި ރެއާލާއި ޕީއެސްޖީ ކޯޅެނީ


SunOnline: Rakkaatheri mingandu thakah nufetheythee 40 thaneh bandhu koffi\nރައްކާތެރި މިންގަނޑުތަކަށް ނުފެތޭތީ 40 ތަނެއް ބަންދުކޮށްފި\nމުހައްމަދު އައުޒަމް 01 Aug 2020, 23:51\nހެލްތު މިނިސްޓްރީއާއި އެޗްޕީއޭ ގުޅިގެން މިރޭ ދިވެހިރާއްޖޭގެ އަޑުގެ ސެނެކޯ މާލަމުގައި ބޭއްވި ބައްދަލުވުމުގައި ޑެންގީއާ ބެހޭ މައުލޫމާތު ފޯރުކޮށްދެނީ -- ސަން ފޮޓޯ: ފަޔާޒް މޫސާ\nކޮވިޑާ ގުޅިގެން ހިދުމަތް ދޭ ތަންތަނުން އަމަލުކުރަން ޖެހޭ ރައްކާތެރިކަމުގެ މިންގަނޑުތަކަށް ނުފެތޭތީ ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން 40 ތަނެއް ބަންދުކޮށްފި އެވެ.\nއެޗްޕީއޭ އިން އެ އިންސްޕެކްޝަން ފެށީ މިދިޔަ ބުރާސްފަތި ދުވަހު އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިރޭ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގް ވިދާޅުވީ ކޮވިޑާ ގުޅިގެން މިހާރު ކުރިއަށް ގެންދާ މާސް އިންސްޕެކްޝަންގައި މިއަދު 189 ތަނެއް ބެލި ކަމަށެވެެ.\nއޭގެ ތެރޭގައި ކާބޯތަކެތީގެ ހިދުމަތްދޭ 62 ތަނަކާއި 13 ސެލޫނާއި 113 ފިހާރަ އަދި އެއް މާރުކޭޓް އިންސްޕެކްޓްކުރިކަމަށް ނަޒްލާ ވިދާޅުވި އެވެ.\n"މީގެ ތެރެއިން 40 ތަނެއް މިއަދު ބަންދުކުރެވުނު. އެއީ އަޅުގަނޑުމެންގެ ގަވައިދުތަކާ އެއްގޮތަށް ގައިޑްލައިންތަކާ އެއްގޮތަށް އެ ތަންތަން ނެތީމަ. މި 40 ތަނުގެ ތެރޭގައި ނުވަ ސެލޫން 14 ފިހާރަ ކާބޯތެކެތީގެ ހިދުމަތްދޭ 16 ތަނެއް އަދި އެއް މާރުކޭޓް ހިމެނޭ،" ނަޒްލާ ވިދާޅުވި އެވެ.\nނަޒްލާ އިތުރަށް ވިދާޅުވީ އެ އިންސްޕެކްޝަން ފެށިއިރު 50 ޕަސެންޓް ތަންތަން ބަންދުކުރަން ޖެހުނު ކަމަށާއި ނަމަވެސް މިހާރު ފެންނަމުންދަނީ އުސޫލުތަކާ އެއްގޮތަށް އެ ތަންތަން ހިންގަމުންދާތަން ކަމަށެވެެ.\nމީގެ ކުރިން މާލޭ ސިޓީ ކައުންސިލްއާއި އެޗްޕީއޭ އަދި އެހެނިހެން އިދާރާތައް ގުޅިގެން އާންމު ހިދުމަތްދޭ ތަންތަން ނިއު ނޯމަލްގެ އުސޫލުތަކަށް އަމަލު ކުރޭތޯ ބެލުމަށް ގެންދިޔަ އިންސްޕެކްޝަންގައި 1475 ތަނެއް ބެލި އެވެ. އޭގެ ތެރެއިން 68 ޕަސެންޓް ތަންތަން ނިއު ނޯމަލްގެ އުސޫލުތަކަށް ފެތޭކަމަށް މާލޭ ސިޓީ ކައުންސިލްއިން މިމަހުގެ މެދެއްހާ ހިސާބުގައި ބުނެފައިވެ އެވެ.\nބިދޭސީމީހާ ޕޮޒިޓުވްވުމުން ނައިފަރު މޮނީޓަރިން އަށް\nއައިސޮލޭޝަނަށް ގެންދަން ގުޅީ މަރުވިފަހުން\nމިއަދު ޕޮޒިޓިވްވީ 66 މީހުން، 52 މީހުންނަކީ ދިވެހީން


އިއްތިހާދު އެއަރވޭސްގެ ޝެޑިއުލް ދަތުރުތައް ރާއްޖެއަށް ފަށައިފި\nހަފީޒާ އަބްދުއްސައްތާރު 18 ޖުލައި 2020\nއިއްތިހާދު އެއަރވޭސްގެ ޝެޑިއުލް ދަތުރުތައް އަލުން ރާއްޖެއަށް ފަށައިފިއެެވެ.\nގިނަ ދުވަސްތަކަކަށްފަހު މިއަދު ރާއްޖެ އައި އިއްތިހާދު އެއަރވޭސްގެ ފްލައިޓު ވެލާނާ އިންޓަރނޭޝަނަލް އެއަރޕޯޓަށް ޖައްސާފައިވަނީ މެންދުރުފަހު 3:15 ހާއިރުއެވެ. މި ފްލައިޓު ރާއްޖެއަށް އައިސްފައިވަނީ އަބޫދާބީން ފުރައިގެންނެވެ.\nކޯވިޑް-19އާ ގުޅިގެން އިއްތިހާދު އެއަރވޭސްގެ ދަތުރުތަކަށް ހުއްޓެމެއް އައި ނަމަވެސް މިހާރު ދަނީ އަލުން މަންޒިލްތަކަށް ދަތުރުތައް ފަށަމުންނެވެ. އެގޮތުން ޖުލައިމަހުގެ ތެރޭ އަލުން ދަތުރުތައް ފެށުމަށް ނިންމާފައިވާ 15 މަންޒިލްގެ ތެރޭގައި ރާއްޖެ ހިމެނެއެވެ. އަދި މި ދަތުރުތަކާއެކު އެއެއަރލައިނުން ދަތުރުތައް ފަށާފައިވާ މަންޒިލްތަކުގެ އަދަދު 40 އަށް އަރާނެއެވެ.\nއަބޫދާބީގެ އެއަރލައިނެއް ކަމަށްވާ އިއްތިހާދު އެއަރވޭސްއިން ހާމަކުރާގޮތުގައި ދަތުރުތައް ކުރުމުގައި ފަސިންޖަރުންގެ ސަމާލަތާއި ރައްކާތެރިކަމަށް ޙާއްސަ ސަމާލުކަމެއްދޭނެއެވެ. އެގޮތުން ފްލައިޓު ތެރޭގައި އިޖުތިމާއީ ގައިދުރުކަން ބެހެއްޓުމަށް ބާރު އެޅުމަށްޓަކައި ބައެއް ގޮނޑިތައް ހުންނާނީ ހުސްކޮށެވެ.\nއިއްތިހާދު އެއަރވޭސް ރާއްޖެއަށް ކުރަމުން އައި ދަތުރުތައް މެދުކަނޑާލިއިރު، އެއަރލައިންނުން ދިޔައީ އަބޫދާބީން ވެލާނާ އިންޓަނޭޝަނަލް އެއަރޕޯޓަށް ދުވާލަކު2ފްލައިޓް ބާއްވައެވެ.\nއިއްތިހާދު އެއަރވޭސްގެ އިތުރުން އެމިރޭޓްސް އެއަރލައިން އަދި ޤަތަރު އެއަރވޭސްއިންވެސް ވަނީ ރާއްޖެއަށް އަލުން ދަތުރުތައް ފަށާފައެވެ. ރާއްޖޭގެ ބޯޑަރު މިމަހުގެ 15 ވަނަ ދުވަހު އަލުން ހުޅުވާލާފައިވާއިރު، ރާއްޖެއަށް ދަތުރުތައް ފެށުމަށް 11 އެއަރލައިނަކުން ވަނީ ޝެޑިއުލްކޮށްފައެވެ.\nއަރުޝީފަށް ނެގީ 18/07/2020 15:57\nއެންމެފަހުން އަޕްޑޭޓްކުރީ 18/07/2020 15:57\nފާތިމަތު ޔަމާނީ 8 މިނެޓު ކުރިން\nދޯންޏެއްގައި ރޯވެ، ދެ މީހަކު ފިހިއްޖެ\nރަމަޟާން މަހު ފަލަސްޠީނުގެ ރައްޔިތުންނަށް އިސްރާއީލުގެ އިތުރު އުނގަދޫތަކެއް


ސަޢޫދީ ސަރުކާރުން ހަދިޔާކުރެއްވި ކަދުރު ބެހުން މީދޫ ކައުންސިލުގައި ކުރިއަށްދަނީ\nދިވެހި ރައްޔިތުންނަށް ބެއްސެވުމަށްޓަކައި ސަޢުދީ ސަރުކާރުން ހަދިޔާކުރައްވާފައިވާ ކަދުރުގެ ތެރެއިން ރ. މީދޫގެ ރައްޔިތުންނަށް ބެހުމަށްޓަކައި ދިވެހި ސަރުކާރުން ފޮނުއްވާފައިވާ ކަދުރު ބެހުން މީދޫ ކައުންސިލް އިދާރާއިން ބަހަން ފަށައިފިއެވެ.\nއެކައުންސިލުން ކޮށްފައިވާ އިއުލާނެއްގައިވާގޮތުން ކަދުރުބެހުން ކުރިއަށްދާނީ މި ޖުލައި މަހުގެ 19 އިން 31 އަށް ސަރުކާރު ބަންދުނޫން ކޮންމެދުވަހެއްގެ ހެނދުނު 8:30 ން މެންދުރު 12:00 އަށެވެ. ކޮންމެ ގޭބިސީއަކުން އެއްބޭފުޅަކު ދިވެހި ރައްޔިތެއްކަން އަންގައިދޭ ކާޑު ހިއްޕަވައިގެން ކައުންސިލް އިދާރާއަށް ދުރުވުމުން ކަދުރު ލިބިލއްވާނެކަމަށް އެކައުންސިލުން ހާމަކުރައްވައެވެ.\nމީގެކުރީއަހަރުތަކުގައިވެސް ސަޢުދީ ސަރުކާރުންވަނީ ބަރަކާތއްތެރި ރަމަޟާންމަހާއި ދިމާކޮށް ރާއްޖޭގެ ރައްޔިތުންނަށް ހިލޭ ކަދުރު ފޯރުކޮށްދެއްވާފައެވެ. އެހެންނަމަވެސް މިފަހަރުގެ ރަމަޟާންމަހު ކަދުރު ލިބިފައެއްނުވެއެވެ.


Masaaidh ge Hard Drive Thakugai Million akah Vure Gina Barahana Photo thah Hurikamah Fuluhun Vidhaalhuvejje މަސާއިދުގެ ހާޑް ޑްރައިވް ތަކުގައި މިލިޔަނަށްވުރެ ގިނަ ބަރަހަނާ ފޮޓޯތައް ހުރި ކަމަށް ފުލުހުން ވިދާޅުވެއްޖެ – Huvadhoo News Masaaidh ge Hard Drive Thakugai Million akah Vure Gina Barahana Photo thah Hurikamah Fuluhun Vidhaalhuvejje Huvadhoo News\nމަސާއިދުގެ ހާޑް ޑްރައިވް ތަކުގައި މިލިޔަނަށްވުރެ ގިނަ ބަރަހަނާ ފޮޓޯތައް ހުރި ކަމަށް ފުލުހުން ވިދާޅުވެއްޖެ\nމީހުންގެ ފޯނުތައް ހެކްކޮށްގެން އޭގައި ހުރި ބަރަހަނާ ފޮޓޯތަކެއް ޓެލެގްރާމްގައި ހިންގި މީހެއްގެ ހާޑް ޑްރައިވްގައި މިލިއަނަށްވިރެ ގިނަ ބަރަހަނާ ފޮޓޯތައް ހުރިކަމަށް ފުލުހުން ވިދާޅުވެއްޖެއެވެ.\nފުލުހުން ވިދާޅުވި ގޮތުގައި މީހުންގެ ފޯނުތައް ހެކްކޮށްގެން އޭގައި ހުރި ބަރަހަނާ ފޮޓޯތައް ހިމަނައިގެން ޓެލެގްރާމް ގްރޫޕެއް ހިންގި ކަމުގެ ތުހުމަތުގައި ހައްޔަރުކޮށްފައިވަނީ މއ.އިސްޕަންޖުގެ، މަސާއިދު (36) ކަމަށެވެ.\nއޭނަ ގެންގުޅޭ ހާޑް ޑްރައިވްތަކުން މިލިޔަނަށްވުރެ ގިނަ ބަރަހަނާ ފޮޓޯތަކާއި މީހުންގެ ޕާސަނަލް ފައިލްތައް ވަނީ ފެނިފައި ކަމަށް ފުލުހުން ވަނީ ވިދާޅުވެފައެވެ. އެހެންކަމުން މަސާއިދުގެ ބަންދަށް ކްރިމިނަލް ކޯޓުންވަނީ އިތުރު6ދުވަސް ޖަހާފައެވެ.\nކްރިމިނަލް ކޯޓުގައި އިއްޔެ ކުރިއަށް ދިޔަ ބަންދުގެ މުއްދަތުގެ މަޖިލީހުގައި ފުލުހުން ވިދާޅުވެފައިވަނީ މަސާއިދުގެ އޮފީހުން ދެހާޑް ފެނިފައިވާއިރު އޭނަ ދިރިއުޅޭ ގެއިން ހަތް ހާޑް ޑްރައިވް ފެނިފައިވާ ކަމަށާއި އެޑްރައިވްތަކުގައި މިލިޔަނަށްވުރެ ގިނަ ފޮޓޯ ހުރިކަމަށެވެ. އެހެންނަމަވެސް ވަކި އަދަދެއް ސީދާ ހާމަކޮށްފައި ނުވެއެވެ.\nމިފޮޓޯތައް ޓެލެގްރާމް ގްރޫޕެއްގައި ޝެއަރކޮށް އެގްރޫޕް ހިންގާފައިވާ ކަމުގެ ސްކްރީން ޝޮޓްތަކެއް ފުލުހުން ވަނީ ހޯދާފައެވެ.\nމިމައްސަލަ އިއްޔެ ކްރިމިނަލް ކޯޓުގައި ހިގަމުންދިޔައިރު މަސާއިދުގެ ވަކީލް ވަނީ މަސާއިދުއަށް ލުޔެއް ދޭން އެދިފައެވެ. އެހެންނަމަވެސް ކޯޓުން ވަނީ މަސާއިދުގެ ބަންދުގެ މުއްދަތު އިތުރުކޮށްފައެވެ.